Dhathuru Kuramun Dhiya Helicoptor Ehgai Huri Pilot Ehge Gayah Vazaneh - Vaguthu\nއެމެރިކާގައި ދަތުރުކުރަމުން ދިޔަ، އެޤައުމުގެ އަސްކަރީ ހެލިކަޕްޓަރެއްގައި ހުރި ޕައިލެޓެއްގެ ގަޔަށް ވަޒަނެއް އަރައި ޒަޚަމްވެއްޖެ އެވެ.\nމި ހާދިސާ ހިނގާފައި ވަނީ ހެލިކަޕްޓަރު އެ ސަރަޙައްދުގެ ގާތްގަނޑަކަށް އެއްހާސް ފޫޓު މަތިން ހެލިކަޕްޓަރު ދަތުރުކޮށްފައި ދަނިކޮށެވެ. މި ހާދިސާ ހިނގި ވަގުތު ހެލިކަޕްޓަރުގައި ތިބީ ދެ ޕައިލެޓުންނެވެ. ހާދިސާ ހިނގުމާއެކު ހެލިކަޕްޓަރުގެ ކޯ ޕައިލެޓް ވަނީ ވަގުތުން އިމަޖެންސީގައި އެ ސަރަޙައްދުގައި ހުރި އެއާޕޯޓެއްގައި ޖައްސާފައެވެ.\nމި ހާދިސާ އާއި ގުޅިގެން އެމެރިކާގެ އެފްބީއައި އާއި އެއާފޯސް އިން ވަނީ ޚާއްސަ ތަހުޤީޤެއް ފަށާފައެވެ. މި ތަހުޤީޤުގައި، މިއީ ބަޔަކު ގަސްތުގައި ހެލިކަޕްޓަރަށް އަމާޒުކޮށްދިން ހަމަލާއެއްތޯ ނުވަތަ މީހަކު ވައިގެ ތެރެއަށް ބަޑިޖެހި ވަގުތެއްގައި ނޭނގި ހިނގި ކަމެއްތޯ ބަލާނެ ކަމަށް އެފަރާތްތަކުން ވަނީ ބުނެފައެވެ.\nއިދާރާތަކުން މި ތަހުޤީޤާއި ގުޅިގެން އިތުރު މަޢުލޫމާތެއް އަދި ހާމަކޮށްފައި ނުވާއިރު، ހާދިސާގެ ޒިންމާ އެއްވެސް ފަރާތަކުން މިހާތަނަށް އުފުލާފައެއް ނުވެއެވެ.\nމި ހާދިސާގައި އަނިޔާވި ޕައިލެޓަށް ހާދިސާ ހިނގިތާ މާގިނައިރެއް ނުވެ ހޮސްޕިޓަލުގައި ފަރުވާދީފައި ވެއެވެ. އޭނާއަށް ސީރިއަސް އަނިޔާއެއް ނުލިބި ސަލާމަތް ވެފައިވާއިރު، މިހާރު ހާލު ރަނގަޅުވަމުން އަންނަ ކަމަށް އިދާރާތަކުން ވަނީ ބުނެފައެވެ.\nއޮފިޝަލުން ބުނާގޮތުން ޕައިލެޓުގެ ހަށިގަނޑަށް ވަޒަން އަރާފައި ހުރިނަމަވެސް ހެލިކަޕްޓަރަށް ވަޒަނެއް އަރާފައި ނުވާ ކަމަށެވެ. އެހެންކަމުން މިއީ ގަސްތުގައި ބަޔަކު ދިން ހަމަލާއެއް ކަމަށް ބެލުމުގެ ފުރުސަތު ކުޑަކަމަށް އެފަރާތްތަކުން ބުނެފައި ވެއެވެ.\nއެމެރިކާގެ ބައެއް ސަރަޙައްދުތަކުގައި ޚާއްސަ ލައިސެންސެއް ލިބިގެން އާންމުންނަށް ބަޑި ފަދަ ހަތިޔާރު ގެންގުޅުމުގެ ހުއްދަ ލިބެއެވެ. އާންމު ގޮތެއްގައި މިގޮތަށް ބަޑި ގެންގުޅުމުގެ ހުއްދަ ލިބެނީ ޝިކާރަކުރުމަށެވެ.\nހަޔާތުގެ ބައިވެރިޔަކު ނުލިބިގެން ފޭސްބުކްގައި މީހަކު "ވިއްކާލަން" ލިސްޓްކޮށްފި\nއޮގަސްޓް 13, 2020 06:04\nއެމެރިކާގެ ބައެއް ސަރަޙައްދުތަކުގައި ޚާއްސަ ލައިސެންސެއް ލިބިގެން އާންމުންނަށް ބަޑި ފަދަ ހަތިޔާރު ގެންގުޅުމުގެ ހުއްދަ ލިބެއެވެ. އާންމު ގޮތެއްގައި މިގޮތަށް ބަޑި ގެންގުޅުމުގެ ހުއްދަ ލިބެނީ ޝިކާރަކުރުމަށެވެ ، ތިޔަ ހެލިކޮޕްޓަރުގަ އިންމީހާ ޝިކާރަ ކުރިއްޔެއްނު އެހެންވީމަ.


Ithafushi: mifaharu loabiverinnah enme haahsa manziluge lagabu\nވާލްޑޮފް އެސްޓޯރިއާ މޯލްޑިވްސް އިތާފުށި\nމި އަހަރު ލޯބިވެރިންނަށް އެންމެ ހާއްސަ މަންޒިލުތަކުގެ ތެރެއިން މުޅި ދުނިޔެއިން ހޮވައިލި 10 މަންޒިލުގެ ތެރޭގައި ވާލްޑޮފް އެސްޓޯރިއާ މޯލްޑިވްސް އިތާފުށި ހިމެނިއްޖެ އެވެ.\nއަންހެނުންނަށް ހާއްސަކޮށްފައިވާ "ބްރައިޑްސް" މަޖައްލާއިން މި އަހަރަށް އެކުލަވާލި އެންމެ "ސެކްސީ" ޕްރައިވެޓް އައިލެންޑް މަންޒިލުގެ ލިސްޓުގެ އެންމެ ކުރީގައި ހިމަނާފައި ވަނީ އިތާފުއްޓެވެ.\nދެން އެ ލިސްޓުގައި ހިމެނެނީ ފީޖީ، އެންޓީގާ، ސީޝެލްސް، ބަހާމާސް، އިންޑޮނީޝިއާ، މޮންޓެނީގްރޯ، މެޑަގަސްކާ، އަދި ކެމްބޯޑިއާގެ އިތުރުން ޓާކްސް އެންޑް ކައިކޯސް އައިލެންޑްސްގައި ހިމެނޭ ރިސޯޓުތަކެވެ.\nއިތާފުއްޓާބެހޭ ގޮތުން، ބްރައިޑްސް އިން ބުނީ އެންމެ ފުރިހަމަ ހިދުމަތްތަކާއެކު ފަރުމާ ކޮށްފައިވާ އެ ރިސޯޓުގައި ޗުއްޓީ ހޭދަކުރާ ފަރާތްތަކަށް ކުރިމަތިވާ އެންމެ ބޮޑު އުނދަގުލަކީ ކާނެ ރެސްޓޯރަންޓެއް ހިޔާރު ކުރުމެވެ.\nއޭގެ ތެރޭގައި ދާދި ފަހުން ސީއެންއެން އިން ހޮވި، ދުނިޔޭގެ އެންމެ ފުރިހަމަ ވޯޓާ ޕްރަންޓް ރެސްޓޯރެންޓުގެ ލިސްޓުގައިވާ ޓެރަ ޓްރީޓޮޕް ރެސްޓޯރެންޓު ހިމެނެ އެވެ.\nރަށް މަތިން ފެންނަ ގޮތަށް އުހުގައި ހަދާފައިވާ މި ރެސްޓޯރެންޓަކީ މިގޮތަށް ރާއްޖޭގައި ހަދާފައިވާ އެއް ރެސްޓޯރެންޓެވެ. މިތަން ހާއްސަ ކޮށްފައި ހުންނަނީ ޕްރައިވެޓް ޑިނާ ތަކަށެވެ.\nއިތާފުށްޓަކީ ފަޅެއް ހިއްކައިގެން ތިން ރަށް ހިމެނޭ ގޮތަށް ހަދާފައިވާ ރިސޯޓެކެވެ. މި ރިސޯޓުގައި 130 ކޮޓަރި ހުރެ އެވެ. މީގެ އިތުރުން މީގެ ކޮންމެ ތަނެއްގައި 10 ރެސްޓޯރަންޓާއި ކެފޭތައް ހުރެ އެވެ. އަދި މި ރަށުގައި 10 ޓްރީޓްމަންޓް ވިލާގެ ސްޕާއަކާއި މޫދު ކުޅިވަރުގެ ހަރަކާތްތަކާއި ކައިވެންޏާއި ހާއްސަ ރަސްމިއްޔާތު ތަކަށް ހާއްސަކޮށް "ރޮމޭންޓިކް ވެޑިން ޕެވިލިއަން" އެއް ވެސް ހުރެ އެވެ.\nސީއެންއެން އިން ހޮވި ރާއްޖޭގެ އެންމެ ފުރިހަމަ 14 ރިސޯޓުގެ ތެރޭގައި ވެސް އިތާފުށި މީގެ ކުރިން ހިމެނިފައިވެ އެވެ. އަދި ކޮންޑެ ނަސްޓް ޓްރެވަލާ މިޑުލް އީސްޓް މަޖައްލާގެ ބޭރު ގަނޑަށް ވެސް މި ރިސޯޓު މީގެ ކުރިން އަރާފައިވެ އެވެ. މި ރިސޯޓު ތަރައްގީ ކޮށްފައިވަނީ މެދުއިރުމަތީގެ މަހުޖަނަކާއި ހ. ސީސައިޑް މުހައްމަދު އަލީ ޖަނާހު (ޖަނާ) ގުޅިގެންނެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ފުރައިގެން 30 މިނެޓުން ސްޕީޑް ލޯންޗުގައި ދެވޭ ރާސްތާގައި ހުޅުވާ އިތާފުށި ހިންގާ، ހިލްޓަން ބްރޭންޑުން މީގެ ކުރިންވެސް ރާއްޖޭގައި ރިސޯޓު ހިންގި އެވެ. ހިލްޓަންގެ އެންމެ އަގު ބޮޑު އެއް ބްރޭންޑް ކަމަށްވާ ވާލްޑޮފް އެސްޓޯރިއާގެ ބްރޭންޑުގެ ދަށުން ކުރިން ރާއްޖޭގައި މަނަފަރު ރިސޯޓު ވެސް ހިންގި އެވެ.


އަނިޔާ ލިބިދާނެ ކުދިން ދެނެގަންނާނެ މިންގަނޑު ހަދައިފި\nގއ. ގައި ޖެންޑާގެ މުވައްޒަފެއް ނެތި އަހަރެއް\nއިސްތިއުފާ އަށް ގޮވުމުން ޖެހިލުންވެވަޑައިނުގަންނަވާ ކަމަށާއި ކަންކަން އިސްލާހު ކުރެވޭނެ ކަމުގެ ފުރިހަމަ ޔަގީންކަން އެބައޮތް ކަމަށް ޖެންޑާ މިނިސްޓަރު ޝިދާތާ ޝަރީފް މިއަދު...\nގއ. ކަނޑުހުޅުދޫގައި ދެ އަހަރު ނުވާ ކުޑަ ކުއްޖަކަށް ޖިންސީ ގޯނާކުރި ކަމުގެ ތުހުމަތުގައި ހައްޔަރުކޮށްފައިވާ އެ ކުއްޖާގެ މުނިކާފަ އަކީ އެފަދަ އެހެން މައްސަލައެއްގައި ދައުވާ...\nލަކްސް ރިސޯޓުން ހިޔާ އަށް 14،000 ޑޮލަރު ދީފި\nދައުލަތުން ބެލެހެއްޓި 34 ކުދިން އާއިލީ މާހައުލަށް\nއެކި ސަބަބުތައް މެދުވެރިވެ ދައުލަތުން ބަލަހައްޓަމުން ދިޔަ 21 ކުއްޖަކު އެ ކުދިންގެ އާއިލާތަކާ ހަވާލުކޮށް، 13 ކުއްޖެއްގެ ގާނޫނީ ބެލެނިވެރިކަން ބަޔަކާ ހަވާލުކޮށްފައިވާ ކަމަށް ޖެންޑާ މިނިސްޓަރު ޝިދާތާ ޝަރީފް އިއްޔެ ވިދާޅުވެއްޖެ އެވެ.\nކުޑަ ކުއްޖަކު ބަލިވެ އިން ކަމުގެ ރިޕޯޓް ލިބުމުން އެކަމުގައި ތުހުމަތުކުރެވޭ ބޮޑެތި މީހުންނާ މެދު ފިޔަވަޅު އަޅަން ކަމާބެހޭ މުއައްސަސާގައި އެދިފައިވާ ކަމަށް ޖެންޑާ މިނިސްޓްރީން މިއަދު ބުނެފި އެވެ.\nފަތިހު ހަތަރެއް ޖަހާއިރު ހޭލައިގެން، ދަރިން ނިދިން ތެދުކޮށް ނަމާދަށާއި ސްކޫލަށް ފޮނުވައި ހެނދުނުގެ ސައި ތައްޔާރުކުރެ އެވެ. ހެދުންތައް ދޮވެ، ގޭތެރެ ފޮޅާ ސާފުކޮށް މެންދުރަށް ކައްކަ...


Eydhafushin Dhonfanu invitation cup dhifaaukoffi\nއޭދަފުށިން ދޮންފަނު އިންވިޓޭޝަން ކަޕް ދިފާއުކޮށްފި\nއޭދަފުށީ ފުޓްބޯޅަ ޓީމު (ވެލާ ސްޕޯޓްސް) ޗެމްޕިއަން ޓްރޮފީއާއެކު – އީޓީ ފޮޓޯ/ޝިމްހާދު\nދޮންފަނު ޒުވާނުންގެ ރޫހުން އިންތިޒާމުކޮށްގެން ބޭއްވި ދޮންފަނު އިންވިޓޭޝަން ކަޕް ފުޓްބޯޅަ މުބާރާތުގެ ޗެމްޕިއަންކަން ވެލާ ސްޕޯޓްސް ކްލަބުގެ ނަމުގައި އޭދަފުށިން ވާދަކުރި ޓީމުން ހޯދައިފި އެވެ. ފައިނަލުގައި މުބާރާތް ބާއްވާ ދޮންފަނާ ވާދަކޮށް އޭދަފުށި މެޗު ކާމިޔާބުކުރީ މެޗުގެ ފުރިހަމަ ވަގުތު ހަމަވިއިރު 1-1 އިން އެއްވަރުވުމުން ޖެހި ޕެނަލްޓީގައި 4-3 އިން ކުރި ހޯދައިގެންނެވެ.\nމި މުބާރާތުގެ ޗެމްޕިއަންކަން މިދިޔަ އަހަރު އޭދަފުށި ހޯދީ ފައިނަލުގައި ކިހާދޫ ބަލިކޮށްގެންނެވެ. ޗެމްޕިއަންކަމާއެކު އޭދަފުށި ވެފައިވަނީ މި މުބާރާތުގެ އެންމެ ކާމިޔާބު ރަށަށެވެ. މި މުބާރާތް ފުރަތަމަ ފަހަރަށް 2016 ވަނަ އަހަރު ބޭއްވިއިރު ޗެމްޕިއަންކަން ހޯދީ ކިހާދޫ އެވެ. ޖެހިގެން އައި އަހަރުގެ ފައިނަލުގައި ޕެނަލްޓީ ޖަހައިގެން އޭދަފުށި ބަލިކޮށް ޗެމްޕިއަންކަން ހޯދީ ގޮއިދޫ އެވެ.\nމިއަދުގެ މެޗުގައި ސަޕޯޓް ކުރުމަށް އޭދަފުށީގެ ގިނަ އަދަދެއްގެ ސަޕޯޓަރުންނާއި ކައިރި އެހެން ރަށްރަށުގެ މީހުން ވެސް ވަނީ ދޮންފަނަށް ގޮސްފަ އެވެ.\nމެޗު ފަށައިގެން ދެޓީމުގެ ފަރާތުން ހަމަހަމަ ކުޅުމެއް ފެނުނުއިރު ފުރަތަމަ ހަމަލާ ފަސް ވަނަ މިނެޓުގައި ފޮނުވާލީ އޭދަފުށީ ޓީމުގެ މުހައްމަދު ޔަމާން އެވެ. ޔަމާން ހާފު މެދުން ފޮނުވާލި ބާރު ބޯޅަ ދިޔައީ ގޯލާ އަމާޒުނުވެ އެވެ. އޭގެ އިރުކޮޅެއް ފަހުން ދޮންފަނުން އުފެއްދި ހަމަލާއެއްގައި އެޓީމުގެ މުހައްމަދު ނަބީލް ޖެހި ބޯޅަ ދިޔައީ ގޯލާ އަމާޒުނުވެ އެވެ. ދޮންފަނުގެ ހަމަލާއަށް ފަހު އޭދަފުށިން މެޗުގައި ލީޑު ނެގީ މެޗުގެ 11 ވަނަ މިނެޓުގައި އިބްރާހީމް ޝަރީފް (ލުއްޑަ) ޖަހައިދިން ގޯލުންނެވެ. މިއީ އަމިއްލަ ހާފުން އޭދަފުށީގެ ކުޅުންތެރިއަކު މަތިމަތިން ފޮނުވާލި ބޯޅަ ދޮންފަނު ޓީމުގެ ގޯލްކީޕަރު އިބްރާހީމް ޒަޔާން ބޯޅައަށް އެރި ވަގުތު ފެނު ޖެހިފައި ބޯމަތިން ދިއުމުން ހުހަށް ލިބުނު ފުރުސަތެއްގައި ލުއްޑަ ކާމިޔާބުކުރި ގޯލެވެ. ކީޕަރު ބޯމަތިން ދިއުމުން ލުއްޑަ ގޯލުގެ ތެރެއަށް ފޮނުވާލީ ވަރަށް ހުށިޔާރުކަމާއެކު އެވެ.\nއޭދަފުށިން ލީޑު ނެގުމުން ދޮންފަނުން ވަނީ ކުޅުން ރަނގަޅުކޮށް ހަމަލާތައް ގިނަކޮށްފަ އެވެ. ދޮންފަނު ޓީމުން މެޗުގައި ގޯލު ޖެހީ ޖެހުމަކުން އުފެއްދި ހަމަލާއެއްގައި 16 ވަނަ މިނެޓުގައި އަހުމަދު އިފްހާމް އެވެ. އޭރިޔާ ތެރެއިން އިފްހާމަށް ލިބުނު ބޯޅަ ފޮނުވާލުމުން ވަނީ ގޯލުގެ މެދަށެވެ. ދޮންފަނުން ވަނީ ލީޑު ނެގުމަށް ފަހު ނުރައްކާތެރި އިތުރު ދެ ހަމަލާއެއް ފޮނުވާލައިފަ އެވެ. އެޓީމުގެ އިބްރާހީމް އިރުޝާމް ފޮނުވާލި ނުރައްކާތެރި ބޯޅަ އޭދަފުށީގެ ކީޕަރު އަލީ އަޖުފާން އަމްޖަދު މަތަކުރިއިރު އޭގެ އިރުކޮޅެއް ފަހުން އިފްހާމް ފޮނުވާލި ހިލޭ ޖެހުމެއް ގޯލުގެ ހުރަސް ދަނޑިއަށް ވަނީ އަމާޒުވެފަ އެވެ.\nފުރަތަމަ ހާފުގެ ފަހުކޮޅު އޭދަފުށީގެ ހުސައިން ޝަރީފް ފޮނުވާލި ބޯޅައެއް ގޯލު ހުރަސްވެގެން ދިޔައިރު އޭގެ އިރުކޮޅެއް ފަހުން އޭދަފުށީ ޓީމުގެ އުނައިސް ޒުބައިރު ފޮނުވާލި ބޯޅަ ދޮންފަނު ޑިފެންޑަރުން ވަނީ ބްލޮކްކޮށްފަ އެވެ. ފުރަތަމަ ހާފުގެ ފަހުކޮޅު އޭދަފުށީ ޓީމުގެ އަލީ ނަސީމް ފޮނުވާލި ހިލޭ ޖެހުން ދޮންފަނު ޓީމުގެ ކީޕަރު ޒަޔާން މަތަކުރިއިރު އޭގެ ފަހުން ލުއްޑަ ފޮނުވާލި ބޯޅަ ދިޔައީ ގޯލުގެ އަރިމަތިން ބޭރަށެވެ. މެޗުގެ ފުރަތަމަ ހާފު ނިމުނީ ދެޓީމު 1-1 އިން އެއްވަރުވެގެންނެވެ.\nމެޗުގެ ދެ ވަނަ ހާފު ފަށައިގެން އޭދަފުށިން ވަނީ މޮޅަށް ކުޅެ ދޮންފަނުގެ ޑިފެންސަށް ބާރުބޮޑުކޮށްފަ އެވެ. މިހާފުގައި ދޮންފަނުން ބޮޑަށް މަސައްކަތްކުރީ ކައުންޓަ އެޓޭކުގައި ލިބޭ ފުރުސަތުތަކުގައި ހަމަލާ އުފައްދާށެވެ. ދެ ވަނަ ހާފުގެ ހަތް ވަނަ މިނެޓުގައި އޭދަފުށީގެ ފޯވާޑް މިމްރާހް އަބްދުލްއަޒީޒް އަށް އަނިޔާވުމުން ބަދަލުގައި އަހުމަދު އަފްނާން ވަނީ ކުޅެން އަރުވައިފަ އެވެ. މި ހާފު ފަށައިގެން އޭދަފުށިން ނެގި ކޯނަރެއް އަލީ ނަސީމް ބޮލުން ޖެހުމުން ކީޕަރު ޒަޔާން ހިފެހެއްޓިއިރު އިރުކޮޅެއް ފަހުން ދޮންފަނު ޓީމުގެ ޑިފެންޑަރު އަހުމަދު ޒަޔާން ފޮނުވާލި ބާރު ޖެހުމެއް ކީޕަރު އަޖުފާން ވަނީ ކޯނަރަކަށް ބޭރުކޮށްލައިފަ އެވެ. ދޮންފަނުގެ ހަމަލާއަށް ފަހު އޭދަފުށީ ޓީމުގެ އުނައިސް ޖެހި ބޯޅަ ބާރެއް ނެތި ދިޔައީ ކީޕަރު ޒަޔާން އަތަށެވެ. ދެ ވަނަ ހާފުގެ 25 ވަނަ މިނެޓުގައި އޭދަފުށީ ޓީމުގެ ލުއްޑަ ދޮންފަނު ޓީމުގެ ދެ ކުޅުންތެރިން ކަޓުވާލުމަށް ފަހު އޭރިޔާ ބޭރުން ފޮނުވާލި ބޯޅަ ކީޕަރު ޒަޔާން ވަނީ ހުށިޔާރުކަމާއެކު މަތަކޮށްފަ އެވެ. އޭގެ ތިން މިނެޓު ފަހުން އޭދަފުށީ ޓީމުގެ އަފްނާން ކޯނަރެއްގައި ބޮލުން ޖެހި ބޯޅަ ދިޔައީ ހުރަސް ދަނޑި މަތިންނެވެ.\nމެޗުގެ ފަހުކޮޅު އޭދަފުށިން ކުރިއަށް ޖެހި ގޯލެއް ޖަހަން މަސައްކަތް ކުރިނަމަވެސް ދޮންފަނު ޓީމުން ވަނީ އޭދަފުށީގެ ހަމަލާތައް ހުއްޓުވުމުގައި މޮޅު ކުޅުމެއް ދައްކައިފަ އެވެ. މެޗު އެއްވަރުވުމުން ޖެހި ޕެނަލްޓީގައި ދޮންފަނުން ޖެހި ފަސް ޕެނަލްޓީގެ ތެރެއިން ކާމިޔާބުކުރެވުނީ ދެ ޕެނަލްޓީ އެވެ. އޭދަފުށިން ވަނީ ފަސް ޕެނަލްޓީގެ ތެރެއިން ތިން ޕެނަލްޓީ ކާމިޔާބުކޮށްފަ އެވެ. އޭދަފުށީ ޓީމުގެ ޕެނަލްޓީތައް ކާމިޔާބުކުރީ އަހުމަދު ޝިޔާން އާއި އަލީ ނަސީމް އަދި ޔަމާން އެވެ. އޭދަފުށީ ޓީމުގެ މުހައްމަދު ހައްމާދު ޖެހި ޕެނަލްޓީ ކީޕަރު ޒަޔާން މަތަކުރިއިރު ލުއްޑަ ޖެހި ޕެނަލްޓީ ޖެހުނީ ހުރަސް ދަނޑީގަ އެވެ. ދޮންފަނު ޓީމުގެ ފަސް ޕެނަލްޓީގެ ތެރެއިން ކާމިޔާބުކުރެވުނީ އިފްހާމް އާއި މުހައްމަދު ރީހާން ޖެހި ޕެނަލްޓީ އެވެ. އެޓީމުގެ އިބްރާހީމް ޝުހައިލް ޖެހި ޕެނަލްޓީ އޭދަފުށީގެ ކީޕަރު އަޖުފާން ހިފެހެއްޓިއިރު އަހުމަދު ޒަޔާން ފޮނުވާލި ޕެނަލްޓީ އަމާޒުވީ އަރިމަތީ ދަނޑިއަށެވެ. ދޮންފަނު ޓީމުގެ ފަހު ޕެނަލްޓީ އަލީ ޝަރީފް ޖެހުމުން ދިޔައީ މާ މަތިން ބޭރަށެވެ.\nފައިނަލް މެޗުގެ މޮޅު ކުޅުންތެރިޔާގެ މަގާމާއި މުބާރާތުގެ އެންމެ ގިނަ ގޯލު ޖެހި ކުޅުންތެރިޔާގެ މަގާމް ހޯދީ އޭދަފުށީ ޓީމުގެ ލުއްޑަ އެވެ. މުބާރާތުގައި ލުއްޑަ ވަނީ މޮޅު ކުޅުމެއް ދައްކައި6ގޯލު ޖަހައިފަ އެވެ. އެންމެ މޮޅު ގޯލްކީޕަރުގެ މަގާމް ދޮންފަނު ޓީމުގެ ގޯލު ބެލެހެއްޓި ޒަޔާން ހޯދިއިރު އެންމެ އުއްމީދީ ކުޅުންތެރިޔާގެ މަގާމް ހޯދީ ދޮންފަނު ޓީމުގެ އިސްމާއީލް ލިއާޒް އެވެ. ފެއަރ ޕްލޭ ޓީމަކަށް ރަނަރަޕް ދޮންފަނު ޓީމު ހޮވުނުއިރު ފެއަރ ޕްލޭ ކުޅުންތެރިޔާގެ މަގާމް ލިބުނީ ކިހާދޫ ޓީމުގެ ކެޕްޓަން ހުސައިން އީމާންއަށެވެ.\nމިއަދުގެ މެޗު ޝަރަފްވެރި ކޮށްދެއްވީ ކުޅިވަރަށް ގިނަ ދުވަހު ހިދުމަތް ކުރައްވާފައިވާ އިބްރާހީމް އިސްމާއީލް އެވެ. މީގެ އިތުރުން ދޮންފަނުގެ މުއައްސަސާތަކުގެ އިސްވެރިންނާއި ކެންދޫ ދާއިރާގެ މަޖިލިސް މެމްބަރު އަލީ ހުސައިން ވަނީ ބައިވެރިވެޑައިގެންފަ އެވެ.\nމިއަހަރުގެ މުބާރާތުގައި ޖުމްލަ ހަތް ރަށަކުން ވާދަކުރިއިރު މުބާރާތުގެ މެޗުތައް ކުޅުނީ ދެ ގްރޫޕަކަށް ބަހާލައިގެންނެވެ. އޭދަފުއްޓާއި ދޮންފަނުގެ އިތުރުން ސެމީ ފައިނަލުގައި ވާދަކުރީ ގޮއިދޫ އާއި ކިހާދޫ އެވެ.


Manshaa3- Ep.2| Vaahaka\nމަންޝާ3- 2\nޢާއިޝަތު ޝާޒްލީން December 15, 2019\t28 Comments\nމަންޝާ3- 1\nމަންޝާ3- 3\nމަންޝާ3- 4\nމަންޝާ3- 5\nރާއިދުމެން ކިޔަވަމުން ދިޔަ ކިޔެވެލީގެ އަޑު އަޒްކާގެ ކަންފަތަށް އިވެމުން ދިޔައިރު އޭނާގެ ކަންފަތް ބައްވާން އުޅޭހެން ހީވާ ފަހަރު އާދެއެވެ. އެ މާހައުލުން އިވެމުން ދިޔަ އަޑުތައް އަޒްކާއަށް އިވޭލެއް މަޑުވެ ފާޑެއްގެ ތޫނު އަޑެއް އެއް ވަރަކަށް ކަންފަތަށް އިވިއިވި ހުރުމުން އޭނާއަށް އުނދަގޫވިއެވެ. އެ އުނދަގޫތަކަށް ކެތްކުރަން ދަތިވެފައި އިން ނަމަވެސް އެކަން ހުއްޓުވަން އޭނާއަށް ކުރެވޭނެ ކަމެއް ނެތެވެ. ހަށިގަނޑަށް ވަމުން ދިޔަ އުނދަގޫތަކާ އެއްވަރަށް ހާސްވެ މީހާގެ މެއަށް ވަމުން ދިޔަ އުނދަގޫތަކުން ނަޖާވާން އަޒްކާ ބޭނުންވިއެވެ. ފުންކޮށް ނޭވާލާން މަސައްކަތް ކުރަމުން އިސްއުފުލާލި ވަގުތު އޭނާއަށް ފެނުނީ ބޯމަތިން އަދަޔާ ހިލާފް ގަދަ އަލިކަމެއް ފާޅުވި ތަނެވެ.\nއެ އަލިކަން އައީ އަޒްކާގެ ހަށިގަނޑާ ގާތްވަމުންނެވެ. އަލިކަން ގާތްވަމުން އައި ވަރަކަށް އެ މާހައުލުން އިވެމުންދިޔަ އަޑުތައް ފަނޑުވަމުން ދިޔައެވެ. އެ އަލިކަމަކީ ހަށިގަނޑަށް ވަމުން ދިޔަ އުނދަގޫތަކުން ސަލާމަތްވެވެން އުޅޭކަމުގެ އަލާމަތެއްކަމަށް އަޒްކާއަށް ގަބޫލު ކުރެވުނެވެ. އޭނާއަށް ފެންނަމުން ދިޔަ މަންޒަރު އެތާ ތިބި މީހުންނަށް ކިޔައިދޭން މަސައްކަތް ކުރަން އުޅުން ނަމަވެސް އަޒްކާއަށް ބަހެއް ބުނެވޭ ގޮތެއް ނުވިއެވެ. އެ އަލިކަން އައިސް އަޒްކާގެ މޫނާ ގާތްވުމުން އޭނާ ދެލޯ މަރާ ބާރުކޮށްލިއެވެ. ލޮލަށް ވާން ފެށި އުނދަގުލެއްގެ ބޮޑުކަމުންނެވެ. ދެން އެތަނުގައި ތިބި މީހުންނަށް ފެނުނީ އަޒްކާ ހަބަރު ހުސްވެގެން ވެއްޓުނު ތަނެވެ.\nހިތްވަރު ކޮށްގެން މަންޒަރު ބަލަން ދުރުގައި ހުންނަން ކިތަންމެ މަސައްކަތް ކުރި ނަމަވެސް މޫސައަށް ހިމޭނަކުން ހުރެވޭގޮތެއް ނުވިއެވެ. ހުރި ހަމައެކަނި އަންހެން ދަރިފުޅު ކަނޑާލި ރުކެއްހެން ވެއްޓި ގުޅަވަރަކަށް ޖެހުމުން މޫސަ ތެޅިގަތެވެ. ހަބަރު ހުސްވެފައި އޮތް އަޒްކާގެ ގައިގާ އަތްޖައްސާލަމުން އޭނާގެ ދަރިފުޅަށް ގޮވާލީ އެ މަންޖެއަށް ވީ ގޮތެއް ބަލަން ބޭނުންވެފައި ހުރުމުންނެވެ. ހިލަމެއް ނުވުމުން އޭނާ ދެން ބަލާލީ ކިޔަވަން ތިބި ރާއިދުމެންނާ ދިމާއަށެވެ. ވާނުވާ އޮޅުން ފިލުވަން ބޭނުންވެފައި ހުރި މޫސަގެ ލޮލަށް އޭރު ކަރުނަ ޖަމާވެއްޖެއެވެ. އަޒްކާގެ ހަށިގަނޑު އާދަޔާ ހިލާފަށް ފިނިވެފައިވާ ކަން އޭނާއަށް ނަގައިގަނެވުނެވެ. އޭނާގެ ދަރިފުޅުގެ ފުރާނައަށް ގެއްލުމެއް ވާން ނޭދޭ ހާލުގައި އެތައް ސުވާލުތަކެއްގެ ޖަވާބު ހޯދަން ކެތްމަދުވެފައި އިން މޫސަ ހިންދިރުވާލަމުން ކިޔަވަން ތިބި ރާއިދުމެންނާ ސުވާލުކުރަން އަވަސްވެގަތެވެ.\n"ކަލޭ މޮޔަވެގެންތަ ތިއުޅޭނީ..."\nމޫސައަށް އެއްޗެކޭ ނުބުނެވިގެން އުޅެނިކޮށް ބަރުއަޑުން އަޒްކާ ހަޅޭއްލަވައިގަތުމުން މޫސަ ދިޔައީ ސިއްސައިގެންނެވެ. އެއީ އޭނާގެ ދަރިފުޅުގެ އަޑު ނޫންކަން މޫސައަށް ކަށަވަރުވިއެވެ. ރާއިދާ ސުވާލު ކުރަން ބޭނުވެފައި އިން މޫސައަށް އިވުނީ ފިރިހެންވަންތަ ބިރުވެރި ބަރު އަޑަކުން އޭނާގެ ދަރިފުޅު ހަޅޭއްލަވައިގެން އަޑެވެ. އިންތަނުން އަޒްކާ ތެދުވެ ހަޅޭއްލަވައިގަތީ ސީދާ މޫސަގެ ކަންފަތް ދަށުންނެވެ. އަޒްކާ ކައިރީ އިން މޫސައަށް ދުރަށް ޖެހިލަމުން އަޒްކާގެ މޫނަށް ރަނގަޅަށް ބަލާލީ ޖެހިލުންވެފައި އިނުމުންނެވެ. އެ މޫނުމަތިން އަޒްކާ ކަން ދޭހަވާ އެއްވެސް ކަހަލަ ކުލަވަރެއް ނެތެވެ. ސޫރަ އަޒްކާއާ ކިތަންމެ ވައްތަރު ވިޔަސް ހަރަކާތާއި އަޑާއި ޖައްސަމުން ދިޔަ ވައްތަރު ވަރަށްވެސް ތަފާތެވެ.\n"ކޮން ކިޔެވެއްޔެއް ކިޔަވާކަށް. ހުއްޓާލާ... މިބުނީނު ހުއްޓާލާށޭ..." އިސްޖަހައިގެން އިން އަޒްކާ މަޑުމަޑުން އިސް އުފުލާލަމުން ރާއިދާ ދިމާއަށް އަތް ދިއްކުރަމުން ވާހަކަ ދެއްކީ އަމުރުވެރި ގޮތަކަށެވެ.\n"ހަވަރަށް ގޮވަނީތަ؟ ކަލޭމެން ތިއުޅެނީ މޮޔަވެގެންތަ؟ މަށަށް ގޮވައިގެން މިތަނަށް ގެނައުމުގެ ބޭނުމަކީ ކޮބާ؟... މާ ބައިވަރުގަނޑެއް ހާސިލް ވާނެ ކަމައްތަ؟ ކަލޭމެންނަށް މިރެއަކު އެއްވެސް ކަމެއް ކާމިޔާބެއް ނުވާނެ. ތި ކުރަނީ ބޭކާރު ކަމެއް. އިނގިއްޖެތަ؟ މި ބުނީނު ހުއްޓާލާށޭ."\nދެބުމަ ގޮށްޖަހައިގެން ހުރެ ރުޅިވެރި ވައްތަރުތައް މޫނު މައްޗަށާއި އަނގަ މައްޗަށް ޖައްސަމުން އަޒްކާ ވާހަކަ ދެއްކި އިރު އޭނާގެ އަޑަށް އަންނަމުން ދިޔަ ބަދަލުތައް އެތާ ތިބި އެންމެންނަށް ވެސް ފާހަގަ ކުރެވުނެވެ. ދޭތެރެއަކުން ވާހަކަ ދައްކާ އިރު އަޒްކާގެ އަޑާ ވައްތަރުވިޔަސް އަނެއްބައި ފަހަރު ވާހަކަ ދައްކާއިރު އެތައް ބައެއްގެ އަޑު އެއްވެގެން އަންނަ ކަހަލަ ގޮތަކަށް އަޒްކާގެ އަޑު ހުންނަނީ ބަދަލުވެފައެވެ.\nމޭ ފުއްޕާލާފައި ކަރު ދެއަތަށް އަނބުރާލަމުން އޭނާ ރާއިދުއާ ދިމާއަށް ބަލާލި އިރު ހަރަކާތްތައް ހުރީ ފިރިހެނޭކޭ ދާދި އެއްގޮތަކަށެވެ. ރާއިދު ކިޔަވަމުން ދިޔަ އާޔާތް ނިންމާލުމަށްފަހު ކުރިއަށް ޖެހި ވާހަކަ ދައްކަން ފެށުމުގެ ކުރިން އަތުން ހިފަހައްޓައިގެން ހުރި ފެންތަށީގައި ބާރަށް ހިފަހައްޓާލަމުން ފުން ނޭވާއެއް އެތެރެކޮށްލީ މީހާ ހަމަޖެހިލާށެވެ. އަޒްކާގެ ވާހަކަ ދެއްކުމުން ވެސް މިވަގުތު އެއީ އަޒްކާ ނޫން ކަން ރާއިދުއަށް އެނގެއެވެ. އެމީހުން ބޭނުންވާ މީހާ އެތަނަށް ހާޒިރުވުމުން ކަންތައް ގޮސްދާނެ ހިސާބަކާ ދޭތެރޭ ވިސްނާލަމުން ރާއިދު އަތުން ހިފަހައްޓައިގެން އިން ތައްޓާ ދިމާއަށް ބަލާލިއެވެ. "ތީ ކާކު؟... ނަން ބުނޭ... ކަލެއަށް ކިޔަނީ ކޮން ނަމެއް؟..."\nބަރު އަޑުން އަޒްކާ ހޭން ފެށިއިރު އޭނާ ހުރީ ގޮތް ދޫކުރާ ގޮތަކަށް ނޫނެވެ. އަޒްކާގެ ހަށިގަނޑުގައި ހިނގަމުން ދިޔައީ ލިވިއަސްގެ ބާރެވެ. ލިވިއަސްއަށް ހިމާޔަތުގެ އަތެއް ފޯރުކޮށްދޭނެ ފަރާތެއް އެތަނަށް އަންނާނެ ކަމުގެ ފޮނި އުންމީދު އިނުމުން އޭނާ އިނީ ވަރަށް ފޮނިވެފައެވެ. އިންސާނުންނަށް އެމީހުންގެ ނިކަމެތިކަން އިހްސާސްކޮށްދިނުމަށް ލިބުނު ފުރުސަތުގެ ބޭނުން ފުރިހަމަ ގޮތުގައި ހިފާލަން އަޒުމް ކަނޑައަޅައިގެންނެވެ.\nކުއްލިއަކަށް އިވިގެން ދިޔައީ އެގޭގެ ފުރާޅު މައްޗަށް އެއްޗެހިތަކެއް ފައިބައިގަތް ކަހަލަ ގަދަ އަޑު ފައްގަނޑެކެވެ. އެތާ ތިބި އެންމެން ކަހަލަ ގޮތަކަށް ސިއްސައިގެން ގޮސް ސީލިންގާ ދިމާއަށް ބަލާލީ އެ އިވުނު އަޑަށް ސަމާލުކަން ދެމުންނެވެ.\nލިވިއަސް މައްޗަށް ބަލާލީ އޭނާއަށް އެވީ ކިހިނެއްކަން އެނގިހެން ކަހަލަ ގޮތަކަށެވެ. ހިނިގަނޑެއް ޖަހާލަމުން އޭނާ ރާއިދާ ދިމާއަށް ބަލާލަމުން މޭ ފުއްޕާލިއެވެ. "އަހަރެން މީ ކާކުކަން ކަލޭ ކައިރީ ބުނާކަށް ނުޖެހޭނެ... ބުނެގެންވެސް މިރޭ ކަލޭމެންނަށް ފައިދާއެއް ނުކުރާނެ..."\nކިޔެވެލި ކިޔަވަން އިން އަސްރާރު ފުން ނޭވާއެއް އެތެރެކޮށްލަމުން ދެލޯ މަރާލީ އޭނާގެ ހަށިގަނޑަށް އާދަޔާހިލާފް ފިނިކަމެއް އިހްސާސް ކުރުމުންނެވެ. އޭނާގެ ގައިގާ ވާ ހުރިހާ ލޯލިތަކެއް ކޮޅަށް ޖެހިގެން ދިޔައިރު އޭނާއަށް ނުބައި ސިގުނަލެއް ލިބިއްޖެ ކަން ޔަގީންވުމުން މަރައިގެން އިން ދެލޯ ހުޅުވާލިއެވެ. އެ ކޮޓަރި ތެރެއަށް ބާރުގަދަ އެހެން ޖިންނިއެއް ހާޒިރުވެއްޖެ ކަމުގެ އިހްސާސް އަސްރާރަށް ކުރުމުން އޭނާ މަޑުމަޑުން ރާއިދުގެ އަތުގައި ކޮއްޓާލިއެވެ. ދެބުރަކަށް އަސްރާރު ކޮއްޓާލި ގޮތުން ވެގެން އުޅޭ ގޮތް ރާއިދަށް ނަގައިގަނެވުނެވެ.\n"އޭ.. މިތަނަށް ކާކު އެ އައީ... ކަލޭގެ އާއިލާގެ މީހަކު މިތަނަށް އައިސްގެންތަ ތި ފުއްޕަނީ؟" ރާއިދު ރުޅިވެރިކަމާއެކީ ވާހަކަދެއްކީ ވަރަށް ހަރުކަށިކޮށެވެ.\n"މިތަނަށް އައި މީހެއް ބަލަނީ ކީއްކުރަން... ތިއާލާތުން ދުވަސްދާން ކައިރި ވެއްޖޭއޭ ދެން ހީކޮށްލާ... މި ދެނީ އިންޒާރެއް.. ހަތިޔާރު ބަހައްޓާފަ ރައްކާވޭ... "\nލިވިއަސް ހުރީ އެންމެ ތަންކޮޅެއް ވެސް ދޫކުރާ ކަހަލަ ގޮތަކަށް ނޫނެވެ. ރާއިދުމެންގެ ފަހަތުގައި ހުރި ބިޔަ ހިޔަންޏާ ދިމާއަށް ލިވިއަސް ބަލާލީ އެމީހާ ލިވިއަސްއާ މުހާތަބުކޮށް ވާހަކަ ދައްކަން ފެށުމުންނެވެ. ކަޅި މައްޗަށް ނަގައިގެން ރާއިދުމެންގެ ބޯމަތިން ސީލިންގާ ދިމާއަށް އަޒްކާގެ ކަޅި ހުއްޓިފައިވާ ތަން އެތާ ތިބި މީހުންނަށް ފެނުނެވެ. ނަމަވެސް އެ ދެމެދުގައި ދެކެވެމުން ދިޔަ އެއްވެސް ވާހަކައެއް އެތާ ތިބި އެއްވެސް އިންސާނަކަށް ނީވެއެވެ. ކަމެއް ވާކަންވެސް ރޭކާ ނުލައެވެ.\nއަޒްކާ އިނީ ގަބުވެފައި އެއްދިމާއަކަށް ބަލަހައްޓައިގެންނެވެ. އެހެން އިރުކޮޅަކު އިނުމަށްފަހު އަޒްކާ ބިންމަތީ ވިއްދައިގެން އިން ދެއަތް މަޑުމަޑުން އިދިފުށަށް އެނބުރާލިއެވެ. އޭނާގެ ގަޔަށް ވަމުން ދިޔަ ތަދުތަކަށް ކެތްނުކުރެވި ހަޅޭއްލަވަން ފެށުމުން އޭނާގެ އަތް އަނބުރަނީ އަޒްކާގެ ގަޔަށް ބާރުފޯރުވަމުން ދިޔަ ޖިންނި ކަން އެނގުނެވެ. ދެއަތް އިދިފުށަށް އަނބުރާލި އިރު އަޒްކާގެ ކޮނޑުހުޅުން ހުޅު ނެއްޓުނު އަޑު ކިޔައިގެން ދިޔައެވެ. މަންޒަރު ބަލަން ތިބި މީހުންނަށް އެއްފަހަރާ ކަހަލަ ގޮތަކަށް ބަލާލީ ރާއިދާ ދިމާއަށެވެ. އަޒްކާގެ ހަށިގަނޑަށް ބާރު ފޯރުވަމުން ދިޔަ ޖިންނީގެ އުނދަގުލުން އެމީހުން ސަލާމަތްކުރުމަށް އަޒްކާގެ ދޮންބެ އާދޭސްކުރަން ފެށިއެވެ.\n"އޭނާ ދޫކޮށްލާ... ކަލެއަށް އޭނަ ކޮން އުނދަގުލެއް ކޮށްގެން ތި އުޅޭނީ...." ވަމުންދާ ގޮތް ފެނި ރާއިދު ކޮންމެވެސް ވަރަކަށް ފަސްޖެހޭ ގޮތްވިއެވެ. ނަމަވެސް ހިތްވަރު ދޫކޮށްލާކަށް އޭނާ ބޭނުމެއް ނުވިއެވެ.\nލިވިއަސް ހިނިގަނޑެއް ޖަހާލަމުން ރާއިދުމެންގެ ފަހަތުގައި ހުރި ހިޔަންޏާ ދިމާއަށް ބަލާލީ އޭނާއަށް ކުރެވުނު ކަމަކުން އެތާ ތިބި އިންސާނުންނަށް ބިރު ދައްކާލެވުނީމައެވެ. ނަމަވެސް އެވަގުތު އެތާ ހުރި ހިޔަނީގެ ދެލޯ ރަތް ކުލައިން ދިއްލިގެން ދިޔަތަން ފެނުމުން ލިވިއަސް މަޑުޖެހުނެވެ.\nރާއިދުގެ އަތުގައި އިން ފެންތަށިން ފެންގޮއްޓެއް އަޒްކާގެ ގަޔަށް ބުރުއްސުވާލަމުން އޭނާ ކިޔަވަން ފެށީ އަޒްކާގެ ހަށިގަނޑަށް ބާރު ފޯރުވަމުން ދިޔަ ނުބައި ޖިންނި ކިޔަމަން ނުވާނެތީއެވެ. އަޒްކާގެ ގައިގާ އެ ފެން ޖެހުމާ އެކީ ރޮއެ މަރަށް ތެޅޭހެން މީހާ ތެޅެން ފެށިއެވެ. ބޮޑާކަން ދައްކަމުން ދިޔަ ލިވިއަސްގެ ހަށިގަނޑުގައި އަޅަން ފެށި ވޭނަށް ކެތްނުވެގެން އުޅެން ފެށީ އެހިސާބުންނެވެ. މަދަދަށް އެދި ރާއިދުގެ ބިތްދޮށުގައި ހުރި ހިޔަންޏާ ދިމާއަށް ލިވިއަސް އަތް ދިއްކޮށްލިއެވެ.\nއެތާ ތިބި މީހުންނަށް ފެނުނީ އަޒްކާގެ އަތް ކުރިއަށް ދިއްކޮށްގެން އިން ތަނެވެ. އެ ހިޔަނި އަޒްކާގެ އަތުގައި ހިފިތަނެއް އެތާ ތިބި މީހުންނަކަށް ނުފެނެއެވެ. ވޭނީ އަޑަކުން އަޒްކާ ހަޅޭއްލަވަން އަނގަ ތަންމިނަށް ހުޅުވާލި އިރު އޭނާގެ ހަށިގަނޑު ވަނީ އިދިފުށަށް ދަމައިގެންފައެވެ. އެތާ ތިބި މީހުން އަޒްކާގެ ހަށިގަނޑުގައި ހިފަހައްޓަން ގާތްވެލިއެވެ. މޫސައާ އަޒްކާގެ ދޮންބެއާ އަދި އިތުރު ދެ ފިރިހެނުން ތިއްބެވެ. އެމީހުންނަށް އަޒްކާގެ ހަށިގަނޑުގައި ހުފެހެއްޓެނީ ހަމަ ކިރިއާއެވެ. ހަތަރު ފިރިހެނުންނަށްވެސް އަޒްކާ މައިތިރި ކުރެވޭ ވަރަށް ވުރެ އޭނާގެ ބާރު ގަދައެވެ.\nއޭރު އަޒްކާގެ އަނގައި ތެރެއިން ކަޅުކަން ގަދަ ދުންގަނޑެއްހެން ލިވިއަސް ނުކުމެގެން ދިޔައިރު އެތާ ތިބި މީހުންނަށް އެ މަންޒަރެއް ނުފެނެއެވެ. އަޒްކާގެ ހަޅޭކުގެ އަޑު ކެނޑުނު އިރު އޭނާ ހަބަރު ހުސްވެ އެތަނަށް ވެއްޓުނެވެ.\nލިވިއަސް ގެންދިޔައީ އެތަނަށް ހާޒިރުވި ބާރުގަދަ އަނެއް ޖިންނިއެވެ. އޭނާ ބޭނުންވީ ލިވިއަސް އެތަނުން ސަލާމަތްކޮށްގެން ގެންދާށެވެ. ކޮންމެ ފަހަރަކު މިކަހަލަ މަޅިއެއްގައި ލިވިއަސް ބަނދެވުމުން އޭނާއަށް ޖެހެނީ ލިވިއަސް ސަލާމަތްކުރަން އަންނާށެވެ. އެގޭ ގޯތިތެރޭގައި ތިބި ދެ އިފްރީތު ބިމުން މައްޗަށް އުދުއްސައިގެން ދިޔައީ އިތުރަށް އެތާ މަޑުކުރުމަކީ ބުއްދިވެރިކަމަކަށް ނުވާނެތީއެވެ. ފަޒާގެ ތެރެއިން އެ ދެ އަލިފާން ގުޅަ ދަތުރުކުރަމުން ދިޔައިރު ހީވަނީ ދުރުން ފެންނަ ދެ ގިނި ހިލަހެންނެވެ.\nދެލޯ ބޮޑުކޮށްލަމުން އޭނާ ލޯ ހުޅުވާލީ، ވަގުތު އައިސް ޖެހިއްޖެކަން އިހްސާސް ވުމުންނެވެ. "ބަވޭޝް ސްވާމީ" ގެ ރަތްވެފައިވާ ދެލޯ ބޮޑުކޮށްގެން ހުރެ އޭނާ ނިދަން އޮތް އަށިމަތިން ތެދުވިއެވެ. އޭނާގެ ހަށިގަނޑުގައި ވަށާ އޮޅާފައިވާ އޮރެންޖު ކުލައިގެ ފޮށާގަނޑު ވަނީ ހިރަފުހުން ތަތް ތެޅިފައެވެ. ހިރަފުހާ ކިލައިން ފުރިފައި ހުރި އިރު އޭނާގެ ފައި ހީވަނީ ހަންބޯވެ ފަޅަފަޅައިގެން ގޮސްފައި ހުރިހެންނެވެ. ހުސްފައިގައި ހިނގަމުން ދިޔަ ބަވޭޝްގެ އަތުގައި އޮތް އަސާގަނޑު ޖައްސަމުން ހަރުފަތްތަކުން ތިރިއަށް ފޭބީ އެ ހޮހޮޅައިން ބޭރަށް ނުކުތުމަށެވެ.\nފަރުބަދައެއްގެ ހޮހޮޅައެއްހެން ވާ އެތަން ވަނީ ހިންދޫއިން އަޅުކަންކުރާ ބުދާއި މާމަލުން ޖަރީކޮށްފައެވެ. އެތަނުން ބަވޭޝް ބޭރަށް ނުކުމެ ފަޒާގެ ތެރެއަށް ބަލާލިއެވެ. ފަޒާގެ ތެރެއިން ދެ ގިނި ހިލަ ދަތުރު ކުރަމުން ދިޔަތަން ފެނި ބަވޭޝްގެ ތުންފަތަށް ވެރިވީ ނުލަފާ ހިނިތުންވުމެކެވެ.\nބޭރުގައި ހުރި ތިރި ގޮނޑިއެއްގައި އޭނާ އިށީނީ ދެފައި ކުރުކޮށްލަމުންނެވެ. އޭރު އެތަނުގައި ތިބި ބަޔަކު ކިޔަވަމުން ދިޔަ ކިޔެވެލީގެ އަޑު އެ ސަރަހައްދުގައި އެއް އަޑެއްހެން ގުގުމަމުން ދިޔައެވެ. އޭނާގެ އުނަގަނޑުން ތިރީގައި އަނދެފައިވާ އޮރެންޖު ފޮތިގަނޑު ގެނެސް ކޮނޑުމަތިން ހުރަހަށް ވަނީ ފަހަތަށް ވާނެހެން އެއްލާފައެވެ. މޭމަތިން ފެށިގެން ފޫޅާ ދެމެ ފޮރުވޭ ވަރަށް އޭނާގެ ކަރުގައި ވަނީ މިނާފަތިތަކެއް އަޅާފައެވެ. އޭނާގެ ހަށިގަނޑަށް ގެންނަ ކޮންމެ ގުޑުމަކާއެކު އެ ފަށްތައް ހެލޭ އަޑު އިވި އިވި ހުއްޓެވެ.\nއެތަނުގައި ހަމަޖެހިލައިގެން އޭނާ އިށީނދެ ދެއަތް ދެއަތާ ޖޯޑުކޮށްގެން އިނީ ހިންދޫ މީހުން އަޅުކަންކުރަން ތިބޭ ފަދަ ގޮތަކަށެވެ. ބަވޭޝް ތުންތަޅުވަމުން ކިޔެވެލިތަކެއް ކިޔަވަން ފެށިއިރު އޭނަގެ ދެލޯ މަރާ ބާރުކޮށްލިއެވެ. ދެން އެތަނަށް އޮރެންޖު ފޮތިން ސާޅި ބަނދެގެން ތިބި އަންހެނުންތަކެއް ބަނޑިޔާތަކެއް ބޯމައްޗަށް ލައިގެން އައިސް ބަވޭޝް ސްވާމީ ވަށައިގެން ހުއްޓުނެވެ.\nބަވޭޝްގެ ބޮލުގެ އިސްތަށިގަނޑާއި ތުނބުޅި ވަނީ ފުސްބުރާފައެވެ. ތުނބިޅިއާއި އިސްތަށިގަނޑު ދިގު ކަމުން މީހާގެ ސިފަ ހުތުރުވެފައި މުޑުދާރުކަން ފެނެއެވެ. ނިތްކުރިމަތީގައި ހުދުކުލައިން ތިން ރޮނގުބުރި ހުރަހަށް ދަމާފައި ހުރި އިރު އެ ރޮނގުބުރި މަތިން ނިތްކުރިމަތީގައި ވަނީ ރަތް ރޮނގުބުރިއެއް ދެބުމަ ދޭތެރެއިން ފެށިގެން މައްޗަށް ވާނެހެން ދަމާލާފައެވެ.\nބަނޑިޔާތައް ހިފައިގެން އެތަނަށް އައި އަނހެނުންތައް ތިބީ އޮރެންޖް ސާޅީގެ ބަޔަކު އެމީހުންގެ އިސްތަށިގަނޑު ނިވާކޮށްގެންނެވެ. އެމީހުންގެ މޫނުވެސް ނުފެންނަވަރަށް ބޯމައްވަށް އެއްލާފައިވާ ސާލީގަނޑުގެ ބައި ވަނީ މޫނު މައްޗަށް ވެއްޓިފައެވެ. އެމީހުން ހިފައިގެން ތިބި ބަނޑިޔާތައް އުފުލާލަމުން ފަހަރަކު މީހަކު އޭނާގެ ބޮލަށް އެ ބަނޑިޔާގައި ހުރި ކިރުތައް އޮއްސާލިއެވެ. ބަވޭޝްގެ ގައިން ފައިބަމުން ދިޔަ ކިރުތަކުން އެ ސަރަހައްދުގައި ދިޔައީ ކިރުގެ ކޯރެއް އުފެދެމުންނެވެ.\nހޮރަކުން ނުކުމެގެން އައި ހަރުފަތައް އެ ކިރުތަކުގެ ތެރެއަށް ވަދެ ބަވޭޝްގެ ފައިބުޑަށް އައިސް ހުއްޓި ކޮޅަށް ޖެހިގެން ތިބި އިރު އެ އެއްޗެތި ތިބީ ސީދާ ބަވޭޝް ސުވާމީގެ މޫނަށް ބަލާށެވެ. ބޮލުން ފައިބަމުން ދިޔަ ކިރުތައް އޭރުވެސް ބަވޭޝްގެ މޫނުމައްޗަށް އެޅެމުން ދިޔައެވެ. މަޑުމަޑުން ބަވޭޝް ލޯ ހުޅުވާލި އިރު އޭނާގެ ކުރިމަތީ ކޮޅަށް ތިބި ތިން ހަރުފަ ފެނުމުން އޭނާގެ ތުންފަތަށް ވިހަ ހިނިތުންވުމެއް ވެރިވިއެވެ.\nގަޔަށް ލެވުނު ބާރެއްލާ ދެއަތާއި ފަޔަށް ލުކި ޖަހަމުން މަންޝާ އަޑުގެ ނެތްތަނަށް ހަޅޭއްލަވަމުން ދިޔައީ އޭނާގެ އާދޭހުގެ އަޑުތައް މީހެއްގެ ކަންފަތަށް ވާސިލްވާނެ ކަމުގެ އުންމީދުގައެވެ. އެކަނިވެރިކަމާއި ބިރުވެރިކަން ހިތުގައި އަށަގެންފައި ވަނީ އިންތިހާއަށެވެ. އަނދިރިކަމުން ފުރިގެންވާ އެ މާހައުލަށް މަންޝާ ނަޒަރު ހިންގާލަމުން ފަޔަށް ބާރުލާ ފިޔަވަޅެއް ކުރިއަށް އަޅަން މަސައްކަތް ކުރީ އޭނާގެ ފައިގައި ޖަހާފައިވާ ދަގަނޑު ބޮޑު ޗެންޗޭނުގަނޑުން މިންޖުވާން ބޭނުންވެފައި ހުރުމުންނެވެ. ހިތްވަރުކޮށްފައި ފައިތިލަ ބިންމަތިން ހިއްލާލެވޭ ގޮތް ނުވުމުން ދެން އޭނާގެ ފައިތިލަ ދަމަމުން ކަހަލަ ގޮތަކަށް ކުރިއަށް ދާން މަސައްކަތް ކުރިއެވެ.\nއޭނާއަށް ހުރެވުނީ ކޮންތާކު ހެއްޔެވެ؟ އެތަނަށް އޭނާ އައީ ކިހިނެއްހެއްޔެވެ؟ މިފަދަ ނުބައި ގޮތަކަށް ހައްޔަރުކޮށްފައި އަނދިރިކަމުގެ ތެރޭގައި އޭނާ ބަހައްޓަން ޖެހުނު ސަބަބު މަންޝާ ހޯދަން ބޭނުންވިއެވެ.\nމަންޝާއަށް ރޮއެ ގަނެވުނެވެ. އޭނާގެ އަޑު އެ ސަރަހައްދުގައި ގުގުމަމުން ދިޔައެވެ. އެ ތަނަކީ ބަންދު ތަނެއް ކަމުން އަޑު އެއްވަރަކަށް ގުގުމަމުން ދިޔަކަން މަންޝާއަށް ފާހަގަވިއެވެ. ރޮމުން ދިޔަ މަންޝާ ބިންމައްޗަށް ތިރިވި އިރު އޭނާގެ ދެއަތް ކުރިއަށް ދިއްކޮށްލިއެވެ. ދެއަތުގެ ކުޑަހުޅުގައި އަޅުވާފައިވާ ދަގަނޑު ތަނޑުގަނޑެއް ޒާތުގެ އެއްޗަށް ބަލާލެވުނީ ގޮތް ހުސްވެފައިވާ ހާލުގައެވެ. އެ ތަނޑުގަނޑުގައި ހަރުކޮށްފައިވާ ޗޭނުގަނޑުގެ ބަރާއެކު އޭނާގެ ދެއަތް މައްޗަށް އުފުލާލެވެނީ ހިތްވަރުންނެވެ.\nހިތުގައި އަށަގަންނަމުން ދިޔަ ބިރުވެރިކަން ވަނީ އިންތިހާއަށް ބޮޑުވެފައެވެ. ދާހިތްލާ ފޯވެފައި އިން މަންޝާ ދެއަތަށް ބޯހޫރުވަމުން ދިޔައީ އެ ހައްޔަރުން އޭނާއަށް ސަލާމަތް ނުވެވޭނެ ކަން އެނގުމުންނެވެ. މުޅި މީހާ އޭރުވަނީ ދާހިއްލާ ތެމިފޯވެފައެވެ. ދެއަތަށް ބޯހޫރުވަމުން ދިޔަ މަންޝާ ހިމޭންވެ އޭނާގެ ރުއިން ހަމައަކަށް އަޅުވަން މަސައްކަތްކުރީ ދުރުން އައިސް އޭނާގެ ކަންފަތުގައި ޖެހުނު އަޑުންނެވެ. އެ އަޑަކީ ބާވެފައިވާ ދޮރެއް ހުޅުވޭއިރު ގޮވާ ޒާތުގެ އަޑެކެވެ. އިތުރު އަޑެއް އިވޭނެކަމަށް ސަމާލުކަން ދީގެން އޭނާ އިނީ އެ އިން ތަނުން ގުޑިލަންވެސް ނުކެރިފައެވެ. ވާން އުޅެނީ ކިހާވަރެއްގެ ކަމެއްކަން އޭނާއަށް ނޭނގުނު ނަމަވެސް އިންތިހާ ދަރަޖައަށް އޭނާ ވަނީ ބިރުގެންފައެވެ. ނޭވާ ކުރުވެ ހިތުގެ ވިންދު ވަނީ އަވަސްވެފައެވެ.\nފައި ކާއްތަމުން ކަހަލަ ގޮތަކަށް ހިނގާފައި އަންނަ މީހެއްގެ ފިޔަވަޅުތަކެއްގެ އަޑު އޭނާގެ ކަންފަތުގައި ޖެހުނެވެ. ފަހަރެއް ފަހަރެއް އެ އަޑު އައީ ގާތްވަމުންނެވެ. ދެން އިވުނީ ދަގަނޑު އެއްޗެއްގައި ޖެހިގެން އަޑެވެ. އެ އަޑު އެކި ގޮތްގޮތަށް މަންޝާއަށް އިވެމުން ގޮސް ދެން ފާހަގަވީ އެތަނުން ދޮރެއް ހުޅުވެން ފެށިތަނެވެ. ހުޅުވެމުން ދިޔަ ދޮރުން އެތަނަށް އަލިކަމެއް ފާޅުވަމުން ދިޔައިރު އެ އަލިކަން އެޅެމުން ދިޔައީ މަންޝާގެ މޫނަށެވެ. ކުއްލިއަކަށް މޫނު މައްޗަށް އަލިކަމެއް ވުމުން ދެލޯ ހަނިކޮށްލަމުން މަންޝާ އިސްޖާހާލި އިރު އޭނާގެ ހޭވިފައިވާ އިސްތަށިތައް މޫނު މައްޗަށް ވެއްޓުނެވެ.\nހުޅުވުނު ދޮރުން ވަންނަމުން ދިޔަ އަލިކަމާއި މަންޝާއާ ދެމެދުގެ ހުރަހަކަށް ވީ ކަޅު އަނދިރިގަނޑެއް ހެން ހުރި މީހާއެވެ. އެމީހާ އެތެރެއަށް ވަންނަން އެޅި ފުރަތަމަ ފިޔަވަޅުވެސް މަންޝާއަށް ޔަގީންވީ ފައިކާއްތާލި އަޑު ކަންފަތުގައި ޖެހުމުންނެވެ. އިސް އުފުލާލަމުން އެމީހާއާ ދިމާއަށް މަންޝާ ބަލާލީ ޖެހިލުންވެ އިނދެއެވެ. އެވަގުތު އަނދިރި ހިޔަންޏެއް ހެން އެތަނުގައި ހުރި މީހާގެ ދެލޯ ރަތްކުލައިން ދިއްލިގެން ދިޔަތަން ފެނި މަންޝާއަށް ހަޅޭއްލަވައި ގަނެވުނެވެ.\nމޫނު މައްޗަށް އަތް ހުރަސްކޮށްލަމުން މަންޝާ ލޯ ހުޅުވާލީ އޭނާގެ މޫނަށް އެޅިފައިވާ އިރުގެ ދޯދިން އުނދަގޫ ވާތީއެވެ. ކޮޓަރީ ކުޑަ ދޮރު ކައިރީ ހުއްޓިގެން ހުރި ޝީންއާ ދިމާއަށް ބަލާލަމުން މަންޝާ އެނދުން ތެދުވަން މަސައްކަތް ކުރަމުން މޯޅިއަކަށް ދެމިލިއެވެ.\nދެންމެ ފެނުނު ހުވަފެން ހަނދާން ވުމުން އޭނާއަށް މޯޅިއަށް ދެމިލަން އުފުލާލި ދެއަތުގެ މުލަށް ދަނޑިއަށް ބަލާލެވުނީ ޖެހިލުންވެ ހުރެއެވެ. އޭނާއަށް އެ ފެނުނު ހުވަފެނަކީ ދޭތެރެއަކުން ފެންނަ ހުވަފެނެކެވެ. އޭނާގެ އަތުގައި ޗޭންޖަހާފައި ބަހައްޓާތީ ފެންނަ އެ ހުވަފެން ފެންނަ ދުވަހެއް ވެއްޖިއްޔާ އަތަށާއި ފަޔަށް އެ ދުވަހަކު ހުންނަނީ ބަރުވެފައެވެ.\nހިޔާލަކަށް ގެއްލިފައި އިން މަންޝާއަށް ކަމެއް ހަނދާންވީ ފާރުގައި ހަރުކޮށްފައި ހުރި ގަޑި ފެނުމުންނެވެ. ކައްޓެއް ޖެހިހެން އެނދުން ތެދުވެ އެނދުމަތީގައި އޮތް ފޯނަށް މަންޝާ ބަލާލީ ތެޅިތެޅި އޮތް ހިތަކާ އެކީގައެވެ.\nފޯނުގެ ސްކްރީނަށް "ސްނޫޒް" އަރާފައިވާ ތަން ފެނި މަންޝާ ހައިރާންވިއެވެ. ފޯނު އެލާމްވެގެން ދިޔައިރުވެސް އޭނާއަށް ނުހޭލެވުނީމައެވެ. ފޯނުގެ ސްކްރީން އޮފް ކޮށްލުމަށްފަހު ފާހާނާއަށް ވަންނަން ދާން މަންޝާ ހިނގައިގަތެވެ. ތެޅެމުން ފޮޅެމުން ފާހާނާއަށް ވަންނަން ގޮސް ގޮސް ހުރި މަންޝާގެ ފިޔަވަޅު ކުއްލިއަކަށް މަޑުޖެހުނީ ރޭގައި އޭނާ ލިޔަން ގެންގުޅުނު ފޮތް ނަގަން މޭޒު ކައިރިއަށް ޝީން ޖެހިލިތަން ފެނުމުންނެވެ. ޝީންގެ ހަރަކާތް ހުރީ ސީދާ އެ ކަޅު ބަނޑޭރިގަނޑު ލީ ފޮތާ ދިމާއަށް ކަން މަންޝާއަށް ޔަގީންވިއެވެ. އެވަގުތު ޝީން ހުއްޓުވަން ހަދާނެ ގޮތަކާ މެދު މަންޝާ ވިސްނާލިއެވެ. އެ ފޮތުގައި އޭނާ ލިޔެފައިވާ އެއްވެސް އެއްޗެއް ޝީންއަށް ފެންނާކަށް އޭނާ ބޭނުމެއް ނޫނެވެ.\nކެޓެގަރީ: ބިރުވެރި ވާހަކަ ފިކްޝަނަލް ވާހަކަ ލޯބީގެ ވާހަކަ ސިލްސިލާ ވާހަކަ ސުޕަރނެޗުރަލް\nCuriously waiting for next part\nFanditha fanditha minoon ehche mivahakain fenaanebaa\nFandithaeh noonehadhaneekee. Ei rugya kurun. Vaahaka kiyaa iru getehves nuvey dhw\nMihaaru mi vaahaka kiyan vrh foohi?\nThankolheh avas kolladhy up kuraaleyy.. Please Avas.. I want it.. Vaahaka varah loabi.. MaashaAllah\nMihaaru vaahakaiga vaanuvaaeh neyngey. Kureebai nimuniru mansha maruvee dhen mihaaru kihineh mivanee? Sheen alee kaaku dharieh?\nSheen ei kurin baiga naureen aai azeem ge dhari ehnnu. Next episode ga mansha akee kaakukan ingeyne dho\nVaahaka varah reethi. Keep it up waiting for the next episode ??\nSubhanallah. Kaafarunai budhu dheenai hindhoon ves mivaahaka ah gannuvaalee dho thi.. pls stop writing these nonsense story. Maa machah midhanee mihaaru . Liyaa writers heybalivefa\nAdhi vaa eh nuvaaeh neyngi bavan fesheeyo. Kihineh ingenee vaahakaiga emeehaa ah vaanegoiy annaaneee kihineh kameh.\nފަންޑިތަ ހަދާ. ގިބްލައަށް ފުރަގަސްދީގެން ނަމާދު ކުރާ ފަންޑިތަވެރިންގެ ވާހަކަ މުޅިން ޖިންނި ވާހަކައިގަ އޮންނަނީ. އެ ލިޔަނީ މުނާފިގުންގެ ވާހަކަދޯ. އެކމުގ މައްސލ އެއް ނެތް. ހިންދީ ޑްރާމާބެލުން ވެސް މައްސަލައެއް ނޫން ދޯ.\nލިވިއަސް ސަލާމަތްކުރަން އަންނަނީ ޒޯއީ ދޯ. ޒިބާންގެ ބައެއް ކިޔާލަން ބޭނުން\nލޯ ދިއްލުނީ ރަތް ކުލައިގަ. އެހެންވީމަ އެއީ ޒޯއީ އެއްނުން. އެއީ ރޫފަސްހެން ހީވަނީ\nSaibroath ah ves vedhaane dhw\nThi Siru nuvanna dheythere eh noave dho\nއެކަކު އަނެކަކާ ޖައްސާލައިގެން ކޮމެންޓްކުުރުން ހުއްޓާލަބަލަ.ދިވެހިންގެ ތެރެ އޮންނަ އެއްބައިވަންތަ ކަން ގެއްލުވާ ނުލާ.ވާހަކަ ލިޔާ ކުއްޖާއަށް އައްސަރިބަހާ ސާބަސް ހައްގު. ތިން ސީޒން ވިއްޔަ އެ ނެރުނީ. ލިޔުންތެރިޔާއަށް ކާމިޔާބީއަށްއެދެން. އަނެއްބައިބުރާސްފަތީގަތަ އަޕް ކުރާނި\nV reethi mi vaahaka ?? keep it up\nKon dhuvasthakehggstha vaahaka genesdheynee\nއާދިއްތަ އަދި ބުރާސްފަތީގައި ގެނެސްދެވޭތޯ މި ބަލަނީ. ސީދާ ދުވަހަށް އަޕް ނުކުރެވުނަސް ކޮންމެ ހަފްތާއަކު ދެ އެޕިސޯޑު ކިޔާލަން ގެނެސްދެވޭނެކަމަށް މި ބަލަނީ. އިންޝާﷲ\nluv it ❤??\nSiru ah visnadhey dhahtha\nKihaa dhera vejje kameh tha alhe. Vahaka akun ves Budheh noonee ekahala vahake eh dhekevijjeyyaa ageedhaa gudugudu alhaigen dhey ehaa ves bali kashi mi meehun ageedhaa aharaun ah konme ehche fenunas hithuga onnanee hama mi Islam dheen alhukan ves kuraanee hama Allah SWT ah mashah heevanee Siru kanneynge heybalu vefa hunnanee such hypocrites lives amongst us


ކަރަންޓު މައްސަލަ ހައްލު ކުރުމަށް އާއިންޖީނެއް ގެނެސްފިމިކަލް ނޫސް\nއައު 800KW އިންޖީނާއެކު ފުވައްމުލަކުގެ ކަރަންޓްގެ ޚިދުމަތަށް ރައްޔިތުންގެ އިތުބާރު ހޯދޭނެ ބާ؟ ފޮތޯ: އަތީގު\nކަރަންޓު މައްސަލަ ހައްލު ކުރުމަށް އާއިންޖީނެއް ގެނެސްފި\n3 އޯގަސްޓް 2018, 14:45 |\nމިހާރު ފުވައްމުލަކުގެ ކަރަންޓަށް ދިމާވެފައިވާ މައްސަލަ ހައްލުކުރުމަށް 800 ކިލޯވޮޓުގެ ޖަނެރޭޓަރެއް މިއަދު ރަށަށް ގެނެސްފިއެވެ. ފެނަކައިން ކުރިން މީޑިއަގާއި ބުނެފައިވާ ގޮތުގައި މިޖަނެރޭޓަރު ގެނައުމުން ފުވައްމުލަކުގެ ކަރަޓަންޓަށް ދިމާވެފައިވާ މައްސަލައަށް ދާއިމީ ހައްލެއް ލިބިގެންދާނެއެވެ.\nމީގެ ކުރިން ފެނަކައިން ބުނެފައި ވަނީ އެފަހަރު ފުވައްމުލަކަށް ގެނައި 1.2 މެގަވޮޓުގެ ޖަނެރޭޓަރު ބޭނުންކުރަން ފެށުމާއެކު ފުވައްމުލަކުގެ ކަރަންޓަށް ދިމާވަމުން ދިޔަ މައްސަލަތައް މުޅިން ހައްލުވެ 24 ގަޑިއިރުގެ ކަރަންޓް ޔަގީން ވެގެން ދާނެ ކަމަށެވެ. ނަމަވެސް ފުވައްމުލަކުގެ ކަރަންޓުގެ ޚިދުމަތަށް ރައްޔިތުންގެ އިތުބާރު ގެއްލިފައި މިވަނީ އިތުބާރު ކުރެވޭ ގޮތަށް ބަރާބަރަށް ކަރަންޓްގެ ޚިދުމަތް ދެވެމުން ނުދާތީއެވެ. މުޅި އަހަރުތެރޭގައި ވެސް ދޭތެރެ ދޭތެރެއިން ކަރަންޓް ކެނޑިފައި އޮވެމެ، މީހުންގެ އަސާސީ ބޭނުންތައް ފުއްދުމުގައި ކަރަންޓް ނެތުމުން ދަތިތަކާއި ތަކުލީފުތަކެއް އުފުލަން ޖެހޭތީއެވެ.\nމިކަލް ނޫޙާއި ވާހަކަ ދެއްކި އިލެކްޓްރިކަލް އިންޖިނިއަރިން ދާއިރާގެ ތަޖުރިބާ ކާރަކު ބުނެފައި ވަނީ ފުވައްމުލަކުގެ އިންޖީނުގެއަކީ ފައިދާ ނެރެވޭ ޚިދުމަތެއް ކަމަށެވެ. ވުމާއެކު ފުވައްމުލަކުގެ ކަރަންޓަށް އިތުބާރު ހިފޭވަރުގެ ސިސްޓަމް ތަކެއް އިންޖީނުގޭގައި ގާއިމުކުރަން ޖެހޭ ކަމަށާއި، އެކަށީގެންވާ ބެކަޕް ސިސްޓަމަކާއި ސްޕެއަރޕާރޓްސް ތައް ހުންނަން ޖެހޭ ކަމަށެވެ.\nއެ އިންޖީނުގޭގައި އިދާރީ އަދި ސަޕޯޓް މުވައްޒަފުންނަށް ވުރެ މެނޭޖަރުން މާގިނަ ކަމަށެވެ. އެގޮތުން އޭނާ ބުނީ 10 އަށް ވުރެ މަދު ނޫން އަދަދަކަށް މިހާރުވެސް މެނޭޖަރުން އެބަތިބި ކަމަށެވެ. އެއިގެ ކޮންމެ މީހެއްގެ މުސާރަ ވެސް އުޅޭނީ 15 ހާހަށްވުރެ މަތީގައި ކަމަށް އޭނާ ލަފާކުރެއެވެ. މިފަދަ ހާލަތުގައި ޚިދުމަތް ނުދެވި ކުންފުނީގެ ފައިސާ ޚާރަދުކުރެވިގެންދަނީ ރައްޔިތުންނަށް އެންމެ ފައިދާ ހުރި ގޮތައްތޯ އޭނާ ސުވާލު އުފެއްދިއެވެ.\nއެކަމަކު، އިންޖީނުގޭގައި އިލެކްޓްރިކަލް އިންޖިނިއަރިން ދާއިރާގެ ފަންނީ މުވައްޒަފުން ތަނުގައި ނެތްކަމަށާއި އިންޖީނުގެއަށް ދިމާވާ މައްސަލަތައް ހައްލުކުރުމުގައި މައި ކުންފުނީގެ އިހުމާލު ވެސް އޮތް ކަމަށެވެ. އެގޮތުން އޭނާ ފާހަގަ ކުރީ ފެނަކަ ފުވައްމުލަކު އިންޖީނުގެއިން އޯޑަރު ކުރާ ސްޕެއަރ ޕާރޓްސްތައް ހޯދާ ނުދެވި ގިނަ ދުވަސްތަކެއް ވުމާއި، ސްޕެއަރ ޕާރޓްސް ގެ މުއްދަތު(ޓައިމް ލިމިޓް) ހަމަވެ ކޮންމެ ފަހަރަކު އިންޖީނެއް “ބަޑި ޖަހަންދެން” ބަލަން ތިބެން ޖެހިފައިވާ ހާލަތާއި ވެސް ދިމާވާކަމަށް އެނާ ފާހަގަކުރިއެވެ.\nމައި ކުންފުންޏާއި ސަރުކާރުން އެތަން ބޭނުން ކުރަނީ، ރަނގަޅު ޚިދުމަތެއް ދިނުމަށްވުރެ ބޮޑަށް ސަރުކާރުގެ ސިޔާސީ މަގާމުތައް ބަހާލުމަށް ކަމަށް ތުހުމަތު ކުރަމުން އޭނާ ބުނީ މިހާރު ވެސް ރަށުގެ ކޮންމެ އަވަށަކަށް ނިސްބަތްވާ ގޮތަށް 8 މެނޭޖަރުން ލާފައި ވަނީ ސިޔާސީ ނުފޫޒުން ކަމަށެވެ.\nފުވައްމުލަކުގެ އިންޖީނުގެއިން ވިޔަފާރީގެ ނަފާ ހޯދޭއިރު ޚިދުމަތްތައް މިހާރަށް ވުރެ ފުރިހަމަވާން ޖެހޭ ކަމަށް ފުވައްމުލަކުގެ ގިނަބަޔަކު ގަބޫލުކުރެއެވެ. ކަރަންޓް ނެތި ދާ ކޮންމެ ހިނދުކޮޅަކީ، އަސާސީ ޚިދުމަތުން ތަކުލީފު އުފުލުމުގެ އިތުރުން ރަށަށް އިގުތިސާދީ ގޮތުންނާއި ފަންނީ ގޮތުން ނުހަނު ބޮޑު ގެއްލުންތަކެއް ވެގެންދާ ވަގުތުތަކެ ކެވެ.


Ha aharuge terey gai Taiwan hifaane kamah bunefi - Hali News\nހަ އަހަރުގެ ތެރޭގައި ޗަައިނާއިން ޓައިވާން ހިފާނެ ކަމަށް ބުނެފި\nޗައިނާއިން ކައިރި މުސްތަގްބަލެއްގައި ޓައިވާން ހިފާނެ ކަމަށް އެމެރިކާގެ އިންޑޯ ފެސިފިކް ކޮމާންޑަރު ހާމަ ކުރެއްވުމުން އިންޑޯ ޕެސިފިކް ސަރަހައްދަށް ނުތަނަވަސްކަން ވެރިވެއްޖެ ކަމަށް ޖަޕާންގެ ނިއްކީ އޭޝިއާ ނޫހުން ބުނެފިއެވެ. މިއަހަރުގެ ކުރީކޮޅު ކޮންގްރެސްގައި ވާހަކަ ދައްކަވަމުން އެއިރު އިންޑޯ ޕެސިފިކް ކޮމާންޑަރަކަށް ހުންނެވި، ފިލިޕް ޑޭޥިޑްސަން ވިދާޅުވީ، ހައަހަރު ފަހުން ޗައިނާއިން ޓައިވާން ހިފަން ދިމާ ކުރާނެ ކަމަށެވެ.\nޑޭވިޑްސަން މިހާރު ވަނީ މަގާޟުން ރިޓަޔަރ ކުރައްވާފައެވެ.\nކޮންގްރެސްގައި އެއިރު އޭނާއަށް ސުއާލު ދެންނެވުނީ، ޓައިވާން ކަނޑު އޮޅީގެ ހަމަނުޖެހުމާ ބެހޭ ގޮތުންނެވެ.\nއޭނާ ވިދާޅުވީ، އޭނާގެ ލަފައަކީ ހިނގަމުން މިދާ ދިހަ އަހަރުގެ ތެރޭގައި ޗައިނާއިން ޓައިވާން ހިފާނެ ކަމަށެވެ. އަދި ވަކިން ޚާއްސަކޮށް ކުރިއަށް މިއޮތް ހަ އަހަރުގެ ތެރޭގައި އެކަން ވެދާނެ ކަމަށެވެ.\nނިއްކީ އޭޝިއާއިން އޭނާއަށް ސުއާލު ދެންނެވުމުން އޭނާ ލަފާ ކުރެއްވި ތާވަލްއާ ބެހޭ ގޮތުން ވިދާޅުވީ ޗައިނާގެ ކޮމިއުނިސްޓް ޕާޓީން ފަސް އަހަރުން އެއްފަހަރު ބާއްވާ ގައުމީ ކޮންގްރެސް 2022 ގައި އޮތުމަށްފަހު ދެން އޮންނަ ކޮންގްރެސް 2027ގައި ބާއްވާ އިރުވެސް ރައީސް ޝީ ޖިންޕިންގ ހުންނަވާނެ ކަމަށެވެ.\nއެ މުއްދަތުގައި ޝީ، ޗައިނާގެ ސިޔާސަތަށް ބަދަލު ގެންނަވާނެ ކަމަށެވެ. އަދި ޓައިވާން ހިފާން އުޅޭނެ ކަމަށެވެ.\nއެހާތަނުގައި ޗައިނާގެ މިސައިލްއާއި ސައިބާ ހަނގުރާމައިގެ ކުޅަދާނަކަމާއި ސިފައިންގެ ހަނގުރާމައިގެ އުކުޅުތައް ހުންނާނީ މިހާރަށް ވުރެން ތަރައްގީވެފައި ކަމަށެވެ.\nޑޭވިޑްސަން ވިދާޅުވީ، އެމެރިކާގެ ކުރީގެ ތިން ސަރުކާރުންވެސް އިންޑޯ ޕެސިފިކް ސަރަހައްދަށް އިސްކަން ދީފައިވާ ކަމަށެވެ. އަދި އެމެރިކާއަށް އެންމެ މުހިންމު ހަނގުރާމައިގެ މައިދާނަކީ އިންޑިއާ ކަނޑާއި ޕެސިފިކް ކަނޑުކަމުން އެމެރިކާއިން ސުލްޙައިގެ ދުވަސްވަރު ދިމާވެދާނެ ކަމަކާ ކުރިމަތި ލުމަށް ޖަޕާނުން ބޭރު ސަރަހަދަށް ސިފައިން ފޮނުވާފައި ބައިތިއްބަން ޖެހެއެވެ.


BREAKING: Covid19: Spain In 233 Meehun Maru Vejje - Vaguthu\nކޮވިޑް-19: ސްޕެއިން އިން އިތުރު 233 މީހުން މަރުވެއްޖެ\nސްޕެއިންގައި ބަޔަކު މާސްކް އަޅައިގެން މަގުމަތީގައި ހިނގާފައި ދަނީ\nކޮވިޑް-19 ޖެހިގެން ސްޕެއިން އިން އިތުރު 233 މީހަކު މަރުވެއްޖެއެވެ.\nމިއީ ސްޕެއިން އިން 24 ގަޑިއިރުގެ ތެރޭގައި އެހާ ގިނަ ބަޔަކު މަރުވި ފުރަތަމަ ފަހަރެވެ. އަދި މިއީ އިޓަލީއަށް ފަހު، ގައުމަކުން 24 ގަޑިއިރުގެ ތެރޭގައި މިހާ ގިނަ ބަޔަކު މަރުވި ފުރަތަމަ ފަހަރެވެ. ސްޕެއިން އިން މިހާތަނަށް 1,326 ވަނީ މަރުވެފައެވެ.\nއަދި މި ބައްޔަށް 3،355 މީހުން ވަނީ ފައްސި (ޕޮޒިޓިވް) ވެފައެވެ. މިހާތަނަށް އެ ގައުމުން 24,926 މީހެއްގެ ގައިން ބަލި ވަނީ ފެނިފައެވެ.\nމިހާތަނަށް އައިއިރު، މި ބަލިން 2،125 މީހަކު ވަނީ ރަނގަޅުވެފައެވެ. ބަލި ޖެހިގެން އައިސީޔޫތަކުގައި ފަރުވާދެނީ 939 މީހުންނަށެވެ.\nސްޕެއިން އަކީ ކޮވިޑް-19 އަށް މިހާތަނަށް3ވަނަ އަށް އެންމެ ގިނަ މީހުން ފައްސި ވެފައިވާ ގައުމެވެ. މި ބައްޔަށް އެންމެ ގިނަ މީހުން ފައްސި ވެފައިވަނީ ބަލި ފުރަތަމަ ފެތުރެން ފެށި ޗައިނާއިންނެވެ. ދެވަނައަށް އޮތީ އިޓަލީއެވެ.\nކޮވިޑް-19 އަށް އަދި ސީދާ ފަރުވާއެއް ހޯދިފައިނުވާ އިރު، ބައެއް ސައިންސްވެރިން މިހާރު ވަނީ ވެކްސިނެއް އުފައްދައި އެ ޓެސްޓް ކުރަން ފަށައިފައެވެ.\nދުނިޔޭގެ 186 ގައުމަށް މިހާރު ފެތުރިފައިވާ ކޮވިޑް-19 ޖެހޭ ކޮންމެ މީހަކީ މަރުވާ މީހުންނެއް ނޫނެވެ. ރިޕޯޓް ތަކުން ދައްކާ ގޮތުގައި މި ބަލި ޖެހިގެން އެންމެ ގިނައިން މަރުވެފައިވަނީ އުމުރުން ދުވަސްވީ މީހުންގެ އިތުރުން އެކި ހާލަތްތަކާއި ގުޅިގެން ދާއިމަށް ބޭސް ކާ މީހުންނެވެ.\nމާޗް 21, 2020 15:56\nމިހާރު ޚަބަރު އޯކޭ .. ޝުކުރިއްޔާ


Ali waheed ah thuhumath kuraa massala fuluhun balan fashaifi | Mihaaru\nއަލީ ވަހީދަށް ތުހުމަތުކުރާ ޖިންސީ ގޯނާގެ މައްސަލަ ފުލުހުން ބަލަން ފަށައިފި\nޓޫރިޒަމް މިނިސްޓަރު އަލީ ވަހީދު: އޭނާއަށް ތުހުމަތު ކުރެވޭ މައްސަލަ ފުލުހުން ދަނީ ބަލަމުން -- ފޮޓޯ/މިހާރު\nޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނާކުރި މައްސަލަ ބަލަމުންދާ ކަމަށް ފުލުހުން މިރޭ ބުނެފި އެވެ.\nއަޚުލާގީ މައްސަލަތަކެއްގެ ޝަކުވާ ޓޫރިޒަމް މިނިސްޓްރީގެ މުވައްޒަފުންގެ ފަރާތުން ލިބުމުން ޓޫރިޒަމް މިނިސްޓަރު އަލީ ވަހީދު އިސްތިއުފާ ދެއްވަން މިރޭ ރައީސް އިބްރާހިމް މުހައްމަދު ސޯލިހް ވަނީ އޭނާ އަށް އަންގަވައިފަ އެވެ. އެނގިފައިވާ ގޮތުގައި އެގޮތަށް ރައީސް އެންގެވީ އޭނާ އަށް ކުރެވޭ ޖިންސީ ގޯނާގެ ތުހުމަތުތަކަކާ ގުޅިގެންނެވެ.\nޖިންސީ ގޯނާގެ ތުހުމަތު ކުރެވޭ މައްސަލަ ރައީސް އޮފީހުގެ އިތުރުން ޖެންޑާ މިނިސްޓްރީ އަށް ވެސް އެ މުވައްޒަފުން ވަނީ ހުށަހަޅައިފަ އެވެ. ޖެންޑާ މިނިސްޓްރީން މިހާތަނަށް ވަކި އެއްޗެއް ހާމައެއް ނުކުރެ އެވެ.\nފުލުހުން ޖިންސީ އަނިޔާ އަލީ ވަހީދު، ކުރީގެ ޓޫރިޒަމް މިނިސްޓަރު ޖިންސީ ގޯނާކުރުން ޓޫރިޒަމް މިނިސްޓްރީ ޓޫރިޒަމް މިނިސްޓަރު\n31 ކޮމެންޓް, 66 ރިއެކްޝަންސް\nބޫންބޫން ކިޔާފާ ތިނެއް ގެޓައުޓް ދެންކާކުބާ\nސަރުކާރު އޮފީސްތެރޭ ޖިންސީގޯނާކުރުމާއި، ފުރައްސާރަކުރުމަކީ، ވަރަށް އާއްމުކަމަކޭ ކިޔާލައޯ، މީ ކިހިނެއްމިހެންވާންވީ؟ އަހަރުމެންގެ ދަރިން އަހަރުމެން ފޮނުވަނީ، މި މީހުންގެ އަޅުންނަށްވާކަށްނޫން.\nދިވެހި ފުލުހުންނަށް އަބަދުވެސް ވާނީ މިވަރު! މަގާމުން ވަކިވެ ސަރުކާރުން މިވެނިއެވެނި ކަމެއް ކުރާށޭ ބުނާއިރަށް ޕްރެސްކޮންފަރެންސް ބާއްވާ ޓުވީޓުކޮށް ތަހްގީގުތައް ފަށާނެ! އެކަމަކު މަގާމުގައި ހުންނައިރު ހަމައެއްވެސް ކަމެއް ނުފެންނާނެ! ބަލަގަ ކުޑަބޮޑު ކޮންމެ މީހަކު ކުރިއަސް ކުށެއްވާނީ ކުށަކަށް. އެއަކީ މަގާމަކާއި ގުޅުން ހުއްނަ އެއްޗެއް ނޫން. ނުފޫޒުގަދަ މީހުންގެ މައްސަލަ ނުބަލާ ނިކަމެތިންގެ މައްސަލަ ބަލާތީ ފުލުހުންގެ އަގުވެއްޓެނީ. ވިސްނުން ބަދަލުކުރަމާ\nކަރާ ސައިޒް ކޮއްލީ\nމިނިސްޓަރ މޮންސަްޓަރ އަކަށް ދޯ މިވީ!\nސަރުކާރު އޮފީސްތަކުގަ މަސައްކަތްކުރާ އަންހެންކުދިންނަށް ޖިންސީގޯނާ ކުރުމަކީ ވަރަށް ޢާއްމުކަމެއް. ކޮންމެވެސް ސަބަބަކާހެދި އެކަންކަން އޮންނަނީ ސިއްރުކުރެވިފަ. މިއަދު މި ފެނިގެންދަނީ ރަގަޅު ފާލެއް. މިނިސްޓަރަކު ކުރިޔަސް އެކަން ބެލޭނެކަން މިއޮތީފެންނަން. މިފަދަކަމެއް މެދުވެރިވެއްޖެނަމަ، ސިއްރުނުކޮށް އެފަދަ ކަންކަން ހާމަކުރަންވީ. ވަޒީފާ އަކަށް އަންނަނީ މަސައްކަތްކުރަން، ހަށިވިއްކާކަށްނޫން.\nތިޔަ މައްސަލައެއްވެސް ބަލާނިމޭނެކަމެއްނޭންގެ. ހިނގިކަމެއްކަމަށްވާނަމަ ރަގަޅު ފިޔަވަޅެއް. ދީނަށް ފިރައްސާރަ ކުރީމާ ފިޔަވަޅުނާޅަނީ ކީއްވެބާ. ޢާއިލާގެ ކުދިންކޮޅެއްވީމަބާ؟ ޕާޓީގެ ކުދިންކޮޅެއްވީމަބާ؟ ތިމާ އެކަމަށް ސަޕޯޓްކުރަނީބާ؟\nޢަލީ ވަޙީދު ބޭރުކޮށްލުން ތިއީ މި ހާރުގެ ސަރުކާރު ބަލިކަށިވެގެންދާނެ ކަމެއް. މިހާ ދުވަހަށްވެސް އެއްޗެއް ލިބުނީ އޭނާގެ މަސައްކަތުން. މި އޮތް ބަލިމަޑުކަމުގެ ތެރޭގައިވެސް ސަރުކާރުތެރެއިން ޙަރަކާތްތެރިކަން ފެނުނު އެއް ވަޒީރު ތީ. އެ މުވައްޒަފުންގެ ހުށަހެޅުން އެހާ ފަސޭހައިން ބަލައިގަތީ ކީއްވެބާ؟\nހަރަކާތްތެރި ވާނެތާ. އެއަރޕޯޓުތަކުގަ ތާރމަލް ކެމެރާ ހަރުކުރާށާ ޑޮކްޓަރުންގެ ޓީމެއް ގެނައުމަށް ހަރަދު ކޮށްލީ ވަކި ސުމާރެއް ބަލާފައެއްނޫން. އިނގޭތީ މިބުނީ ޑެބައިކޮށްބައި އެއީ ކަޓު.\nރަގަޅުކޮށްލަން! އެއީ އޭނާގެ ސަބަބުން ލިބުނު އެއްޗެއް ނޫން. އޭނާތަ ރީތި ރަށްތައް ލެއްވީ؟ ނުވަތަ އެތަންތާނގަ ރިޒޯޓްތައް ހެދީ؟ އޭނަ ނެތަސް އެ އިންޑަސްޓްރީ ދެމިއޮންނަ ގޮތަކަށް އޮންނާނެ\nއަލީ ވަހީދު އާއި މަޚްލޫފު މެން ބޭރު ކޮށްބަލަ..އޮބި ނޯވޭނެ އެވެ. ކޮށި އަރާ ހާސް ވާކަށް ގިނަ ދުވަހެއް ނުވާނެއެވެ.\nއުފަލުގައި އެއް ދުވަސް ހަތާމާގައި7ދުވަސް. " އުޑުގާ" އެއް ދުވަސް ހަމަ ބިމުގާ7ދުވަސް. މިއީ ދިނިޔޭގައި އޮންނަ ގޮތެވެ. ހިތާމައަކީ އެޗަރު ނޭގޭ ކަމެވެ.


Konme kamakah inaayeh bahaalun! Mee gotheh noon\nކޮންމެ ކަމަކަށް އިނާޔަތް ދިނުން! މިއީ ގޮތެއް ނޫން\nސަބްސިޑީތަކުގެ 80 ޕަސެންޓް ހައްގުނުވާ މީހުންނަށް\nކަންނެތް އިގްތިސާދެއް ވަނީ އުފެދިފައި\nސިނާއަތްތައް ސަބްސިޓީ އިން މިންޖުވާން ޖެހޭ\nހިދުމަތެއް ހޯދުމަށް ބަޔަކު ކިޔޫ ހަދައިގެން: ސަބްސިޑީ އަކީ ރާއްޖޭގައި ހަމަޔަކަށް އަޅުވަން ޖެހިފައި އޮތް ކަމެއް.\nދާދި މިދާކަށް ދުވަހު ދަރުބާރު ގޭގައި ބޭއްވި، "އިކޮނޮމިކް ޑައިލޮގް ވިތް ޕްރެސިޑެންޓް"ގައި ވަރަށް ހައިރާން ކުރުވަނިވި ވާހަކައެއް ރައީސް ވިދާޅުވި އެވެ. ރައީސް ވިދާޅުވާ ގޮތުން އެމަނިކުފާނު ގަބޫލު ކުރައްވަނީ ރާއްޖޭގެ އިގްތިސާދުގައި އޮތް މުއްސަދިންނާއި ދެން ތިބި ރައްޔިތުންގެ ތަފާތު ބޮޑުވުމަކީ ރާއްޖޭގެ އިގްތިސާދަށް މިވަގުތު އޮތް ގޮންޖެހުމެއް ނޫން ކަމަށެވެ. ސަބަބަކަށް ވިދާޅުވީ، އާންމު ރައްޔިތުންގެ އަސާސީ ކަންކަމަށް ރާއްޖޭގައި ދޭ ސޯޝަލް އިނާޔަތްތައް ނޫނީ ސަބްސިޑީތައް އިންތިހާއަށް ބޮޑުވެ، އެ އެހެން އިގްތިސާދުތަކުގައި ނިކުންނަ ގޮތަށް އެ މައްސަލައަށް ޖާގައެއް ނެތް ކަމަށެވެ.\nއިގްތިސާދީ ވިސްނުމަކުން މިނެ ކިރާ ނަމަ ރައީސްގެ އެ ޖަސްޓިފިކޭޝަންގައި މާބޮޑު މައްސަލައެއް އޮތް ކަމަކަށް ނުފެނެ އެވެ. ދުނިޔޭގެ އެހެން ގައުމުތަކުގައި ވެސް އާމްދަނީ ފަރަގު ކުޑަކުރުމަށް، ގެންގުޅޭ އެއް އުކުޅަކީ ވެސް ސަބްސިޑީ ދީގެން އެ ފަރަގު ވީހާވެސް ކުޑަކުރުމެވެ. އެކަން ގިނަ ފަހަރަށް ކުރަނީ ވެސް، ވިޔަފާރިތަކުން ނަގާ ޓެކްސްތައް ކުޑަކޮށް މައްޗަށް ޖައްސާލައިގެންނެވެ. އެކަމަކު ކުރިމަތިވާ ބޮޑު ސުވާލަކީ މިހިރަ ސަބްސިޑީތައް ރާއްޖެއަށް ހެޔޮވަރު ހެއްޔެވެ؟ ދުރުވިސްނުމަކުން މި ސަބްސިޑީތަކުން ނެރެވޭނީ ކޮން ނަތީޖާއެއް ހެއްޔެވެ؟\nކޮންމެ ކަމަކަށް އެލަވަންސެއް\nރާއްޖޭގެ ހުރިހާ އަސާސީ ހިދުމަތެއް މި އޮތީ ސޯޝަލް އިނާޔަތްތަކުން ގާތްގަނޑަކަށް ހިލޭ ކޮށްދީފަ އެވެ. ނޫނީ އެ ހިދުމަތެއް ހޯދަން މާ ބޮޑު ތަކްލީފެއް އުފުލަން ނުޖެހޭ ވަރަށް ކޮންމެ އަސާސީ ހިދުމަތެއް އަގު ހެޔޮ ކުރަން ކޮންމެވެސް ނަމެއްގައި ސަބްސިޑީއެއް އޮންނާނެ އެވެ. މިސާލަކަށް ސިއްހީ ދާއިރާއަށް ބަލާ ނަމަ ބޭސް ފަރުވާއަށް ދާ ހަރަދުގެ ގާތްގަނޑަކަށް 50 ޕަސެންޓް ހިލޭވެ އެވެ. އެ ހިދުމަތް ހޯދަން ދައްކަން ޖެހޭ ސީދާ އަގެއް ވެސް ނެތެވެ. ޕްރައިމަރީ ސްކޫލުން ފެށިގެން ގޮސް އޯލެވެލްއާ ހަމަޔަށް ސަރުކާރުގެ ސްކޫލްތަކުގައި ކިޔެވެނީ މުޅިން ހިލެ އެވެ. ޓެކްސްފޮތްތަކާއި އޯލެވެލް އިމްތިހާނުގެ ފީވެސް ސަރުކާރުން ދައްކަދެ އެވެ. ކަރަންޓް ބިލަށް ސަބްސިޑީދެ އެވެ. ކާޑުގެ ބާވަތްތަކަށް ސަބްސިޑީ ދޭ އިރު، އޭގެ އަގު ވެސް ހުންނަނީ ކޮންޓްރޯލްކޮށްފަ އެވެ. މި ލިސްޓު އަދި ނިމެން އަންނަނީ، އެކަނިވެރި މައިންނަށް ސަރުކާރުން ދޭ އެލަވަންސާއި 65 އަހަރުވުމުން ދޭ 5،000ރ. އެލަވަންސް އަދި ނުކުޅެދުންތެރިކަން ހުންނަ ފަރާތްތަކަށް ދޭ އެލަވަންސުންނެވެ.\nމީގެ އިތުރަށް މަސްވެރިކަމާއި ދަނޑުވެރި ކަމަށް ވެސް ސަރުކާރުން އަންނަނީ އެކި ނަންނަމުގައި ސަބްސިޑީ ދޫކުރަމުންނެވެ.\nމިހާ ވަރަށް ސޯޝަލް އެލަވަންސްތައް ގިނަ ގައުމެއް ވަރަށް މަދުވެދާނެ އެވެ. އަންނަ އަހަރުގެ ބަޖެޓްގައި ވެސް ސޯޝަލް އެލަވަންސް ތަކަށް ޖުމްލަ، 2.1 ބިލިއަން ރުފިޔާ ކަނޑައަޅާފައިވެ އެވެ. އެއީ ޖުމްލަ ބަޖެޓްގެ ގާތްގަނޑަކަށް އަށް ޕަސެންޓެވެ. ހަގީގަތުގައި ރާއްޖށގެ ބަޖެޓްގެ ނިސްބަތުން މިއީ އެފަދަ ކަމަކަށް ވަރަށް ބޮޑު މިންވަރެކެވެ.\nސޯޝަލް އެލެވަންސްތަކުގެ ތަފްސީލް؛\nކާބޯތަކެތި އަގުހެޔޮ ކުރަން 223 މިލިއަން ރުފިޔާ\nފަގީރުންނަށް ދޭ އެހީއަށް 18.6 މިލިއަން ރުފިޔާ\nއާންމުންނަށް އެހީގެ ގޮތުގައި 145.9 މިލިއަން ރުފިޔާ\nކަރަންޓް ސަބްސިޑީ އަށް 400 މިލިއަން ރުފިޔާ\nއެކަނިވެރި މައިންނަށް 78.4 މިލިއަން ރުފިޔާ\nމަސްވެރިންނަށް ދެ މިލިއަން ރުފިޔާ\nދަނޑުވެރިންނަށް 40 މިލިއަން ރުފިޔާ\nއާސަންދަ ސްކީމަށް 847 މިލިއަން ރުފިޔާ\nހާއްސަ އެހީއަށް ބޭނުންވާ ކުދިންނަށް 168 މިލިއަން ރުފިޔާ\nމިހާ ބޮޑު އަދަދަކުން ރާއްޖޭގެ ހުރިހާ އަސާސީ ހިދުމަތަކަށް ސަބްސިޑީ ދެމުން އަންނަ އިރުވެސް އޭގެ ފައިދާ ހަގީގަތުގައި ކުރާ މިންވަރާ މެދު މި ވަނީ ބޮޑެތި ސުވާލުތަކެއް އުފެދިފަ އެވެ. ބައެއް ސަބްސިޑީތަކުގެ ސަބަބުން އަސްލު އިގްތިސާދަށް ނޫނީ އާންމު ރައްޔިތުންނަށް ކުރާ ފައިދާ ވެސް ގިނަ ފަހަރަށް އޮންނަނީ ވަރަށް ބޮޑުތަން ކުޑަވެފަ އެވެ. ދުނިޔޭގެ ނިސްބަތުން ރާއްޖެއަކީ ބޮޑެތި ސަބްސިޑީތައް ދޭ ގައުމެކެވެ.\nސަބްސިޑީ ދޭ ގޮތް ބަދަލު ކުރަން ޖެހޭ\nމީގެ އަހަރެއްހާ ދުވަސް ކުރިން އިންޓަނޭޝަނަލް މަނިޓަރީ ފަންޑުން ރާއްޖޭގެ އިގްތިސާދު ރިވިއުކޮށް ބަޖެޓަށް ވެސް ރަނގަޅު އޮޕީނިއަން ތަނެއް ދިނެވެ. ހާއްސަކޮށް ސަރުކާރުގެ ހަރަދު ކުޑަކުރަން ޖެހޭކަން ފާހަގަ ކުރަމުން އެކަމަށް އެންމެ ބޮޑަށް ފޯކަސް ކުރަން ޖެހެނީ ސަބްސިޑީތައް އޭގެ އެންމެ ބޭނުން ޖެހިފައިވާ މީހާޔަށް ދިނުމަށް ކަމަށް އޭރު އައިއެމްއެފުން ފާހަގަކޮށްފައިވެ އެވެ. ކަރަންޓް ސަބްސިޑީ ދޭ ގޮތާ މެދު ވަރަށް ބޮޑަށް އޭރު ފާޑުކިޔެވެ. އެ ސަބްސިޑީ އެންމެ މުއްސަދި މީހާ ވެސް ހިމެނޭ ގޮތަށް އެންމެނަށް ވެސް އެ ސބްސިޑީ ލިބުމަކީ މައްސަލައެކެވެ. އޭގެ ބަދަލުގައި ސަބްސިޑީތައް ބޭނުން ޖެހިފައި ތިބޭ މީހުންނަށް ދިނުމަށް އެދުނެވެ.\n"ބްލޭންކެޓްކޮށް ދޭ ސަބްސިޑީތަކުގެ ސަބަބުން އޭގެން ފައިދާއެއް މާ ބޮޑު ނުކުރޭ. އޭގެ ބަދަލުގައި ބޭނުން ޖެހިފަިއވާ މީހުންނަށް ސަބްސިޑީ ލިބޭނެ ނިޒާމެއް ތައާރަފް ކުރަން ޖެހޭ. ސަބްސިޑީ ހައްގު ނުވާ އެތައް ބަޔަކަށް ސަބްސިޑީ ލިބި، އެކަމުގެ ސަބަބުން މުއްސަދިންނާއި ފަގީރުންގެ ނިސްބަތް ކުޑަކުރަން ކުރެވޭ މަސައްކަތްތަށް ހުރަސް އެޅޭ،" ވޯލްޑް ބޭންކްގެ ރިޕޯޓެއްގައި ފާހަގަކޮށްފައިވެ އެވެ.\nބައެއް ސަބްސިޑީތައް ރަނގަޅު ކުރުމަށް ސަރުކާރުން ވަނީ މިހާރު ވެސް ފިޔަވަޅު އަޅައިފަ އެވެ. މިސާލަކަށް ކަރަންޓް ސަބްސިޑީ ވެސް މިހާރު ދެނީ ރަޖިސްޓްރީ ކޮށްފައިވާ ފަރާތްތަކަށް އެކަންޏެވެ. އަދި ވިޔަފާރިތަކަށް ދެމުން އައި ކަރަންޓް ސަބްސިޑީ އެކީ އުނިކުރި އެވެ. ނަތީޖާއެއްގެ ގޮތުން އެ ހަރަދުން 40 ޕަސެންޓް ސަލާމަތް ކުރެވޭ ކަމަށް އެންސްޕާއިން ހާމަކޮށްފައިވެ އެވެ.\nމިވަރަކުން އަދި ނިމުނީކީ ނޫނެވެ. ކާޑުގެ ބާވަތްތަކަށް ދޭ ސަބްސިޑީ އަށް ކޮންމެ އަހަރަކުހެން ބަޖެޓުން ތިން މިލިއަން ރުފިޔާ ދޭ އިރު، ރާއްޖެ އެތެރެ ކުރާ ކާޑުގެ ބޮޑުބައެއް ރިސޯޓްތަކުގައި ބޭނުން ކުރެ އެވެ. އެކަމަކު އަގު ހެޔޮ ކާޑުގެ ބާވަތްތައް ބޭނުން ކުރާ އިރު އެއީ އެ ސަބްސިޑީ ބެހިގެން ދާން ހައްގު ބައެއް ހެއްޔެވެ؟ ކޮންމެ ބާވަތެއްގެ ކިލޯއަކަށް ސަބްސިޑީގެ ގޮތުގައި ސަރުކާރުން އެސްޓީއޯ އަށް 10 ރުފިޔާ އާއި14 ރުފިޔާ އާ ދޭތެރޭ އަގެއް ދައްކަ އެވެ.\n"ކާޑުގެ ސަބްސިޑީ ދޭނީ ފައިސާއިން ތޯ ނުވަތަ އެކަމަށް ހާއްސަ ކާޑެއް ގެންގުޅޭނީ ތޯ، މި ހުންނަނީ ދުނިޔޭގެ އެހެން ގައުމުތަކުގައި ގެންގުޅޭ އުސޫލްތައް. މިކަހަލަ ވަރަށް ގިނަ ފޯމިއުލޯތައް އެބަހުރި. އަޅުގަނޑުމެން އެކަންކަން ދިރާސާކޮށް އިކޮނޮމިކް ކައުންސިލަށް ހުށަހަޅާނަން،" އެންސްޕާގެ ސީއީއޯ މުޖުތަބާ ޖަލީލް ވިދާޅުވެފައިވެ އެވެ.\nއެހެން ވީމާ މިއީ ވެސް ހައްގުވެރިންނަށް ޓާގެޓްކޮށްގެން ދެވޭ ސަބްސިޑީއަކަށް ނުވެ އެވެ. އާސަންދަ ސްކީމުން ވެސް އެންމެ މުއްސަދި މީހާއަށް ވެސް ހިލޭ ނޫނީ ކުޑައަގެއް ދައްކައިގެން ބޭސް ކުރެވެ އެވެ. އެކަމަކު އެއީ އަދި އިންސާފެއް ހެއްޔެވެ؟ އެ ސްކީމުން ގާތްގަނޑަކަށް އަހަރަކު އެއް ބިލިއަން ރުފިޔާ ސަރުކާރުން ހަރަދު ކުރަން ޖެހެ އެވެ. އާސަންދަ ސްކީމަކީ ވެސް މުއްސަދިންނަށް ވެސް ލިބޭ އެއްޗެއް ގޮތަށް އޮންނަ ނަމަ މިއީ އަދި އެންމެ ރަނގަޅު ގޮތެއް ނޫނެވެ.\nބަޖެޓް ކޮމިޓީގައި ފިނޭންސް މިނިސްޓަރު، އަބްދުﷲ ޖިހާދު ވިދާޅުވެފައި ވަނީ ބަޖެޓްގައި ހިމެނިފައިވާ ސަބްސިޑީގެ ފައިސާގެ ތެރެއިން، ސަބްސިޑީ ކޮންމެހެން ލިބެންޖެހޭ މީހުންނަށް ލިބެނީ ސަބްސިޑީ ފައިސާގެ އެންމެ 15 ޕަސެންޓެވެ. އަނެއް85 ޕަސެންޓް ފައިސާ ލިބެނީ، ކޮންމެހެން ސަބްސިޑީގެ އެހީތެރިކަން ލިބެންޖެހޭ މީހުންނަށް ނޫން ކަމަށް މިނިސްޓަރު އެއްބަސްވެލައްވަ އެވެ.\n"މިއީ ރާއްޖެ ފަދަ އިގްތިސާދީ ވަސީލަތްތައް މަދު ގައުމަކުން އުފުލަމުންދާ ވަރަށް ބޮޑު މާލީ ބުރައެއް. އެއް އަހަރު ނިމި އަނެއް އަހަރުގެ ބަޖެޓަކާ ކުރިމަތިލާ އިރު އަޅުގަނޑުމެން އެބަ ޖެހޭ މިއަށް ގޮތްތަކެއް ހަމަޖައްސަން" މިނިސްޓަރު ވިދާޅުވެފައިވެ އެވެ.\nމި އުފެދެނީ ނުބައި ސަގާފަތެއް\nއިގްތިސާދީ ވިސްނުމުގެ ބޭފުޅުން ސަބްސިޑީތަކާ ދެކޮޅަށް އަޑުއުފުލަނީ އޭގެ ސަބަބުން ނިކުންނަން އިގްތިސާދީ ބޮޑެތި މައްސަލަތައް ގިނަވެ، އޮޅުންބޮޅުން ވާތީ އެވެ. މީގެ ސަބަބުން ސޯޝަލް މައްސަލަތަކެއްގެ ތެރެއަށް އިގްތިސާދު ވެއްޓޭތީ އެވެ. ކަންނެތް އިގްތިސާދެއް އުފެދޭތީ އެވެ. ރާއްޖޭގެ އެންމެ މުއްސަދި މީހާ ވެސް ދައުލަތަށް ބަރޯސާވެގެން އުޅުމަށް މި ވަނީ ވަރަށް ބޮޑަށް ދަސްކޮށްފަ އެވެ. ވިޔަފާރިއަކަށް ދޭ ސަބްސިޑީއެއް ކަނޑާލައިފިއްޔާ ދެން އެޖެހުނީ ކަންތަކާ އެވެ. އެކަމަކު ދުނިޔޭގެ އެހެން ގައުމުތަކުގައި ވެސް އިގްތިސާދީ މަސައްކަތްތަކަށް ސަބްސިޑީގެ ބަދަލުގައި ދެނީ ލުއި ލޯނުތަކެވެ. ނޫނީ ކޮންމެވެސް ވަރެއްގެ ޓެކްސް މާފު ކުރުން ތަކެއް ގެނެސްގެން ވިޔަފާރިތަކަށް ލުއި ދެނީ އެވެ. ސިނާއަތަކަށް ސަބްސިޑީ ދިނުމަކީ އަސްލު އިގްތިސާދީ ވިސްނުމަކުން އިސްރާފެކެވެ. އަބަދު މީހުންގެ އެހީގައި އުޅެންޏާ ވާނީ އުޅޭހާ އެވެ.\nއެހެން ނަމަވެސް ރާއްޖޭގައި މަސްވެރިކަމަށް އަދި ދަނޑުވެރިކަމަށް ވެސް ހަމަ ހިލޭ ސަބްސިޑީދެ އެވެ. އެވެސް އޮންނަނީ ބަހާލާ އެއްޗަކަށް ހަދައިފަ އެވެ. ގިނަ ފަހަރަށް މިދާއިރާ ތަކަށް ދޫކުރާ ލޯނަށް ވުރެ ދެވޭ ސަބްސިޑީ ވެސް ގިނަ އެވެ. މީގެ ސަބަބުން އުފެދޭނެ އިގްތިސާދީ ވަކި ފައިދާއެއް ނެތެވެ. މިހާތަނަށް އޭގެ ތަޖުރިބާ ދިޔައީ ޗޮކުހުންނެވެ.\nފަހަކަށް އައިސް މަސްވެރިކަމުގެ ތެރޭގައި އަޅުގަނޑުމެންނަށް ވަރަށް ގިނަ ސަބްސިޑީތަކަކާ އެއްޗެހި ފެނިގެން ގޮސްފި. ސަބްސިޑީ ދީގެން މަސްވެރިކަން ކުރުވުމަކީ އަޅުގަނޑު ދެކޭ ގޮތުގައި ދެމެހެއްޓެނިވި މަސްވެރިކަމެއް ކުރެވޭ ގޮތެއް ނޫން. އަޅުގަނޑު ދެކޭ ހިތް ވަނީ އެއްވެސް އެހީތެރިކަމަކާ ނުލާ، މަސްވެރިންނަކީ އެމީހުންގެ ބުރަ މަސައްކަތުން އަމިއްލައަށް، އެހެން ބައެއްގެ އެހީތެރިކަމެއް ނެތި ހަރަކާތްތެރިވެވޭނެ ހީވާގި ބަޔަކަށް ހެދުން،" މިއީ ސަބްސިޑީއާ މެދު އިކޮނޮމިކް ކޮމިޓީގެ ކޯޗެއާ ޑރ. މުހައްމަދު ޝައިނީގެ ވިސްނުންފުޅެވެ.\nއިގްތިސާދީ މާހިރެއް ކަމަށްވާ ޑރ. ޝިމާދު ސައީދު ދެކެވަޑައިގަންނަވާ ގޮތުގައި ރާއްޖޭގެ ސަބްސިޑީތައް ދެނީ ތާކުންތާކު ޖެހޭ އުސޫލަކުން ނޫނެވެ. ޝިމާދު ވިދާޅުވީ ރާއްޖޭގައި އެންމެ ފުރަތަމަ ކުރަން ޖެހޭ އެއް ކަމަކީ ސަބްސިޑީ ދެވޭނެ ހަރުދަނާ ނިޒާމެއް ކަނޑައެޅުމާއި އާމްދަނީ ލިބޭ ވަރު ރިޕޯޓްކުރެވޭނެ ގޮތްތަކެއް ހެދުމެވެ.\n"ކޮންމެ ކަމަކަށް ކޮންމެވެސް ނަމެއްގައި ސޯޝަލް އެލަވަންސެއް. މިސާލަކަށް އޭގެ ބަދަލުގައި ދެމެހެއްޓެނިވި އިގްތިސާދީ މަސައްކަތެއް މީހެއްގެ އެހީއެއް ނެތިވެސް ކުރެވޭނެ ގޮތަކަށް މީތި ބައްޓަން ކުރަންވީ. އެހެން ނޫނީ މީގެ ބުރަޔަކީ ނުއުފުލޭ ވަރުގެ ބުރަޔަކަށް ވެދާނެ. އަބަދު ސަރުކާރަށް ބަރޯސާވެގެން އުޅުމަކީ އުފެއްދޭ ނުބައި ސަގާފަތެއް،" ޝިމާދު ވިދާޅުވި އެވެ.\nވޯލްޑް ބޭންކުން އަންދާޒާކުރާ ގޮތުގައި ރާއްޖެ އަކީ ދުނިޔޭގެ އެހެން ގައުމުތަކާ ބަލާއިރު ނިސްބަތުން ދައުލަތަށް އެންމެ ބޮޑު އާމްދަނީއެއް ލިބެމުންދާ އެއް ގައުމެވެ. ނަމަވެސް ރާއްޖެ އަށް ޖެހިފައިވާ މައްސަލަ އަކީ އިސްރާފު އިންތިހާ އަށް ދިއުމެވެ. ސަބްސިޑީ މިދޭ ސަގާފަތަކީ ވެސް ހަމަ އޭގެ ބައެކެވެ. ރާއްޖޭގެ އެންމެ ބޮޑެތި ސިނާއަތްތައް ބަރޯސާވަމުން ދަނީ ސަބްސިޑީ އަށެވެ. ސަބްސިޑީ މި ވަނީ ސޮދަގާތެއްގެ ގޮތުގައ ބަހާ އެއްޗަކަށެވެ. މި ނޫން އެހެން ގޮތެއް މިކަމަށް އެބަ ހޯދަން ޖެހެ އެވެ.


މާބަނޑު މީހަކު ކޯވިޑް 19 އަށް ފައްސިވެއްޖެ – DhiDaily\nމާބަނޑު މީހަކު ކޯވިޑް 19 އަށް ފައްސިވެއްޖެ\nމާލެ އަތޮޅު މާފުށީގައި ހުރި މާބަނޑު މީހަކު ކޯވިޑް 19 އަށް ފައްސިވެއްޖެއެވެ.\nމައުލޫމާތު ލިބިފައިވާ ގޮތުގައި މާބަނޑު އަންހެން މީހާއަކީ މާލެއިން މާފުއްޓަށް ގޮސް ހޯމް ކަރަންޓީނުގައި ހުރި މީހެކެވެ. އަދި އެމީހާ ފައްސިވި ކަން އެނގުނީ ހޯމް ކަރަންޓީނުން ދޫކޮށްލުމުގެ ކުރިން ކޯވިޑް އަށް ކުރި ޓެސްޓުގެ ނަތީޖާ ފައްސިވުމުން ކަމަށްވަނީ ހަބަރުލިބިފައެވެ.\nމާބަނޑު މީހާއާއި އެކު އިތުރު3މީހަކު ވެސް ހޯމް ކަރަންޓީނުގައި ހުރި ކަމުގެ މައުލޫމާތު ވާނީ ލިބިފައެވެ. އަދި އެތަނުން އެކަކީ މާބަނޑު އަންހެން މީހާގެ2އަހަރުގެ ދަރިފުޅު ކަމަށާއި، އެހެން ނަމަވެސް އަދި އެކުއްޖާގެ ޓެސްޓުގެ ނަތީޖާ ނުލިބޭކަމަށްވަނީ އެނގިފައެވެ. އަދި ދެން ހުރި ފަރާތުގެ ނަތީޖާ ވަނީ ނައްސިވެފައެވެ.\nމިއަދު މާފުށިން މީހަކު ފައްސިވެފައިވާއިރު އިދިކޮޅު ފަރާތްތަކުން އަންނަނީ މާދަމާ، ރައީސް ޔާމީން މިނިވަން ކުރުމަށ ގޮވާލާ މާފުށީގައި އިހުތިޖާޖު ކުރުމަށް މާލެއިން މީހުން ދިއުމަށް ނިންމާފައެވެ. އެހެން ނަމަވެސް ފުލުހުން ވިދާޅުވީ މިވަގުތަކީ މީހުން އެއްވެ މުޒާހަރާ ކުރަން ވީ ވަގުތު ނޫންކަމަށާއި، މުޒާހަރާތަށް ކުރުން މަނާވާނެ ކަމަށެވެ.\nމިއަދު ހަވީރު 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 133 މީހަކު ކޮވިޑް-19 އަށް ފައްސިވެފާވެއެވެ. މިއަދު ރާއްޖެ އިން ކޮވިޑް-19 އަށް ފައްސިވި މީހުންގެ ތެރޭގައި ހިމެނެނީ 103 ދިވެހިންނާއި ބަންގްލަދޭޝްގެ 15 މީހަކާއި އިންޑިއާގެ އަށްމީހަކާއި ޔޫއޭއީގެ ދެމީހަކާއި އިނގިރޭސިވިލާތުގެ ދެމީހަކާއި ސްރީލަންކާގެ ދެމީހަކާއި ނޭޕާލް މީހެކެވެ.\nބައްޕާފުޅު ހުންނެވީ ވަރަށް ސާބިތު ކަންމަތީ – ޒޭން\nމުސްލިމުންނާއި ދެކޮޅަށްދޭ ހަމަލާތައް ހުއްޓާލުމަށް ރާއްޖެއިން ގޮވައިލައިފި\nރ.ޔާމިންގެ އަމާޒަކީ ޤާނޫނީ އިމުގެތެރެއިން ސަރުކާރު ބަދަލުކުރުން، ކުރިޔަށްދާނެ މަގުދަނީ ކޮށެމުން: ޝަރީފް\nކޮވިޑް-19: 14 މީހުން ޕޮޒިޓިވްވެއްޖެ


3 haram umraa dhathurakah Hajj Co-operation in hulhuvaalaifi\nތިން ހަރަމް އުމްރާ ދަތުރަކަށް ހައްޖު ކޯޕަރޭޝަނުން ހުޅުވާލައިފި\nހައްޖު ކޯޕަރޭޝަނުން މިއަހަރުގެ ނޮވެމްބަރު މަހު ކުރުމަށް ހަމަޖެހިފައިވާ ތިން ހަރަމް އުމްރާ ދަތުރުތަކަށް ރަޖިސްޓްރީކޮށް، ފައިސާ ދެއްކުމުގެ ފުރުސަތު އެ ކޯޕަރޭޝަނުން ހުޅުވާލައިފި އެވެ.\nއަންނަ އޮކްޓޯބަރު މަހުގެ ނިޔަލަށް ފައިސާ ދެއްކުމުގެ ފުރުސަތު މިހާރު ހުޅުވާލާފައިވާއިރު، ރަޖިސްޓްރީކުރަން ހުށަހަޅާ ފޯމާއެކު މަދުވެގެން 5،000ރ. ދައްކަން ޖެހެއެވެ. އޭގެ ފަހުން އެމީހަކަށް ފަސޭހަ ގޮތަކަށް މުޅި އަދަދު ދައްކައި ނިންމުމުގެ އިހުތިޔާރު އޮންނާނެ ކަމަށް ހައްޖުކޯޕަރޭޝަނުން ބުންޏެވެ.ތިން ހަރަމް އުމްރާ ދަތުރު ޕެކޭޖެއްގެ އަގަކީ 41،965ރ. އެވެ. ނަމަވެސް ހަތަރު މީހުން، ނުވަތަ އެއަށްވުރެ ގިނަ މީހުންގެ ގްރޫޕަކުން އެއް ފަހަރާ ރަޖިސްޓްރީ ކުރާނަމަ ޑިސްކައުންޓްތަކެއް ލިބޭނެ އެވެ.\nހައްޖު ކޯޕަރޭޝަންގެ މެނޭޖިން ޑިރެކްޓަރު ޔާމީން އިދުރީސް ވިދާޅުވީ، ރަޖިސްޓްރީކުރުމުގެ ފުރުސަތު މިހާރުވެސް ހުޅުވާލާފައިވާ ކަމަށެވެ. ފައިސާ ދެއްކުމުގެ ކަންކަން އޮތީ ހައްޖު ކޯޕަރޭޝަނުން އެހެން ދަތުރުތަކަށްވެސް ފައިސާދެއްކުމުގައި ކަނޑައަޅާފައި އޮންނަ އުސޫލު ކަމަށާއި، އެ ކޯޕަރޭޝަނުންނާއި އިސްލާމިކް ބޭންކުގެ ބްރާންޗް ތަކުން ވެސް ރަޖިސްޓްރީ ކުރުމުގެ ހިދުމަތް ދޭނެ ކަމަށެވެ.\nނޮވެމްބަރު މަހު ހައްޖު ކޯޕަރޭޝަނުން ކުރާ ދަތުރަކީ 18 ދުވަހުގެ ދަތުރެކެވެ. ދަތުރުގައި މުސްލިމުންގެ ތިން ހަރަމް ކަމުގައިވާ މަސްޖިދުލް ހަރަމް، މަސްޖިދުލް އަގުސާ، މަސްޖިދުއް ނަބަވީ އަށް ޒިޔާރަތްކުރާނެ އެވެ. އަދި ސައޫދީ އަރަބިއާ އާއި އުރުދުންގެ އިތުރުން ފަލަސްތީނުގައި ހުރި މުސްލިމުންގެ ތާރީހާ ގުޅިފައިވާ މުހިއްމު ތަންތަނާއި ބިނާތައް ބަލައިލުމުގެ ފުރުސަތު ވެސް ލިބިގެންދާނެ އެވެ.\nޕެކޭޖަށް ކަނޑައަޅާފައިވާ އަގަކީ ދަތުރާ ގުޅޭ ހުރިހާ ކަމެއް އޭގެ ތެރޭގައި ހިމެނޭ އަގަކަށް ވާތީ، އުމްރާއަށް މާލެއިން ފުރުމާ ހަމައިން ދަތުރު ނިމެންދެން ކުރަންޖެހޭ ހުރިހާ ކަމެއް ހައްޖުކޯޕަރޭޝަނުން ބަލަހައްޓާނެ އެވެ.\nތިން ހަރަމް އުމުރާ ދަތުރަށް އުމްރާވެރިން މާލެއިން ފުރާނީ ނޮވެމްބަރު 29 ވަނަ ދުވަހު އެވެ. އެނބުރި އައުމަށް ހަމަޖެހިފައިވަނީ ޑިސެމްބަރު މަހުގެ 19 ވަނަ ދުވަހު އެވެ.


Volunteer aku balivumun Johnson & Johnson ge vaccine madu jassaalaifi | Mihaaru\nދިރާސާގައި ބޭނުންކުރި މީހަކު ބަލިވުމުން ޖޯންސަންގެ ކޮވިޑް ވެކްސިން ވަނީ މަޑުޖައްސާލާފައި. --ފޮޓޯ:ގެޓީ އިމޭޖަސް\nވޮލަންޓިއަރަކު ބަލިވުމާ ގުޅިގެން ޖޯންސަންގެ ވެކްސިން މަޑުޖައްސާލައިފި\n14 އޮކްޓޯބަރ 2020 - 10:52\nވޮޝިންޓަން (އޮކްޓޯބަރު 14) - އެމެރިކާގެ ޖޯންސަން އެންޑް ޖޯސަން އިން އުފައްދާ ކޮވިޑް ވެކްސިންގެ ދިރާސާތަކުގައި ބޭނުންކުރި ވޮލަންޓިއަރަކު ބަލިވުމާ ގުޅިގެން ވެކްސިން މަޑުޖައްސާލައިފި އެވެ.\nޖޯންސަން އެންޑް ޖޯސަން އިން ބުނީ ވޮލަންޓިއަރު ބަލިވީ ވެކްސިން ދިނުމުންތޯ ނުވަތަ އެހެން ގޮތަކުންތޯ ވަކި ފަރާތަކަށް ނުޖެހޭ، މިނިވަން ބަޔަކު ތަހުގީގު ކުރާނެ ކަމަށެވެ. ވެކްސިންގެ ދިރާސާތައް މެދުކަނޑާލިއިރު ކުރިއަށް ދަނީ ތިން ވަނަ ފޭހުގެ މަސައްކަތެވެ. އެހެންވެ މިހާރު ވަނީ ވެކްސިންގެ ތަހުލީކުތަކަށް އިތުރަށް ވޮލަންޓިއަރުން ނެެގުން ވަގުތީ ގޮތުން ހުއްޓާލައިފަ އެވެ.\nކުންފުނިން ބުނީ އެތައް ހާސް ބަޔަކު ބޭނުންކޮށްގެން ޓެސްޓްތައް ކުރަމުންދާ އިރު މީހަކު ބަލިވުމަކީ އެކަށީގެންވާ ކަމެއް ކަމަށެވެ.\n"ވޮލަންޓިއަރުންގެ ބަލިތައް ބަލައި ހޯދާ ދަސްކުރަމުން މިދަނީ. އެންމެ މުހިންމު ކަމަކީ ކަމާ ގުޅުން ހުރި ހުރިހާ މައުލޫމާތެއް ހޯދުން،" ކުންފުނިން ނެރުނު ބަޔާނެއްގައި ބުނެފައިވެ އެވެ.\nޖޯންސަން އެންޑް ޖޯސަންގެ ވެކްސިންގެ ޓްރަޔަލް އަށް ވޮލަންޓިއަރުން ރެކްރޫޓް ކުރަން ފެށީ ސެޕްޓެމްބަރު މަހު ފަހުކޮޅު އެވެ. ކުންފުނީގެ އަމާޒަކީ އެމެރިކާ އާއި ސައުތު އެމެރިކާ އަދި ސައުތު އެފްރިކާ އިން 60،000 އަށް ވުރެ ގިނަ މީހުންނަށް ޓްރަޔަލްގައި ވެކްސިން ދިނުމެވެ.\nމިއީ ޓްރަޔަލް މަރުހަލާގައި ވޮލަންޓިއަރަކު ބަލިވެގެން ހުއްޓާލި ފުރަތަމަ ވެކްސިނެއް ނޫނެވެ. އިނގިރޭސި ވިލާތުގެ އޮކްސްފޯޑް ޔުނިވާސިޓީން އުފައްދާ ވެކްސިންގެ ޓްރަޔަލްގައި ވެސް ވޮލަންޓިއަރަކު ބަލިވުމާ ގުޅިގެން ވަނީ ވެކްސިންގެ މަސައްކަތް މެދުކަނޑާލައިފަ އެވެ. ނަމަވެސް ފަހުން ވަނީ ވެކްސިން ދޭން ފަށައިފަ އެވެ.\nކޮރޯނާވައިރަހަށް ދުނިޔޭގެ އެކި ގައުމުތަކުން ދަނީ 180 އަށް ވުރެ ގިނަ ވެކްސިން ޓެސްޓް ކުރަމުންނެވެ. އެކަމަކު މީގެ ތެރޭން އެއްވެސް ވެކްސިނެއްގެ ކްލިނިކަލް ޓްރަޔަލްތައް ނުނިމެ އެވެ.\nޕޮމްޕިއޯ އުޅުއްވީ ދޭތެރެޖައްސަން: ޗައިނާ


Medhuirumatheegai Rajje ishthihaaru kuran Matato\nމެދުއިރުމަތީގައި ރާއްޖޭގެ އިޝްތިހާރު ކުރަން މަޓާޓޯ\nމަޓާޓޯ އިން މެދުއިރުމަތީގައި ފެށި ރޯޑްޝޯގެ ބައިވެރިން ފޮޓޯއަކަށް ހުއްޓިގެން- ފޮޓޯ: މަޓާޓޯ\nމެދުއިރުމަތީގެ ގިނަ ގައުމުތަކެއްގައި ރާއްޖޭގެ އިޝްތިހާރު ކުރުމުގެ ގޮތުން، މޯލްޑިވްސް އެސޯސިއޭޝަން އޮފް ޓްރެވަލް އެޖެންޑްސް އެންޑް ޓުއާ އޮޕަރޭޓާސް (މަޓާޓޯ) އިން ރޯޑްޝޯ ތަކެއް ފަށައިފި އެވެ.\nމަޓާޓޯ އިން ބުނި ގޮތުގައި މެދުއިރުމަތީގައި ރާއްޖެ އިޝްތިހާރު ކުރުމުގެ ގޮތުން، ދުބާއީ އާއި ކުވެއިތު އަދި ދޯހާގައި ރޯޑްޝޯތަކެއް ފަށާފައިވާ ކަމަށެވެ. މި ރޯޑްޝޯތަކުގައި ރާއްޖޭގެ 12 ކުންފުންޏަކުން ބައިވެރިވާ ކަމަށް ވެސް އެ ޖަމިއްޔާއިން ބުނެ އެވެ.\nމުއްސަނދިން ގިނަ މެދުއިރުމައްޗަކީ ގައުމުން ބޭރަށް ދަތުރުކުރާ ގިނަ އަދަދެއްގެ ބަޔަކު ހިމެނޭ ސަރަހައްދެކެވެ. މިގޮތުން މެދުއިރުމަތީން ގިނަ ބަޔަކު ރާއްޖެއަށް ވެސް އާދެ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މިދިޔަ އަހަރު އެ ސަރަހައްދުން ރާއްޖެއަށް 49,193 މީހުން ޒިޔާރަތް ކޮށްފައިވެ އެވެ. ނަމަވެސް މި އަދަދަކީ 2016 ވަނަ އަހަރު އައި 51,330 މީހުންނާ އަޅާބަލާއިރު 4.2 ޕަސެންޓް ދަށް އަދަދެކެވެ.\nމަޓާޓޯ އިން ވަނީ ރާއްޖޭގެ ޓޫރިޒަމް އިޝްތިހާރު ކުރުމުގައި ގިނަ ހަރަކާތްތަކެއް މި އަހަރު ހިންގަން ނިންމާފަ އެވެ. މުޅި އަހަރަށް ބަހާލައިގެން ކޮންމެ މަހަކު ވެސް ޓޫރިޒަމް ޕްރޮމޯޓް ކުރުމުގެ މަސައްކަތް ދަނީ ކުރަމުންނެވެ. މި އަހަރު ވެސް 15 ފެއާއެއްގައި މަޓާޓޯ އިން ބައިވެރިވާނެ އެވެ.\nރާއްޖެ އިޝްތިހާރު ކުރުމަށް އަމިއްލަ ޖަމިއްޔާތަކާއި އިންޑަސްޓްރީ އަދި ސަރުކާރު ގުޅިގެން ކުރަމުންދާ މަސައްކަތްތަކުން، މިދިޔަ އަހަރު 1.3 މިލިއަން ޓޫރިސްޓުން ރާއްޖެއަށް ޒިޔާރަތް ކޮށްފައިވެ އެވެ. އަދި މިދިޔަ ޑިސެމްބަރު މަހު އެކަނި ވެސް 143,041 މީހުން ޒިޔާރަތް ކުރި އެވެ. މިއީ ރާއްޖެއަށް އެއް މަހެއްގެ ތެރޭގައި އެންމެ ގިނަ މީހުން ޒިޔާރަތް ކުރި މަހެވެ.\nރާއްޖޭގެ ޓޫރިޒަމަށް އާ ޕްރޮޑަކްޓްތަކެއް ތައާރަފު ކުރަނީ\nޓޫރިސްޓުން ހޭދަކުރި ރޭގެ އަަދަދު 10 ޕަސެންޓުގެ އިތުރުވެއްޖެ\nބޮޑެތި ކްލަބްތައް ރާއްޖެ ގެނެވޭތޯ މިނިސްޓަރު ދުބާއީއަށް\nއިނަ މޯލްޑިވްސްއިން ޔުނިވާސަލް އޭވިއޭޝަންގެ ހިދުމަތް ރާއްޖެއަށް


މަޢާފް (އެގާރަވަނަ ބައި) – Esfiya\nހިތާމަ އެހެނިހެން December 16, 2019\n“އޭ! މަ އަންނާނަން ކޮޓަރިއަށް ވަދެލާފަ އިނގެ.” ތަށި ދޮންނަން ހުރި ޝަމީމްއަށް އަވަސް އިޝާރާތެއް ދީފައި ތަށި މޭޒުމަތީގައި ބެހެއްޓުމަށްފަހު ޒައިން އޭނާގެ ކޮޓަރިއާއި ދިމާލަށް ހިނގައިގަތެވެ. ޒައިން ކޮޓަރިއަށް ވަތް ވަގުތަކީ ޝިމާޔާ ކޮޓަރިން ނުކުތް ވަގުތެވެ. ޝިމާޔާ މަޑު ހިނގުމެއްގައި ހިނގައިފައި ގޮސް ބަދިގެއަށްވަނެވެ. އޭރު ޝަމީމް އެންމެ ފަހު ތަށި ދޮވެ ހޯލްޑަރުގައި ބަހައްޓަނީއެވެ. ޝިމާޔާގެ ތުންފަތަށް ވެރިވީ މަލާމާތުގެ ހިނިތުންވުމެކެވެ. މިހާރުގެ ފިރިހެންކުދިން ހަމަ ރަނޑުތާއެވެ. ޝަމީމް ބަދިގެއިން ނުކުންނަންވެގެން އެނބުރިލި ވަގުތު ދޮރުމަތީގައި ހުރި ޝިމާޔާ ފެނުނެވެ. ޝަމީމް ބަލަހައްޓައިގެން ހުރިތަން ފެނުމުން ޝިމާޔާގެ ތުންފަތުގައިވި މަލާމާތުގެ ހިނިތުންވުން ވަގުތުން ފިލައިގެން ދިޔައެވެ. “ދޮންބޭ.” ވަރަށް ނުވާކަމަކަށް ހަދައިފައި ޝިމާޔާ ޝަމީމްއަށް މަޑުމަޑުން ގޮވައިލިއެވެ. ޝަމީމް އަނގައިން ބުނުމެއްވެސް ނެތި ބާރު ހިނގުމެއްގައި ގޮސް ބަދިގެއިން ނުކުތެވެ. މިކަމުން ޝިމާޔާގެ ހިތަށް އެއްވެސް އަސަރެއް ކުރި ހެނެއް ހިޔެއްނުވެއެވެ. އެހާ ލޯބިން ދޮންބެއަށް ގޮވައިލީމައި އަޑު ނީވޭކަމަށް ހަދައިފައި ދާނީ ކިހާ ފޮނިވީމަހެއްޔެވެ؟ ފްރިޖުން ޗޮކްލެޓް ޕަފް ޕެކެޓެއް ނަގައިގެން މާޒުކައިރީގައި ޝިމާޔާ އިށީނެވެ. އެ ޕެކެޓުގައި ހުރި ހުރިހާ ބިސްކޯދެއް ކައި ނިންމައިލުމަށްފަހު ޝިމާޔާ އެ ޕެކެޓު ޑަސްބިނަށް ލުމެއްވެސް ނެތި މޭޒުމަތީގައި ބާއްވައިފައި އޭނާގެ ކޮޓަރިއަށް ގޮސް ވަނެވެ.\nއެއްއަތް ނިތްކުރި މަތީ ބާއްވައިލައިގެން ވިސްނުމަކަށް ގެއްލިފައި ޝަމީމް އޮތެވެ. ވިސްނިވަރަކަށް ބާލީހުގައި ހިފަހައްޓައިލެވިފައިވި އޭނާގެ އަތަށް ބާރުވަމުން ދިޔައެވެ. އަހަރެންގެ ކޮއްކޮ އިޞްލާޙު ކުރަން އަހަރެން ކުރަންވީ ކޮން ކަމެއްހެއްޔެވެ؟ ކިތަންމެ ވަަރަކަށް ނަޞޭޙަތް ދިނަކަސް މިޒަމާނުގެ ކުދިން އަޑެއްނާހާނެއެވެ. މިޒަމާނުގެ ކުދިންގެ ބަހުރުވައިން ނަމަ ނަޞޭޙަތެއް ދިނުމުން އެއީ ލެކްޗަރު އެޅުން ނޫންކަމަކަށް ނުވާނެއެވެ. ނަޞޭޙަތުގެ ގޮތުން ކިތަންމެ ކުޑަ އެއްޗެކޭ ބުންޏަސް އެ ލެކްޗަރު އެޅީއެވެ. ޝަމީމް އެހެން އޮތްއިރު އޭނާގެ މަންމަ ބަލިދާނުގައި އޮތްދުވަހު އޭނާގާތުގައި ބުނި ވާހަކައެއްގެ މަތިން ހަނދާންވިއެވެ. “ދަރިފުޅާ. މަންމައަކަށް ހިއެއްނުވޭ މާކަ ގިނަދުވަހު މަންމަ ދުނިޔޭގަ ހުންނާނެހެނެއް. ޝިމާޔާ ރަނގަޅަށް ބަލައިދެއްޗޭ ދަރިފުޅު. މަންމަ ނެތް ދުނިޔެއެއްގައި ޝިމާޔާގެ މަންމަ ނުވަތަ ބައްޕައަކަށް ވާނީވެސް ހަމަ ދަރިފުޅު. ދަރިފުޅު އަބަދުވެސް ހަނދާން ބަހައްޓާތި. އެއީ އަންހެން ކުއްޖެއް. ޝިމާޔާ އެކަނި އެއްވެސް ތަނަކަށް ދޫކޮށްނުލާތި. ޝަމީމް އަބަދުވެސް ޝިމާޔާ ގާތުގައި ހުންނާތި. ޝިމާޔާއަށް ރަނގަޅު ތަރުބިއްޔަތެއް ދޭތި. އަބަދުވެސް ޝިމާޔާއަކީ ދަރިފުޅުގެ އެންމެ ގާތް މީހެއްގެ ގޮތުގައި ހަދައިގެން އުޅޭތި. އެ މައުސޫމް ކުއްޖާއަށް އެއްވެސް ދެރައެއް ލިބޭކަށް މަންމަ ބޭނުމެއްނޫން. ދަރިފުޅުވެސް. މާތް ﷲ ތިދެކުދިން ހެޔޮޙާލުގައި ލަހައްޓަވާށި.” ތުރުތުރު އަޅަމުން ދިޔަ އަޑަކުން ޝިޔާމާ ދެއްކި ވާހަކަތައް ޝަމީމްގެ ކަންފަތުގައި ގުގުމަމުން ދިޔައެވެ. އަހަރެންގެ ކޮއްކޮ އެ ގޮތްނޭނގޭ މީހުންގެ ތެރެއަށް ދޫކޮށްނުލެވުނު ނަމައެވެ. ކިޔަވަންދިޔައިރު އަހަންނާއިއެއްކޮށް ޝިމާޔާ ގެންދެވުނު ނަމައެވެ. ޝިމާޔާ އަށް ރަނގަޅަށް އަޅައިލެވުނު ނަމައެވެ. މިކަަހަލަ އެތައް އެއްޗެއް ޝަމީމްގެ ހިތަށް އަރަމުން ދިޔައެވެ.\nފޯނު ހިފައިގެން ފޭސްބުކް ހާވަން ޝިމާޔާ އޮތެވެ. އޭނާ ގެއަށް އައިއިރު އޭނާގެ ބަނޑުގައި އެޅި ވޭނުގެ އެއްވެސް އަސަރެއް މިހާރު އޭނާގެ ބަނޑުގައި ނާޅާކަހަލައެވެ. އެހެންނުވާންވީ ސަބަބެެއްނެތެވެ. ގެއަށް އައީވެސް އެފަދަ ކަމެއް މެދުވެރި ވެދާނެތީ ބާރުގަދަ ބޭސްތަކެއް ހިފައިގެންނެވެ. ބޭސްތައް ބޭނުންކުރުމުން އޭގެ އަސަރު ވަރަށް ރަނގަޅަށްވެސް ޝިމާޔާއަށް ކޮށްފިއެވެ. ފޭސްބުކް ހާވަން އޮވެ ފެނުނު ފޮޓޮއަކުން ޝިމާޔާގެ ދެލޯ ބޮޑުވިއެވެ. އެ ފޮޓޯގައި އިނީ އާރިޝް އާއި އުޝާގެ ފޮޓޮއެކެވެ. އެ ފޮޓޯގައި ބޮޑު ރަތްކުލައިގެ ހިތެއް އިނުމުން ޝިމާޔާ އަށް އެ ފޮޓޯގެ މާނަ ނެގުނީ މުޅިން ނުބައިކޮށެވެ. އެ ފޮޓޮއަށް ގިނަބައެއްގެ ކޮމެންޓްތަކެއް ލިބިފައިވުމުން ކޮމެންޓްތައް ބަލައިލާނަމޭ ހިތައި ޝިމާޔާ އެ ބަޔަށް ވަނެވެ. އެންމެ ފުރަތަމަވެސް ޝިމާޔާއަށް ފެނުނީ އާރިޝްގެ ކޮމެންޓެކެވެ. “ސިސް އެންޑް ބްރޯ.” ޝިމާޔާ މަޑުމަޑުން އާރިޝް ލިޔެފައި އޮތް ބަސްކޮޅު ކިޔައިލިއެވެ. ޝިމާޔާއަށް އެ ފޮޓޯގެ މާނަ ނެގުނީ ނުބައިކޮށްކަން އޭނާއަށް އެނގުނީ އެވަގުތުއެވެ. އަދި ހަމަޖެހުމުގެ ނޭވާއެއް ލައި އެހެންމީހުން އެއަށް ކޮށްފައި ހުރި ކޮމެންޓްތައްވެސް ކިޔަން ފެށިއެވެ. ގިނަބަޔަކު އެ ދެބެންނަށް ތަޢުރީފުކޮށްފައި ހުއްޓެވެ.\nސޯފާގައި ވިސްނުމަކަށް ގެއްލިފައި އިން ޒައިން ސިއްސައިގެން ދިޔައީ އޭނާގެ ފޯނަށް ވައިބަރ ނޮޓިފިކޭޝަންއެއް އައި އަޑު އިވުމުންނެވެ. ފޯނު ނަގައި ބަލައިލިއިރު އެއީ ނައިޒަކްގެ މެސެޖެކެވެ. ވަގުތުން އެ ޗެޓްލޮގް ހުޅުވާލަމުން ނައިޒަކްގެ މެސެޖް ޒައިން ކިޔައިލިއެވެ. “އޯ.. ކުރިންވެސް އެހެން ހީވިޔޭ. އެކަމް ހަމަ ޔަގީންކޮށްލަން އަހާލީ. ހެހެހެ.” ނައިޒަކްގެ މެސެޖް ޒައިން ކިޔައިލިއެވެ. ޒައިންއަށް ޓައިޕްކުރަން ނުފެއްޓެނީސް އަނެއްކާވެސް ނައިޒަކްގެ މެސެޖެއް ލިބުނެވެ. އޭގައި އިނީ މަގޭ ނަމްބަރު ލިބުނީ ކިހިނެތްހެއްޔޭ އަހައިފައެވެ. ނަމްބަރު ހޯދީ ޝަމީމްގެ ފޯނުންކަމަށް ލިޔެ ޒައިން އެކޮޅަށް މެސެޖް ފޮނުވައިލިއެވެ. ކޮންމެއަކަސް ދެމީހުންގެ ވާހަކަ ފެށުނީ އެހާހިސާބުންނެވެ. އޭގެން އެކަކަށްވެސް އެމީހެއްގެ އަމިއްލަ މަޢުލޫމާތު ދޭކަށް ނުކެރުނެވެ. މަޢުލޫމާތު ދޭން ނުކެރުނު ތަނުގައި ސުވާލެއްކުރާކަށްވެސް ނުކެރުނެވެ. ދެމީހުން އެދުވަހު ޗެޓްކޮށް ނިންމައިލީ ފަހުން ދެމީހުން ބައްދަލުވާން ނިންމަމުންނެވެ.\nރޭގަނޑުގެ ވަގުތެވެ. ރިޝާނާ އިނީ އޭނާގެ ފޯނު ހިފައިގެން ސިޓިންގް ރޫމުގައެވެ. އެއަށް ސިމެއްލެއްވުނީވެސް އަދި މިއަދުއެވެ. ޝިވާން ސިމެއް ނަގައިދީގެން އައިސް އެއަށް ސިމް ލައްވައިދިނީއެވެ. ޝިމާޔާ ބޭނުންވާ އެޕްތައް އެއަށް އެޅުމައިގެން އުޅުނެވެ. އެގޮތުން އޭނާ އެންމެ ފުރަތަމަވެސް އެޅީ ފޭސްބުކެވެ. ފޭސްބުކް އަޅައި އަމިއްލައަށް ފޭސްބުކް އައިޑީ ހަދައި ހުރިހާ ކަމެއް ކޮށް ނިންމައިލިއެވެ. ރިޝާނާ ކުއްލިއަކަށް ސިއްސައިގެން ދިޔައީ ޖެހި ބާރު ގުގުރިއެއްގެ ސަބަބުންނެވެ. ރިޝާނާ އެތަނުގައި އެވަގުތު އެކަނި އިންނަން ބޭނުމެއް ނުވުމުން އޭނާ ކޮޓަރިއަށްދާން ހިނގައިގަތެވެ. ނަމަވެސް ގޭދޮރު ތަޅުނުލެވޭކަން ހަނދާންވުމުން ރިޝާނާ މަޑުމަޑުން ދުވެލައިފައި ގޮސް ދޮރު ލައްޕައި ތަޅުލިއެވެ. އެންމެ ސިކުންތަކަށްވެސް ސިޓިންގް ރޫމުގައި މަޑޫކުރަން ނަހަދައި ރިޝާނާ ބާރުބާރަށް ހިނގައިފައި ގޮސް އޭނާގެ ކޮޓަރިއަށްވަނެވެ.\nދަންވަރުގެ ވަގުތެވެ. މުޅި ފަޒާގައި ގުގުމައިލައިފައިވަނީ ވާރޭގެ ހިތްގައިމު މިއުޒިކުގެ އަޑެވެ. ދޭތެރެ ދޭތެރެއިން ޖަހައިލައި ބާރު ގުގުރީގެ ސަބަބުން ދިރޭ މަޚްލޫޤެއްގެ ހިތް ބިރުން ވިރިގެން ދާވަރުވާނެއެވެ. ބާރު ގުގުރިއާއި އެކީގައި ވިދައިލައި ވިދުވަރުން މުޅި ކައުނު އެކީ އަލިވެގެން ދެއެވެ. ޖެހޭ ބާރު ވައިރޯޅިން ބިމުގައި ވައިހައި ކުނިތައް ވަޔާއިއެކީ އުދުހެމުން ދެއެވެ. ކޮޓަރީގައި ހުރި ބޮޑު ސޯފާގެ މަތީގައި ޝިމާޔާ ނިދައިފައި އޮތެވެ. ނިދައިފައި އޮތްއިރު ޝިމާޔާގެ މޫނުމަތިން މައުސޫމްކަން ފާޅުވާން ހުއްޓެވެ. ނަމަވެސް އެއީ އަދި ޙަޤީޤީ މައުސޫމްކަމެއް ނޫނެވެ. އެއީ ބަލާމީހެއްގެ ލޮލަށް ފެންނަ މައުސޫމްކަމެކެވެ. ޝިމާޔާގެ އުޅުން ހުންނަ ގޮތް އެނގޭ އެއްވެސް މީހަކު ޝިމާޔާއަކީ މައުސޫމް ކުއްޖެއްކަމަކަށް ޤަބޫލުނުކާނޭކަމީ ޝައްކެތް އޮތް ކަމެއް ނޫނެވެ.\nކުއްލިއަކަށް ޖެހި ބާރު ގުގުރީގެއަޑަށް ޝިމާޔާއަށް ދެލޯ ހުޅުވައިލެވުނެވެ. ކަންނެތްކަމާއިއެކީ ހޭވިފައި އޮތް އިސްތަށިގަނޑު ރަނގަޅުކުރަމުން ޝިމާޔާ ސޯފާއިން ތެދުވިއެވެ. އަދި ވެއްޓިފައި އޮތް ފޯނު ނަގައި ފޯނު ހުޅުވިއެވެ. އެއާއިއެކު ޝިމާޔާގެ ދެލޯ ބޮޑުވެގެން ދިޔައެވެ. އަންޖަދުގެ އެތައް މިސްކޯލްތަކެއް ލިބިފައި ހުއްޓެވެ. ލައިލާއާއި ފަޔާޒުވެސް ވަރަށް ގިނައިން ގުޅައިފައި ހުއްޓެވެ. ޝިމާޔާ ވަގުތުން ކޮންޓެކްޓްއަށް ވަދެ އަންޖަދުގެ ނަން ހޯދައި އަންޖަދުއަށް ގުޅައިލަމުން ފޯނު ކަންފަތުގައި ޖައްސައިލިއެވެ. ނަމަވެސް ރިންގް ހުސްވިއިރުވެސް އަންޖަދު ފޯނެއްނުނެގިއެވެ. ދެވަނަ ފަހަރަށް ގުޅުމުންވެސް ވީ ހަމަ އެހެނެވެ. ލައިލާއަށް ގުޅައިގެންވެސް ލައިލާ ފޯނެއް ނުނެގިއެވެ. ޝިމާޔާ އައި ރުޅިން ފޯނު އެނދުމައްޗަށް ހޫރައިލިއެވެ. “މަށަށް އެގަޑީ ނުނިދުނު ނަމައޭ ހިތަށް އަރާ. އެގަޑީގަވެސް މި ވާރެއެއް ވެހެން ވެއްޖެ ވިއްޔަ. ކިހާ ބޮޑު **** ދެން މިއީ.” ހިތަށް އެރިހާ އެއްޗެއް އަމިއްލައަށް ކިޔަމުން ޝިމާޔާ ދިޔައިރު އޭނާއަށް ހުއްޓައިލަން މަޖުބޫރުވީ އޭނާގެ ފޯނަށް ނޮޓިފިކޭޝަނެއް އައި އަޑު އިވުމުންނެވެ. ޝިމާޔާ ހީކުރި ގޮތަށް އެ މެސެޖް ވީ އަންޖަދު ގެ މެސެޖަކަށެވެ. އަންޖަދު ގުޅަން ބުނެފަ އިނުމުން ޝިމާޔާ އެއްވެސް ވަރަކަށް ލަސްކުރުމެއްނެތި އަންޖަދުގެ ނަމްބަރަށް ގުޅައިލިއެވެ. “ސޮރީ އަންޖް. އެގަޑީގަ ނިދުނީ ހަމަ. މާދަމާ ރޭ ދާނަން އިނގެ. ޕްލީޒް. ގަބޫލުކުރޭ އަންޖް. ޕްލީޒް.” އަންޖަދު ފޯނު ނެގުމާއިއެކީ އަންޖަދަށް އެއްޗެކޭ ބުނުމުގެ ކުރިން ޝިމާޔާ ވާހަކަދައްކަން ފެއްޓިއެވެ. ހިމޭންވަގުތުކޮޅަކަށްފަހު ދެން އިވިގެން ދިޔައީ އަންޖަދުގެ ނުލަފާ ހުނުމުގެ އަޑެވެ. “މިހާރު ބިރުގަންނަން ފެށީ ދޯ. ބިރުގަންނާނެ ކަމެއްނެތް. އެއްރޭ ފްރީ ކޮށް ދީފާނަން. އެކަމަކު އަބަދު މިގޮތަށް މިކަންތައްތައް ތަކުރާރު ވަންޏާމުން ދެން ދުލެއް ނުކުރާނަން. މަމިބުނި ވާހަަކަތައް ހަނދާނުގަ ބަހައްޓައިން އުޅެއްޗޭ.” އެއްރެއަކަށް ނަމަވެސް އަންޖަދު ޝިމާޔާ ދޫކޮށްލައިދިނީތީ ޝިމާޔާގެ ހިތް އުފަލުން ނަށައިގަތެވެ.\nދުވަސްތައް އޭގެ ހަލުވި މިނުގައި ފާއިތުވަމުން ދެއެވެ. މަސްތައް ނިމިގެން ދަނީ ހަފްތާއެއް ނިމިގެން ދާހާ ހަލުވި މިނުގައެވެ. ހަފްތާތައް ނިމިގެން ދަނީ ދުވަސްތައް ނިމިގެން ދާހާ ހަލުވި މިނުގައެވެ. ދުވަސްތައް ނިމިގެން ދަނީ އެއްގަޑިއިރެއް ފާއިތުވާހާ ހަލުވިމިނުގައެވެ. ދުވަސްތައް ފާއިތުވަމުން ދިޔަ ވަރަކަށް ނައިޒަކް އާއި ޒައިން އާއި ދޭތެރޭގައި އުފެދިފައި އޮތް ގުޅުން ވަރުގަދަވަމުން ދިޔައެވެ. އަނެއްކޮޅުން ޝިމާޔާ ކޮންމެރެއަކު ‘އަދާކުރާ ވަޒީފާ’ ފުރިހަމައަށް އަދާރަމުން ގެންދެއެވެ. އެއްދުވަހެއްގެ ހެނދުނު ވަގުތު ރެހެންދި މައިޒާނުގައި ހުރި ޖޯލިތަކުން ޖޯއްޔެއްގައި ނައިޒަކް އިނެވެ. އިރުއިރުކޮޅާ މަގުމައްޗަށް ދޭ ނަޒަރުން ނައިޒަކް އެއިނީ ކޮންމެވެެސް މީހެއްގެ އިންތިޒާރުގައިކަން އިނގެއެވެ. އޭނާގެ އިންތިޒާރަށް ނިމުން އައީ ތަންކޮޅެއް ދުރުން ޒައިން އަންނަތަން ފެނިގެންނެވެ. ނައިޒަކް ރަނގަޅަށް ޖޯލީގައި ހަމަޖެހިލަމުން ޒައިން އާއި ދައްކާނެ ވާހަކައަކާއި ދޭތެރޭ ވިސްނައިލިއެވެ.\nމައިޒާން ކައިރީ މަޑުކޮށްލައިގެން ހުރެ ޒައިން އެންމެ ފުރަތަމަވެސް ޖިންސުގެ ޖީބުން އޭނާގެ ފޯނު ނަގައި ނައިޒަކްގެ ނަމްބަރަށް ގުޅައިލިއެވެ. “ޕިސް ޕިސް. މަ މިތާ އިންކަންވެސް މީނައަށް އިނގޭނެޔޭ މިތަނަށް ވަދެވެސްނުލާ މިހިރަ ގުޅަނީ.” ފޯނުގެ ސްކްރީނަށް ބަލަހައްޓައިގެން އިނދެ ވައި އަޑުން ނައިޒަކް ބުންޏެވެ. ނައިޒަކް ފޯނު ނެގުމުގެ ބަދަލުގައި ފޯނު ބިޒީކޮށްލީއެވެ. އަދި ޖޯލިން ތެދުވެ ޒައިން އާއި ހަމައަށް ދާން ހިނގައިގަތެވެ. “ޒައިން.” ދާދި ކައިރިން ނައިޒަކްގެ އަޑު އިވުމުން ޒައިން އިސްއުފުލައި ނައިޒަކް އާއި ދިމާލަށް ބަލައިލިއެވެ. “ހެހެ. ހާދަ ހަލުވި މީހެކޭ މީ. ހަމަ ގުޅާލާއިރަށް މިތަނަށް ފާޅުވީ ވިއްޔަ.” ސަމާސާ ރާގަކަށް ޒައިން ބުންޏެވެ. “ނޫނޭ. މަ މިތަނަށް އައިސް އިންނަތާ ހަފްތާއެއް ވާއިރުވެސް ޒައިން އަށް އިނގެނީ ބޭރުގަ ހުންނަން ވިއްޔަ އެތެރެއަށް ނުވަދެ.” ނައިޒަކް ވެސް ހަމަ އެ ރާގުގައި ބުންޏެވެ. ދެމީހުންވެސް ނުކައި ހުރުމުގެ ސަބަބުން އެމީހުން ބޭނުންވީ ރެސްޓޯރެންޓަކަށް ގޮސް ސައިބޯށެވެ.\nދެމީހުންވެސް އެކި ވާހަކަތައް ދައްކަމުން ސައިބޮމުން ދިޔައެވެ. ޒައިން ހީކުރި ގޮތާއި ޚިލާފަށް ނައިޒަކް ވީ ވަރަށް އަނގަ ގަދަ މަޖާ މިޒާޖެއްގެ މީހަކަށެވެ. އެހެންކަމުން ނައިޒަކް ދައްކާ ކޮންމެ ވާހަކައެއްވެސް ޒައިން ފޫހިކަމެއް ނެތި އަޑުއަހަމުން ދިޔައެވެ. “ކޮބާ ޝައްމު؟” ޝަމީމްގެ ނަން އިވުމުން ޒައިންގެ ތުންފަތުގައިވި ހިނިތުންވުން ފަނޑުވެގެން ދިޔައެވެ. ނަމަވެސް ގަދަކަމުން ތުންފަތަށް ހިނިތުންވުމެއް ވެރިކުރުވަމުން ނައިޒަކް އަށް ބަލައިލީ ނައިޒަކްގެ ހިތުގައި ޝައްކުގެ މިންވަރެއްވެސް އުފެދިދާނެތީއެވެ. ޝަމީމްގެ ޙާލަތު މިހާރު ވަރަށް ރަނގަޅަށް ޒައިން އަށް އިނގެއެވެ. “ޝަމީމް އެބައުޅޭ މިކޮޅުގަ.” ވަރަށް އާދައިގެ ގޮތަކަށް ޒައިން ބުންޏެވެ. “އެހެންތަ؟ އޭނަ މިހާރު ވަޒީފާއިން ކުނޑުނީތަ އެ ހުންނަނީ ހުޅުމާލެއަށް ނުގޮސް؟” ސައިތަށިން ކޯވަރެއް ދަމައިލުމަށްފަހު ނައިޒަކް އެހިއެވެ. “ނޫނޭ. މިދުވަސްކޮޅު ކަންތައްތައް ހުންނަ ގޮތުން ޗުއްޓީ އެއް ނަގައިގެން އުޅެނީ.” ދެޒުވާނުންވެސް ސައިބޮއެ ނިންމައި ބިލް ދެއްކުމަށްފަހު ރެސްޓޯރެންޓުން ނުކުތެވެ. “ދާނަން އިނގެ ތިގެއަށް އަދި. ވަރަށް ބޮޑަށް ތެންކިޔު.” ދެމީހުންވެސް އެކަކު އަނެކަކާ ސަލާމްކޮށްލުމަށްފަހު ހަމަޖެހިފައިވާ ހިތަކާއި އެކީ އެމީހެއްގެ ގެއާއި ދިމާލަށް ހިނގައިގަތެވެ.\n“ޒެކް ކޮންތާކުން؟” ގޭތެރެއަށް ވަތް ނައިޒަކް ފެނި ސިޓިންގްރޫމުގައި އިން މުނީޝާ އެހިއެވެ. “ރައްޓެއްސަކާ އެއްކޮށް ސައިބޯން ގޮއްސަ މިއައީ.” ނައިޒަކް ވަރަށް ހަމަޖެހިފައި އިނދެ ބުންޏެވެ. މުނީޝާ އެހެންދޯ އޭ ބުނެ އޭނާގެ ފޯނަށް އޭނާގެ ހުރިހާ ސަމާލުކަމެއް ދިނެވެ. ނައިޒަކް އިތުރަށް ސިޓިންގް ރޫމުގައި މަޑުކުރަން ނަހަދައި އޭނާގެ ކޮޓަރިއާއި ދިމާލަށް ދާން ހިނގައިގަތެވެ.\n“މީހަކު އަޅެ އަޖައިބުވެ އަންތަރީހެއް ނުވާނެތަ؟ އަމިއްލަ ކޮޓަރިވެސް ރީތިކޮށްލާކަށް ނޭނގެޔޭ މި ޝިމާޔާ އަކަށް.” އެތެރެއަށް ވަތް ޒައިން އަށް ޝަމީމް ވާހަކަދެއްކި އަޑު އިވުނެވެ. އޭނާ ހުރީ ޝިމާޔާގެ ކޮޓަރި ދޮރުމަތީގައި ދެފަރާތަކަށް ބޯ ހޫރުވަ ހޫރުވައެވެ. “ޝަމީމް. ކިހިނެތްވީތަ؟” ޝަމީމް ކައިރިއަށް ގޮސް ހުއްޓިލަމުން ޒައިން އެހިއެވެ. ޒައިންއަށް ޝިމާޔާގެ ކޮޓަރިތެރެއަށް ނަޒަރެއް ދެވުނީ އެވަގުތުއެވެ. ޝަމީމް ބުނި ގޮތަށް ޒައިންވެސް ދިޔައީ އަޖައިބުވެ އަންތަރީސް ވެގެނެވެ. ކޮޓަރިތެރެ އަށް އެއޮތީ ބިންހެލުމެއް އައިސްފައޭ ބުންޏަސް ދޮގަކަށް ނުވާނެއެވެ. “ހިނގާބަލަ ދެންވެސް މިތަން ސާފުކުރަން. ޝިމާޔާ އައުމުގެ ކުރިއަށް ޖެހޭނެއެއްނު މިތަން ސާފްކުރަން. މިހާރު މަށަކަށްވެެސް ނޭނގެ އެފަކީރު ދިޔަ ތަނެއްވެސް. ކީއްކުރާނީ؟” ޝަމީމް އަމިއްލައަށް ވާހަކަދައްކަމުން ގޮސް އޭނާގެ ކޮޓަރީގައި އިން ފިހިގަނޑު ހިފައިގެން އައިސް ޝިމާޔާގެ ކޮޓަރިއަށްވަނެވެ. “ޒައިން އޭތް. ޒައިން މިތަން ފޮޅާ. އަހަރެން މިހިރަ ހެދުންތައް އަލަމާރިއަށް އަޅާނަން.” ޒައިން ފިހިގަނޑު ނަގައިގެން ކޮޓަރި ތެރެ ފޮޅަން ފެށިއެވެ.\nކޮޓަރިތެރެ ފޮޅާ ނިންމާ ކުޑަ ފިހިގަނޑުން ކުނިކޮޅުތައް ނަގައި ޑަސްބިނަށް އެ ކުނިތައް އެޅުމަށްޓަކައި ޑަސްބިން ކައިރިއަށް ދިޔަ ޒައިންގެ މޭގަނޑު އަނގަޔަށް ނައީ ކިރިޔާއެވެ. “ޝަމީމޫ އޭ އާދެބަލަ.” ޑަސްބިނާއި ދުރަށް ޖެހި ކުޑަފިހިގަނޑު ތިރީގައި ބަހައްޓަމުން ޒައިން ބުންޏެވެ. އަލަމާރި ކައިރީގައި ކުރުފައިމައްޗަށް ތިރިވެ އިން ޝަމީމް ތެދުވެ ޒައިން ކައިރިއަށް ދިޔައީ. “ކިހިނެތްވީތަ؟” ޒައިން ކައިރިއަށް އައިސް ދެބުމަ އަރުވައިލަމުން ޝަމީމް އެހިއެވެ. ޝަމީމް އަށް ޑަސްބިނަށް ބަލައިލެވުނީ ހަމަ އެވަގުތުއެވެ. އެވަގުތު ޝަމީމްއަށްވެސް ވީ ހަމަ ޒައިން އަށް ވީ ފަދަ ގޮތެކެވެ. “ޓެސްޓް ކިޓް؟ ބޭސް؟” ޑަސްބިނުގައި އޮތް ޓެސްޓް ކިޓާއި ބޭސް ކާޑުތައް ފެނި ޝަމީމް އަށް ބުނެވުނެވެ. “ޒައިން ރަނގަޅަށް ބަލާބަލަ އެއީ ކޮންކަހަލަ ބޭސްތަކެއްތޯ.” ޝަމީމްއަށް ވުރެ ބޮޑަށް އެކަހަލަ އެއްޗެހީގެ މަޢުލޫމާތު އިނގޭނީ ޒައިންއަށް ކަން އިނގޭތީ ޝަމީމް ޒައިންގާތުގައި އެ އެއްޗެހިތަށް ބަލައިދިނުމަށް ބުންޏެވެ.\n“މީ ސަތޭކަ ޕަސެންޓް ޔަގީން އެއްޗެހި މި ހުންނަނީ ހައްތަހާވެސް.” އެ ބޭސް ކާޑަށް ބަލަހައްޓައިގެން އިނދެ ޒައިން ބުންޏެވެ. “ތިބުނީ؟” ޒައިން އެ ބުނި އެއްޗެއް ޝަމީމްއަކަށް ދޭހައެއް ނުވިއެވެ. “މިބުނީ މިކަހަލަ ބޭސްތައް ބޭނުންކުރާނީ…” ޝަމީމް އެ ބޭސްތަކާއި ބެހޭގޮތުން ވަރަށް ތަފްޞީލުކޮށް ޝަމީމްއަށް ކިޔައިދިނެވެ. އެ ބޭސް ބޭނުންކުރާ ސަބަބާއި އެ ބޭހުގެ ބޭނުންވެސް ޒައިން ކިޔައިދިނެވެ. ޒައިންގެ ވާހަކަތައް އަޑުއަހައިފައި ޝަމީމްއަށް ހުރެވުނު ތަންވެސް ނޭނގުނު ކަހަލައެވެ. ދެލޯ ބޮޑުކޮށްގެން އެއް ދިމާލަކަށް ބަލަހައްޓައިގެން ޝަމީމް ހުރިއިރު މިހުރެވުނީ ކޮޓަރިއެއްގެ ތެރޭގައިކަންވެސް ޝަމީމް ހަނދާންނުވާފަދައެވެ. “އޭތް ޝަމީމް.” ހަމަހޭވެރިކަން ލިބުނު ފަދައަކުން އެސްފިޔަތައް ތަޅުވައިލުމަށްފަހު ޝަމީމް ޒައިން އާއި ދިމާލަށް ބަލައިލިއެވެ. ޝަމީމްގެ ޚިޔާލަށް އަނެއްކާވެސް ޒައިން ދެއްކި ވާހަކަތައް ވެރިވާން ފެށުމުން ބޮލު އިސްތަށިގަނޑުގައި ހިފައި ޝަމީމް ހުރިތަނަށް ތިރިވިއެވެ. ޒައިންގެ އަތުގައި އޮތް ބޭސްކާޑު އަތުން ދޫކޮށްލުމަށްފަހު ޝަމީމް ކައިރިއަށް ދިޔައެވެ.\n“މަ ހިއެއް ނުކުރަން މިހާ ހިސާބަށް ޝިމާޔާގެ ކަންތައް ދާނެކަމަކަށް.” ދަތްކުނޑި ވިކައިލަމުން ޝަމީމް ބުންޏެވެ. އޭނާގެ ދެލޯ ރަތްވެފައި ހުރި ގޮތުން އޭނާ އެހުރީ ވަރަށް ގަދަޔަށް ރުޅިއައިއްސަކަން އިނގޭނެއެވެ. “އޭ ޝަމީމް އަދި ނުވެޔޭ ރުޅި އަންނާކަށް. އަދި ނޭނގެއެއްނު މީ ޝިމާޔާގެ އެއްޗެއް ކަމެއް އެހެން މީހެއްގެ އެއްޗެއްކަމެއްވެސް. ކަމުގެ ޙަޤީޤަތް ބަލާފަ ތިގޮތަށް ވާހަކަދައްކަންވާނީ. ޝިމާޔާ އައީމަ ޝިމާޔާ އާ ވާހަކަދައްކަންޖެހޭނެ ޝަމީމް. ދެން އޭނަ ތަނަކަށް ދިޔަދީގެން ނުވާނެ. ޝިމާޔާ ގެ އެ އުޅުން އިޞް….” ޒައިންގެ ވާހަކަތައް މެދުކެނޑުނީ ކޮޓަރީގެ ދޮރުމައްޗަށް ހުއްޓުނު ޝިމާޔާ ފެނިފައެވެ. ޝަމީމްވެސް އިސްއުފުލައި ބަލައިލީ ޒައިން ވާހަކަދައްކަން ހުރެހުރެފައި ހުއްޓައިލުމުންނެވެ.\nޝިމާޔާގެ މޫނުމަތިން ނުތަނަވަސްކަމުގެ ކުލަވަރު ފާޅުވީ ޑަސްބިން ކައިރީގައި އޮތް ބޭސްކާޑު ފެނިފައެވެ. އެއްފަހަރު ބޭސްކާޑަށް އަނެއްފަހަރު ޝަމީމް އަށް ބަލައިލީ ނުތަނަވަސްވެފައި ހުރެއެވެ. އަނެއްކާ ދޮންބެމެންނަށް މިކަންތައްގަނޑު އެނގުނީ ބާވައެވެ؟ މި ސުވާލު ޝިމާޔާގެ ހިތަށް ވެރިވުމުން އޭނާ މާބޮޑަށް ނުތަނަވަސްވެ ބިރުގަންނަން ފެށިއެވެ. އަދި ގެއިން ނުކުންނަން ދާން ހިނގައިގަތެވެ. ނަމަވެސް ޝިމާޔާއަށް ހުއްޓެން މަޖުބޫރުވީ ފަހަތުން އޭނާގެ އަތުގައި ޝަމީމް ހިފެހެއްޓުމުންނެވެ. “ނުދެވޭނެ ޝިމާޔާ އަކަށް ދެން. ގޭގަ މަޑުކުރޭ.” ރުންކުރު ރާގަކަށް ޝަމީމް ބުންޏެވެ. ކުރިން ޝަމީމް ކިތަންމެ ރުންކުރު ކޮށް އެއްޗެކޭ ބުންޏަސް ޝިމާޔާގެ ހިތަކަށް އެއްވެސް އެއްޗެއް ނާރައެވެ. އަދި އެއްވެސް އަސަރެއް ނުކުރެއެވެ. ނަމަވެސް މިއަދު ޝިމާޔާގެ މޫނުމަތިން އޭނާ ބިރުގަނެފައިވާކަމުގެ ކުލަވަރު ފެންނަން ހުއްޓެވެ. ނަމަވެސް ގެންފައި ހުރި ބިރު އެއްފަރާތްކޮށްލަމުން ޝިމާޔާ ވާހަކަދެއްކޭތޯ ބެލިއެވެ. “ދޮންބޭ ޕްލީޒް. އަހަރެން ތަނަކަށް ދާން ޖެހެޔޭ އަދި.” ޝިމާޔާ ގަދަހަދަމުން ބުންޏެވެ. “ކޮންތާކަށްތަ ޝިމާޔާ ދާން އޮންނާނީ؟ ކޮންތާކަށްތަ ދާން ޖެހޭނީ؟ ވަޒީފާއަކަށް ދާ މީހެއް ނޫން. ރަނގަޅު އުޅުމެއް އުޅޭ މީހެއް ނޫން. ކޮންމެހެން ތަނަކަށް ދާން ޖެހެޔޭ ކިޔާފަ އެއުޅޭ ނުލަފާ މީހުން ކައިރިއަށް ދާނެ ކަމެއްނެތް ޝިމާޔާ.” ޝިމާޔާ ގަދަކަމުން ގެނައިސް ސޯފާގައި ބައިންދަމުން ޝަމީމް ބުންޏެވެ. ޝަމީމް އެވަރުން ވާހަކަ ދެއްކުމުންވެސް ޝިމާޔާ ގޮތް ދޫކުރާކަށް ބޭނުމެއްނުވިއެވެ.\n“ދޮންބޭ ޕްލީޒް އަހަރެން ނުގޮއްސިއްޔާމުން އޭނަ…” ޝިމާޔާ ބުނަން އުޅުނު ވާހަކަ އޭނާއަށް މެދުކަނޑައިލެވުނީ އޭނާއަށް ބުނެވެން މިއުޅުނީ ޝަމީމް އަށް ސިއްރުކޮށްފައިވާ ވާހަކައެއްކަން އެވަގުތު ޝިމާޔާއަށް އެނގުމުންނެވެ. “ކީކޭ؟” ޝިމާޔާ ބުނަން އުޅުނު ވާހަކައެއް ނޭނގުމުން ޝަމީމް އެހިއެވެ. “ދޮންބެ ކީއްވެތަ ތި އަހަރެން ހިފަހައްޓަނީ؟ ދޮންބެމެންވެސް ބޭނުންހާ ތަނަކަށް ދަނީއެއްނު. ދެން ކީއްވެތަ އަހަރެން ނުދީ ތި ހިފަހައްޓަނީ؟” ހިތުގައި ކިތަންމެވަރަކަށް ނުތަނަވަސްކަމާއި ބިރުވެރިކަން އުފެދިފައިވި ނަމަވެސް ވަރަށް ހިތްވަރުކޮށްގެން ޝިމާޔާ ޝަކުވާކުރަން ފެށިއެވެ. އޭނާއަށް ގެއިން ބޭރަށް ނުކުމެވޭނެ މަގެއް ފެނޭތޯއެވެ. ދޮންބެގެ ސިކުނޑި ރަނގަޅަށް ދޮވެލެވޭތޯއެވެ. އޭނާ އަށް މި ގަޑީ ނުދެވިއްޖެއްޔާ އަންޖަދު ހަދާނެ ގޮތެއް އިނގެނީއެއް ނޫނެވެ. ޝިމާޔާ އިނީ ހަމަ ރަނގަޅަށްވެސް ހަދާނެ ގޮތް ހުސްވެފައެވެ.\n“ޝިމާޔާ ތިއުޅޭ އުޅުން ދޫކޮށްނުލަނީހެއް މަށެއް ޝިމާޔާ ދުލެއް ނުކުރާނަން ދެނެއް. މިހާރު ދެން އިސްލާހު ވާންވެއްޖެއްނު. މިހުރިހާ ކަމެއް ޝިމާޔާއަށް ކޮށްދޭއިރުވެސް އެއްކަމެއްވެސް ރަނގަޅުވާކަމަކަށް ނުވެއޭ. ފޯނެއް ގަނެދިނީމަ އޭގެ ބޭނުންވެސް ކުރީ އެންމެ ނުބައި ގޮތަށް. މާތް ތަންތަނުގެ ފޮޓޯ އިންސްޓަގްރާމަށް ލައި އެ ފޮޓޯތަކަށް މަލާމާތްކޮށް އެކަހަަލަ މީހުނާ ދިމާލަށް ހަޑިހުތުރުބަހުން އެއްޗެހި ގޮވީ. ނުވި ތާކަށް ގޭންގު ތަކާ ގުޅިގެން ސިނގިރޭޓުބޮއެ މަސްތުވާތަކެތި ބޭނުންކޮށް އަމިއްލަ ނަފްސަށްވެސް ޝިމާޔާ ތި ގެއްލުން ދެނީ. ނަސީބެއް އަދި ޝިމާޔާ ހައްޔަރުނުކުރާކަން. ހަމަ ނަސީބު. މީ ކީއްކުރަން ކުރަންވީ ކަމެއް؟ ޝިމާޔާ ސުކޫލަށް ގޮސް ކޯއްޗެއްތަ ކިޔެވީ؟ ކޯއްޗެއްތަ ދަސްކުރީ؟ ތިކަހަލަ ކަންތައްތައް މީހުން ތަކުގެ ތެރޭގަ ކުރަންޏާ މަގުމަތީގަ އުޅޭ މީހުނަށްވެސް އުނދަގޫވާނެ. އެހާވަރު ނުވިސްނޭވަރުގެ ކުޑަކުއްޖެއް ނޫން ޝިމާޔާ އަކީ. ލިބޭ ވަގުތުތައް ވިސްނާލުމެއްވެސް ނެތި ތި ބޭކާރުކޮށްލަނީ. ތި ހިތަށް ހަމަ އެކައްޗެއްވެސް ނާރާތަ؟ މީ ކިހާ ލަދުގަންނަންޖެހޭ ކަންތައްތައް މި ހުންނަނީ. މަވެސް ލަދުގަނޭ ޝިމާޔާ ތި އުޅޭގޮތުން. މަގޭ ކޮއްކޮއޭވެސް ކިޔަން ލަދުގަނޭ. އެކަމަކުވެސް ހަމަ ޝިމާޔާއަށްޓަކާ މަމި ހުންނަނީ. ދެންވެސް ރަނގަޅަށް ރީއްޗަށް އަހަރެން ބުނާ ބަސްއަހައިގެން ތި އުޅުން އިޞްލާޙު ކުރެވޭތޯ ބަލަންވެއްޖެއްނު… މަށަށް އިނގޭ މިހުރިހާ އެއްޗެއް ކިޔާއިރުވެސް ޝިމާޔާގެ ހިތަށް އެކައްޗެއްވެސް ނާރާނެކަން. މިހުރިހާ ވާހަކައެއް ޝިމާޔާ ގާތު ދެއްކީމަވެެސް ޝިމާޔާ އަށް ގޯސްވާނީވެސް އަހަރެންކަން އިނގޭ. އަމިއްލަ ކުށެއް އެކަކަށްވެސް ނުފެންނާނެ ވިއްޔަ. ދެން ހެޔޮ؟ އެ ޑަސްބިނުގަ އެހުރީ ކޮންހާ ބޭސްކާޑުތަކެއްތަ؟” ޝަމީމް ވާހަކަދައްކަމުން ދިޔައިރު ޝިމާޔާގެ ލޮލުން ކަރުނަ ހިލެމުން ދިޔައެވެ. ޝަމީމް ވާހަކަދެއްކިއިރު އެ އަޑުގައި ވި އަސަރުން މިއަދު ޝިމާޔާގެ ހިތަށް ހަމަ ރަނގަޅަށްވެސް އަސަރުކޮށްފިއެވެ. ދުރުގައި މިމަންޒަރު ބަލަން ޒައިންވެސް ހުއްޓެވެ. ޝަމީމްގެ މޫނުމަތީގެ ކުލަވަރު ފެނުމުން ޒައިންވެސް ހުރީ ހިތްދަތިވެފައެވެ. ޝިމާޔާއަށް ރޮވެން އުޅޭހެން ހީވާތީ އަނގަމަތީ އަތްއަޅައިގެން ސޯފާއިން ތެދުވެ ދުވެފައި ގޮސް އޭނާގެ ކޮޓަރިއަށްވަދެ ދޮރު ތަޅުލިއެވެ. މިމަންޒަރު ފެނުނު ޝަމީމްގެ ހިތުގައި ތޫނު ރިހުމެއް އުފެދުނެވެ. ޝަމީމްގެ ހިތަށް މިއަދު ވަރަށް އަސަރުކޮށްފިއެވެ. އޭނާ ބޭނުންވަނީ އޭނާގެ ފުރާނަ މިދުނިޔެއިން ނެތިކޮށްލަންޖެހުނަސް އޭނާގެ ހުރި ހަމައެކަނި ކޮއްކޮ ބެދޭ ކޮންމެ މަޅިއަކުން ސަލާމަތްކޮށްދޭށެވެ.\nAwwwwwnnnn😘😘😘😘haadha ryhchey mi part❤❤❤❤i bet mihaaru shimaya rangalhu vaaneeulheny😊😊😊waiting for da nextt🌹🌹🌹ly\nAwwwwwnnn thank you magnumm 😉 🙂 Heeveybaa Shimaayaa ehaa avahah rangalhuvaanehen? Haha. Keep waiting! Love you too dear <3 <3 <3 <3\nSalaam! miothee egaaravana bai upload kurevifa. Unmeedhukuran gina kiyuntherinnauves kamudhaanekamau. Enjoy reading and Leaveacomment please. 🙂 Love you all <3 <3 <3 <3\n❤❤❤Mi part vx hama habeys\n🤞Waiting fr nxt\nThank you Quiiim. Keep waiting inge. Upload vaane v avahah Insha Allah. Love you too <3 <3 <3\nMaasha allah V reethi mi part…👍👍👍👍👍👍👍….. Can’t wait fr nxt part..😃😃😃😃😃😃😃😃😃….. LY sis…… 💖💖💖💖💖💖💖💖💖\nThank you so much Kylie. Upload kodhdheynan v avahah dhn oiy episode inge. Love you too <3 <3 <3 <3\nWow😍😍😍😍😍😍 varah reethi mi part vx💯💯💯💯.. waiting for the next part… lysm\nThank you Maisha maii. Keep waiting inge. V avahah upload vaane Insha Allah. Love you too dear <3 <3 <3\nWooooww … mi part vx vrh rythi ma sha allah … dhonthyge mi stry hama habeys👌👌👌 whn nxt part???\nThank you Liu 🙂 v avahah dhen oiy bai genesdheynan inge. ^_^ <3 <3\nmashallah..vvvvv reethi…. vvvv kiyaa hiyvejje…alheyy dear avahah up kurahchey.. curiously waiting…..\nThank you so much taetae. Awlhey dear just keep waiting for few days inge. V avahah upload vaane Insha Allah. <3\nހިތާމަ އެހެނިހެން ލޯބި June 17, 2018\nތިޔަ ދިން އުފާ 5\nއެ ލޯބި އަސްލު ހައްޤޭ (14 ވަނަ ބައި)


SunOnline: Youth championship : Foakaidhoo kairin molhuve Da Gang semi'aa gaathah jehili iru, TC adhi Victory evvaru\nފޯކައިދޫ ކައިރިން މޮޅުވެ ދަ ގޭންގެ ސެމީއާ ގާތަށް ޖެހިލި އިރު ޓީސީ އަދި ވިކްޓަރީ އެއްވަރު\nޢަބްދުﷲ އައިމަން 07 Feb 2019, 10:50\nޓީސީ އަދި ވިކްޓަރީ ބައްދަލު ކުރި މެޗުގެ ތެރެއިން -- ފޮޓޯ / އެފްއޭއެމް\nމިހާރު ކުރިއަށްދާ އެފްއޭއެމް ޔޫތު ޗެމްޕިއަންޝިޕްގައި އިއްޔެ ފޯކައިދޫ މައްޗަށް ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް (ދަ ގޭންގް) ކުރި ހޯދާ ސެމީއާ ގާތަށް ޖެހިލި އިރު ޓީސީ ސްޕޯޓްސް ކުލަބް އަދި ވިކްޓަރީ ބައްދަލު ކުރި މެޗު އެއްވަރު ވެއްޖެއެވެ.\nއިއްޔެ ހަވީރު ދަ ގޭންގް އަދި ފޯކައިދޫ ބައްދަލު ކުރި މެޗު 0-2 ގެ ނަތީޖާ އަކުން ދަ ގޭންގް ކާމިޔާބު ކުރުމާއި އެކު ފޯކައިދޫއަށް ވަނީ ސެމީއަށް ދިއުމުގެ ފުރުސަތު ގެއްލިގައެވެ. ކުޅުނު ދެމެޗުން ފޯކައިދޫ ބަލިވި އިރު ބާކީ އަދި އެއް މެޗު އޮތް ނަމަވެސް ފޯކައިދޫއަށް ސެމީގެ ޖާގަ ވަނީ ގެއްލިފައެވެ.\nދަ ގޭންގް އަދި ފޯކައިދޫ ބައްދަލު ކުރި މެޗުގެ ތެރެއިން -- ފޮޓޯ / އެފްއޭއެމް\nމި މުބާރާތައް އަލަށް މި އަހަރު ކޮލިފައިވި ދަ ގޭންގް ރޭގެ މެޗުގައި ވަނީ މޮޅު ކުޅުމެއް ދައްކާފައެވެ. ގަލޮޅު ދަނޑުގައި ކުޅެވުނު މި މެޗުގެ ދެ ގޯލު ވެސް އެ ޓީމަށް ކާމިޔާބު ކޮށްދިނީ އެ ޓީމުގެ ޖާޒީ ނަންބަރު ނުވައެއް އަހުމަދު ހުޝާމްއެވެ. އޭނާ ވަނީ އެ މެޗުގައި މޮޅު ކުޅުމެއް ދައްކާ މެޗުގެ މޮޅު ކުޅުންތެރިޔާގެ މަގާމު ވެސް ހޯދާފައެވެ.\nގުރޫޕް 'އޭ' ގެ ދެން އޮތް ދެ ޓީމު ކަމަށްވާ ޓީސީ އަދި ވިކްޓަރީ ބައްދަލު ފޯރިގަދަ ކުޅުމަކަށް ފަހު ނިމިގެން ދިޔައީ 1-1 އިން އެއްވަރު ވެގެންނެވެ. މި މެޗުން އެއްވަރު ވުމާއި އެކު ޓީސީއާއި ދަ ގޭންގް ވަނީ ޕޮއިންޓުގެ ގޮތުން އެއްވަރު ވެފައެވެ. އެ ދެ ޓީމަށް ހަތަރު ޕޮއިންޓު ލިބިފައިވާ އިރު ވިކްޓަރީއަށް ލިބުނީ ދެ ޕޮއިންޓެވެ.\nރޭގެ މެޗުގައި ފުރަތަމަ ގޯލު ޖަހާ ލީޑު ނެގީ ޓީސީ އެވެ. މެޗުގެ 22 ވަނަ މިނަޓުގައި ޓީސީގެ 10 ނަަންބަރަށް ކުޅޭ އަކްމަލް މުހައްމަދު ޖަހައިދިން ގޯލު ކެންސަލް ކޮށްލުމުގެ ގޮތުން ވިކްޓަރީގެ އަހުމަދު ޒައުލް ނާޒިމް ވަނީ ދެވަނަ ހާފުގައި ގޯލެއް ޖަހާ ނަތީޖާ ހަމަ ހަމަ ކޮށްފައެވެ.\nދެ ޓީމުގެ ފަރާތުން ވާދަވެރި ކުޅުމެއް ފެނިގެން ދިޔަ އެ މެޗުގެ މޮޅު ކުޅުންތެރިއަކަށް ހޮވފައިވަނީ ޓީސީގެ މުހައްމަދު ޔަޒްދާން ހަސަން އެވެ.\nމި މުބާރާތުގެ ގުރޫޕް 'ބީ' މެޗުތަކެއް މިއަދު ކުޅޭނެއެެވެ. މިއަދު ހަވީރު މާޒިޔާ ނުކުންނާނީ ޔުނައިޓެޑް ވިކްޓަރީ އާއި ދެކޮޅަށެވެ. އަދި މިރޭ ގްރީން ސުޓްރީޓް އާއި ކުލަބް އޭދަފުށި ބައްދަލު ކުރާ މެޗުވެސް ކުޅެވިގެން ދާނެއެވެ.


އޭވިއޭޝަން ކޮމާންޑުން ކަނޑާލި އަށް މީހަކަށް ވަޒީފާދޭން ސުޕްރީމް...\nސުޕްރީމް ކޯޓުގެ ގަޒިއްޔާތައް\nއޭވިއޭޝަން ކޮމާންޑުން ކަނޑާލި އަށް މީހަކަށް ވަޒީފާދޭން ސުޕްރީމް ކޯޓުން ހުކުމްކޮށްފި\nބަދަލު ނަގައިދިނުމުގެ މައްސަލަ ވަކި މައްސަލައެއްގެ ގޮތުގައި ހުށައަޅައިގެން ކުރިއަށް ގެންދެވޭނެ ކަމަށް ހުކުމުގައިވޭ\nނަމަވެސް އިތުބާރު ގެއްލޭފަދަ އަމަލަކީ ކޮބައިކަން ސިވިލް ސަރވިސް ކޮމިޝަނަށް ބުނެދެވިފައެއް ނުވޭ\nއެ ފަރާތްތައް ވަޒީފާއިން ވަކިކޮށްފައިވަނީ އިތުބާރު ގެއްލިއްޖެ ކަމަށް ބުނެ\n25 ނޮވެންބަރ 2020 | ބުދަ 22:01\nސުޕްރީމް ކޯޓުގައި ކުރިއަށްދިޔަ ޝަރީއަތުގެ މަޖިލިހެއްގެ ތެރެއިން [ފައިލް ފޮޓޯ]\nމީގެ ފަސް އަހަރު ކުރިން އޭވިއޭޝަން ސެކިއުރިޓީ ކޮމާންޑުގެ ވަޒީފާއިން ވަކިކުރި އަށް މީހެއްގެ ވަޒީފާ އިޔާދަކުރުމަށް ސުޕްރީމް ކޯޓުން ހުކުމްކޮށްފިއެވެ.\nމި މައްސަލައިގައި ހިމެނޭ އަށް މީހުން އޭވިއޭޝަން ސެކިއުރިޓީ ކޮމާންޑުގެ ވަޒީފާއިން ވަކިކޮށްފައިވަނީ 2015 ވަނަ އަހަރުގެ މެއި މަހުގެ ތެރޭގައެވެ. އެ ފަރާތްތައް ވަޒީފާއިން ވަކިކޮށްފައިވަނީ ޑިފެންސް މިނިސްޓްރީއަށް، އެމްއެންޑީއެފް އަދި ފުލުހުން ދީފައިވާ ސިއްރު މައުލޫމާތުތަކުގެ މައްޗަށް ބިނާކޮށް ކަމަށް ސިވިލް ސަރވިސް ކޮމިޝަނުން އޭރު ބުނެފައިވެއެވެ.\nވަޒީފާއިން ވަކިކުރި މީހުން މި މައްސަލަ ވަޒީފާއާބެހޭ ޓްރައިބިއުނަލްއަށް ހުށައެޅުމުން، ޓްރައިބިއުނަލްއިން 29 ނޮވެމްބަރު 2015 ގައި ނިންމީ އެ މީހުން ވަޒީފާއިން ވަކިކޮށްފައިވަނީ ވަޒީފާއާބެހޭ ގާނޫނާ ޙިލާފަށް ކަމަށެވެ. އަދި އެ ފަރާތްތަކުގެ ވަޒީފާ އަނބުރާ އިޔާދާކުރުމަށާއި، އެ މުއްދަތުގެ ތެރޭގައި ލިބެންޖެހޭ މުސާރައާއި އިނާޔަތްތަކުގެ ފައިސާ ދިނުމަށް ސިވިލް ސަރވިސް ކޮމިޝަނުގެ މައްޗަށް އަންގާ އަމުރުކޮށްފައިވެއެވެ.\nމި މައްސަލަ ނިންމުމުގައި އިޖުރާއީގޮތުން ފުރިހަމަކުރަންޖެހޭ ކަންކަން ފުރިހަމަކޮށްފައި ނުވާ ކަމަށް ޓްރައިބިއުނަލްގެ ނިންމުމުގައިވާއިރު، އެ ފަރާތްތައް ވަޒީފާއިން ވަކިކުރި ސަބަބު ސިވިލް ސަރވިސް ކޮމިޝަނަށް ސާބިތުކޮށްދެވިފައި ނުވާ ކަމަށްވެސް ފާހަގަކުރިއެވެ. އެގޮތުން ސިއްރު މައުލޫމާތުތަކެއް މައްޗަށް ބިނާކޮށް އެ ފަރާތްތައް ވަޒީފާއިން ވަކިކޮށްފައިވާއިރު، އެ ފަރާތްތަކުން ހިންގި ގައުމީ ސަލާމަތާއި ރައްކާތެރިކަމުގެ ވަޒީފާއެއްގައި ހުންނަ މުވައްޒަފެއްގެ މައްޗަށް އޮންނަންޖެހޭ އިތުބާރު ގެއްލޭފަދަ އަމަލެއް ކޮމިޝަނަށް ބުނެދެވިފައި ނުވާ ކަމަށް ޓްރައިބިއުނަލްގެ ނިންމުމުގައިވެއެވެ.\nމި މައްސަލައިގައި ޓްރައިބިއުނަލްއިން ނިންމި ނިންމުން ސިވިލް ސަރވިސް ކޮމިޝަނުގެ ފަރާތުން ހައިކޯޓުގައި އިސްތިއުނާފުކުރުމުން އެ ކޯޓުން ވަނީ ވަޒިފާ އިޔާދަކޮށްދޭން އޮތް ބައި ބާތިލުކޮށްފައެވެ. ނަމަވެސް ބަދަލުގެ ގޮތުގައި ދޭންޖެހޭ މުސާރައާއި އިނާޔަތްތަކުގެ ފައިސާ، އެ ހުކުމްކުރި ތާރީހުން (10 އޮކްޓޫބަރު 2018) ފެށިގެން މަސް ދުވަހުގެ ތެރޭގައި، ވަޒީފާއިން ވަކިކުރި ފަރާތްތަކަށް ދިނުމަށް ހައި ކޯޓުން ހުކުމްކުރިއެވެ.\nވަޒީފާ އިޔާދަކޮށްދޭން ނިންމާފައިވާ ބައި ބާތިލުކުރަން ނިންމި ސަބަބާއި ގުޅިގެން ހައި ކޯޓުގެ ހުކުމުގައި ވަނީ، މި މައްސަލައިގައި ހިމެނޭ ފަރާތްތައް ވަޒީފާއިން ވަކިކޮށްފައިވަނީ އިތުބާރު ގެއްލިގެން ކަމުގައިވާތީ، ވަޒީފާގައި ބެހެއްޓުމަކީ ދެ ފަރާތުގެ މަސްލަހަތު ހުރި ގޮތެއް ނޫން ކަމަށެވެ. އެހެންނަމަވެސް ވަޒީފާދޭ ފަރާތް ވަޒީފާއިން ވަކިކޮށްފައިވަނީ ގާނޫނާ ޙިލާފަށް ކަމަށް ހައި ކޯޓުގެ މައްސަލަ ބެއްލެވި ފަނޑިޔާރުންގެ ބެންޗުންވެސް ވަނީ އިއްތިފާގުވެފައެވެ.\nސުޕްރީމް ކޯޓުން މި މައްސަލައިގައި ކޮށްފައިވާ ހުކުމުގައި ވަނީ، މައްސަލައިގައި ހިމެނޭ ފަރާތްތަކުގެ އިތުބާރު ގެއްލެންޖެހޭފަދަ ސަބަބެއް އޮތްކަން ލިޔެކިޔުންތަކުން ފާހަގަވެފައި ނުވާ ކަމަށް ސިވިލް ސަރވިސް ކޮމިޝަނުން ބުނެފައިވާ ކަމަށެވެ. އަދި އެ ފަރާތްތައް ވަޒީފާއިން ވަކިކުރި އިންޓެލިޖެންސް ރިޕޯޓުގައި އޮތީ ކޮން މައުލޫމާތެއްކަން އެނގެން ނެތްކަމަށްވެސް ހުކުމުގައިވެއެވެ.\nމި މައްސަލަ ބެއްލެވި ބެންޗުގައި އިންނެވި ފަނޑިޔާރު އައިޝާ ޝުޖޫންގެ ރައުޔުގައި ވަނީ، މި މައްސަލައިގައި ވަޒީފާއިން ވަކިކުރި ފަރާތްތައް ވަޒީފާއިން ވަކިކޮށްފައިވަނީ އަދުލުވެރިކަމެއް ގާއިމުކުރެމެއް ނެތި ކަމަށް ބަޔާންކޮށްފައެވެ. އަދި ސިވިލް ސަރވިސް ކޮމިޝަނުން އަމަލުކޮށްފައިވާ ގޮތުން ވަޒީފާއިން ވަކިކުރި ފަރާތްތަކުގެ ހައްގުތައް ގެއްލިފައިވާ ކަމަށް ވިދާޅުވިއެވެ. ޝުޖޫންގެ ރައުޔަށް މި މައްސަލަ ބެއްލެވި ބެންޗުގައި ތިއްބެވި ފަނޑިޔާރު ޑރ. އަޒްމިރާލްޒާ ޒާހިރު އަދި ފަނޑިޔާރު ހުސްނުއްސުއޫދު ވަނީ ތާއީދުކުރައްވާފައެވެ.\nވަޒީފާ އިޔާދަކޮށްދޭން ހުކުމްކުރި ނަމަވެސް، ބަދަލު ނަގައިދިނުމާއި ގުޅޭގޮތުން ސުޕްރީމް ކޯޓުގެ ހުކުމުގައި ވަނީ، މި މައްސަލަ ހިނގާފައިވާތާ ފަސް އަހަރުވެފައި ވުމުން، ބަދަލު ނަގާދެވިދާނެ މިންވަރާމެދު ގޮތެއް ކަނޑައަޅަން ޖެހޭ ކަމަށެވެ. ނަމަވެސް މި މައްސަލައިގައި ބަދަލުގެ ގޮތުގައި ނަގައިދޭނެ އަދުލުވެރި އަދަދެއް ކަނޑައަޅާނީ ޓްރައިބިއުނަލުން ނުވަތު ޝަރުއީ ކޯޓަކުން ކަމަށް ބަޔާންކޮށްފައިވެއެވެ.\nއެގޮތުން އެ މައްސަލައިގައި ބަދަލުގެ އަދަދު ސުޕްރީމް ކޯޓުން ކަނޑައަޅައިފިނަމަ އެއީ ނިހާއީ ހުކުމެއް ކަމަށާއި، އެ ނިންމުން އިސްތިއުނާފުކުރެވޭނެ ގޮތެއް ނެތަތީ އެއީ އަދުލުވެރި ގޮތެއް ނޫން ކަމަށެވެ. އެހެންނަމަވެސް، އެ މައްސަލަ ވަކި މައްސަލައެއްގެ ގޮތުގައި ހުށައަޅައިފިނަމަ، އެކަމުގައި ގޮތެއް ކަނޑައަޅަންޖެހޭ ކަމަށް ހުކުމުގައި ވަނީ ބަޔާންކޮށްފައެވެ.


މާމިގިލިން ކަރަންޓް ކެނޑޭ މައްސަލަ ބޮޑުވެ ރައްޔިތުންނަށް އެތައް އުނދަގޫތަކެއް\nއދ. މާމިގިލި – ފޮޓޯ: ޓީއެންއެމްވީ\n5 އޭޕްރީލް 20154ކޮމެންޓް\nއދ.މާމިގިލިން ކަރަންޓް ކެނޑޭ މައްސަލަ ބޮޑުވެގެން އެ ރަށު ރައްޔިތުން ކަންބޮޑުވުން ފާޅުކުރަން ފަށައިފިއެވެ.\nސީއެންއެމްއަށް މައުލޫމާތު ދިން މާމިނގިލީ މީހަކު ބުނީ އެރަށުން ކަރަންޓް ކެނޑޭ މައްސަލަ ބޮޑުވެފައިވާ ކަމަށާއި ފަހަަކަށް އައިސް ކޮންމެ ދުވަހަކު ކަރަންޓް ކެނޑެމުންދާ ކަމަށެވެ.\nއަދި ދުވާލަކު އެއް ގަޑިއިރަށް ނޫނީ ދެ ގަޑިއިރަށް ކަރަންޓް ކެނޑޭތީ ބޮޑެތި ދަތިތަކާއި ކުރިމަތިވަމުންދާ ކަމަށް އޭނާ ބުންޏެވެ. އެގޮތުން ގޭގައި ގެންގުޅޭ އިލެކްޓްރޯނިކް ސާމާނުތައް ހަލާކުވަމުންދާ ކަމަށް އޭނާ ބުންޏެވެ.\nމިއަދު ހެނދުނު 7:30 ހާއިރު މާމިނގިލީގެ ބައެއް ހިސާބުތަކުން ކަރަންޓް ކެނޑިފައިވާއިރު އެރަށުން ވާހަކަ ދެއްކި މީހާ ބުނީ އެއީ އާއްމު ކަމެއް ކަމަށާއި އާއްމުކޮށް ކަރަންޓް ކެނޑެނީ ހެނދުނު ކަމަށެވެ. އެކަމުގެ ސަބަބުން އޮފީހަށް ދިއުމާއި ދަރިން ސްކޫލަށް ފޮނުވުމުގައި ވެސް ދަތިތައް ދިމާވަމުން އަންނަ ކަމަށް އޭނާ ބުންޏެވެ.\nމިކަމާއި ގުޅިގެން ސީއެންއެމްއަށް މައުލޫމާތު ދެއްވަމުން އެރަށު ކައުންސިލުގެ ރައީސް އަދި އިންޖީނުގެ ހިންގުމާއި ހަވާލުވެގެން ހުންނެވި ޖުނެއިދު އިބްރާހިމް ވިދާޅުވީ ކަރަންޓްގެ މައްސަލަތަކެއް އުޅޭ ކަމަށާއި، ބައެއް ހިސާބުތަކުން ކަރަންޓް ކަނޑައިގެން ދިއުމަކީ އެކަށީގެންވާ ކަމެއް ކަމަށެވެ.\nއޭނާ ވިދާޅުވީ އެކަން އެހެން ދިމާވަނީ ރަށް ތަރައްގީވަމުން އަންނަ ވަރަަކަށް ކަރަންޓް ބޭނުންވާ މިންވަރު އިތުރުވަމުންދާތީ ކަމަށެވެ. އެގޮތުން، ކަރަންޓް ނަގާ ރޭޓް އިތުރުވަމުންދާތީ ކޭބަލް ބަދަލުކުރުމުގެ މަސައްކަތްތަކެއް ކުރަމުންދާ ކަމަށާއި އަދި މިދިޔަ މަހު ކަރަންޓްގެ މައްސަލަ ދިމާވީ އިންޖީނަށް ދިމާވި މައްސަލައެއްގެ ސަބަބުން ކަމަށް އޭނާ ވިދާޅުވިއެވެ.\nއޭނާ ވިދާޅުވީ ރާއްޖޭގައި އެންމެ ސްޓޭބަލްކޮށް ކަރަންޓް ދެވޭ އެއް ރަށަކީ މާމިނގިލި ކަމަށެވެ. ނަމަވެސް ކަރަންްޓްގެ މައްސަލަ ދިމާވުމުން ރަށުގެ ބައެއް މަގުތަކުން ކަރަންޓް ކަނޑާލައިގެން ވެސް ގޭގެއިން ކަރަންޓް ކަނޑާނުލާވޭތޯ މަސައްކަތް ކުރަމުންދާ ކަމަށް އޭނާ ވިދާޅުވިއެވެ.\nމާމިނގިލީ އިންޖީނުގެއަކީ އެދާއިރާގެ މެމްބަރު ގާސިމް އިބްރާހިމް ވިލާ ކުންފުނިން ހިންގަމުން ގެންދާ އިންޖީނު ގެ އެކެވެ.\nކަރަންޓް އދ. މާމިނގިލި ވިލާ ގްރޫޕް\nޢަވަހައް ސްޓެލްކޯ ގެނެވޭތޯ ބަލަން ވީ\nއަވަހަށް ޤާސިމަށް ގުޅާ...\nތިބުނީ ހަމަ ތެދުފުޅެއް....\nތިކަން ހައްލުވާނީ ސޭޓު އަލުން ސަރުކާރާ ގުޅުނީމަ. އެހެންނޫނީ ތިކަހަލަ އެތައްކަމެއް ކުރިމަތިވެ ހައްލު ހޯދަން ދަތިވާނެ މި މޫސުމުގަ.\nގާނޫނުތަކާއި ގަވާއިދުތައް ހަދަނީ މީހަކަށް އަނިޔާއެއް ދިނުމުގެ ގޮތުންނެއް ނޫން: ފައިސަލް


Delhi gang-rape:4meehun maraane dhuvas kandaalhaifi | ThePress\nLast Updated 22:01, 18 September\nދިއްލީ ގޭންގް-ރޭޕް:4މީހުން މަރާނެ ދުވަސް ކަނޑައަޅައިފި\n08 January 2020, 10:22\nދުއްވާފައިދިޔަ ބަހުގެ ތެރޭގައި އަންހެންކުއްޖަކު ރޭޕްކުރި މައްސަލާގައި މަރުގެ ހުކުމް އިއްވާފައިވާ4މީހުން/ފޮޓޯ: ދިއްލީ ޕޮލީސް\nއިންޑިއާގެ ވެރިރަށް ނިއު ދިއްލީގައި 2012 ވަނަ އަހަރު ދަރިވަރަކު ރޭޕްކޮށް މުޅި ދުނިޔެ ސިއްސުވާލީ 'ދިއްލީ ގޭންގް-ރޭޕް' މައްސަލާގައި ދައުވާ ލިބޭ4މީހުންގެ މައްޗަށް މަރުގެ ހުކުމް ތަންފީޒުކުރާނެ ތާރީހު އިއުލާންކޮށްފިއެވެ.\nއަކްޝޭ ޓާކޫރު، ވިނޭ ޝަރުމާ، ޕަވާން ގުޕްތާ އަދި މުކޭޝް ސިންހްގެ މައްޗަށް، އަވަސް ނިޔާ ކޯޓަކުން މަރުގެ ހުކުމް އިއްވީ 2013 ވަނަ އަހަރުގެ ތެރޭގައެވެ. ނަމަވެސް އެމީހުން ވަނީ ދައުވާއަށް އިންކާރުކޮށްފައެވެ.\nދުއްވާފައި ދިޔަ ބަހެއްގެ ތެރޭގައި މަރާމާރީ ހިންގާ، ޖިސްމާނީ ގޮތުން ގެއްލުން ދެނިވި ހަމަލާތަކެއް ދިނުމަށް ޖިންސީ ގޯނާކޮށް، ގުރޫޕަކުން ރޭޕްކުރި 23 އަހަރުގެ ދަރިވަރު މަރުވީ، އެ ވޭނުގައި 13 ދުވަހު ކްރިޓިކަލް ހާލެއްގައި އޮތުމަށްފަހުގައެވެ.\nއިންޑިއާގެ ގާނޫނު ބުނާ ގޮތުން އެ އަންހެން ކުއްޖާގެ ނަން ހާމަ ނުކުރެވޭއިރު، މީޑިއާއިން އެ ޒުވާނާއާއި މުހާތަބު ކުރަނީ 'ނިރްބާޔާ' ނުވަތަ 'ބިރުކުޑަ ޒުވާނާ'ގެ ގޮތުގައެވެ.\nމި ރޭޕްއާއި ގުޅިގެން6ފިރިހެނަކު ހައްޔަރުކުރިއެވެ. ނަމަވެސް އޭގެ ތެރެއިން އެކަކު ވަނީ 2013 ވަނަ އަހަރުގެ މާޗްމަހު، ޖަލުގައި އަމިއްލައަށް މަރުވެފައެވެ. ދެން ހުރީ ކުށްކުރިއިރު 18 ނުފުރޭ ފިރިހެނެއްކަމުން، ގާނޫނުގެ ދަށުން އޭނާއަށް ދެވެން އޮތް އެންމެ ހަރުކަށި އަދަބު ކަމަށްވާ3އަހަރުގެ ރިފޯމް ފެސިލީޓީ ބަންދުގައި ހުކުމް ތަންފީޒު ކުރުމަށްފަހު އޭނާ ވަނީ މިނިވަންވެފައެވެ.\nކަންމިހެން އޮތްއިރު، މަރުގެ ހުކުމް އިއްވާފައިވާ4ފިރިހެނުންގެ ވަކީލުން ދަނީ އެންމެ ފަހު ވަގުތު ކުރިމަތިކުރެވެން ހުރި ގާނޫނީ ގޮންޖެހުންތައް ކުރިމަތިކޮށް، ހުކުމް ތަންފީޒު ކުރުމަށް ހުރަސްތައް ކުރިމަތިކުރުމަށް ތައްޔާރުވަމުންނެވެ.\nއިންޑިއާގެ ގާނޫނު އަސާސީ ބުނާ ގޮތުން ހުކުމް ތަންފީޒު ނުކޮށް، ސަލާމަތް ހޯދިދާނެ2މަގެއް އެބައޮތެވެ. އެއީ ސުޕްރީމް ކޯޓުން އިސްތިއުނާފު ހޯދުމާ، ގައުމުގެ ރައީސްގެ ކިބައިން އަފޫއާންމުގެ މައާފު ހޯދުމެވެ. މިއިން އެއްވެސް ކަމަކަށް އަދި ވަކީލުންގެ ޓީމުން ހުށަހަޅާފައެއް ނުވެއެވެ. އެކަން ލަސްކުރަނީވެސް މަރުގެ ހުކުމް ތަންފީޒު ކުރުން ފަސްކުރުމަށް ކަމަށް ބުނެވެއެވެ.\n2012 ވަނަ އަހަރުގެ ޑިސެމްބަރު މަހުގެ 16 ވަނަ ދުވަހުގެ ރޭ ހިނގި އެ ހާދިސާއާ ގުޅިގެން ވަރުގަދަ މުޒާހަރާތަކެއް ކުރިއަށް ދިޔައިރު މުޅި ދުނިޔޭގެ ސަމާލުކަން އެ ހާދިސާއަށް ހުއްޓުނެވެ. އަދި އެކި ފަރާތްތަކުން ކުރިމަތިކުރަމުންދިޔަ ފިއްތުންތަކާއެކު، ރޭޕްކުރުމާ ދެކޮޅަށް އިންޑިއާގައި އާ ގާނޫނުތަކެއްވެސް ފާސްކުރުމަށް މަޖުބޫރުވެސްވިއެވެ.\nއިންޑިއާގެ ތާރީހަށް ބަލާއިރު މަރުގެ ހުކުމް ތަންފީޒު ކުރާތީ ފެނިފައިވަނީ މަދު ފަހަރަކުއެވެ. 2004 ވަނަ އަހަރަށްފަހު އެގައުމުގައި މަރުގެ ހުކުމް ތަންފީޒުކޮށްފައިވަނީ4މީހެއްގެ މައްޗަށެވެ. އެންމެ ފަހުން މަރުގެ ހުކުމް ތަންފީޒުކޮށްފައިވަނީ 1993 ވަނަ އަހަރު މުމްބާއީއަށް ދިން ބޮމުގެ ހަމަލާތަކުގައި ދައުވާ ލިބުނު ޔައުގޫބު މައިމޫންގެ މައްޗަށެވެ. އޭނާގެ މައްޗަށް މަރުގެ ހުކުމް ތަންފީޒުކުރީ 2015 ވަނަ އަހަރުގެ ތެރޭގައެވެ.


Dhogu Thuhumath Thakeh Kohfai Vaathee Badhal Hoadhan Courtah Husha'alhaanan - Shareef - Vaguthu\nދޮގު ތުހުމަތުތަކެއް ކޮށްފައިވާތީ ބަދަލު ހޯދަން ކޯޓަށް ހުށަހަޅާނަން - ޝަރީފް\nދޮގު ތުހުމަތުތަކާއި، ހަގީގަތާއި ހިލާފު ތުހުމަތުތައްކޮށްފައިވާތީވެ، އެކަމުގެ ބަދަލު ހޯދައިދިނުމަށް އެދި އަމިއްލަ ހައިސިއްޔަތަކުން ސިވިލް ކޯޓަށް މައްސަލަ ހުށަހަޅަން ނިންމާފައިވާކަމަށް އިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެއެވެ.\nފުލުހަށާއި، ބްރޯޑްކާސްޓިންގ ކޮމިޝަނަށް ހުށަހެޅި މައްސަލައާއި ގުޅޭގޮތުން ސަންގު ޓީވީގެ ނިއުސް ރޫމް ޕްރޮގްރާމްގައި ވާހަކަދައްކަވަމުން ޝަރީފް ވިދާޅުވީ، ކޮމިޝަންގެ މެންބަރުންނާއި، ކޮމިޝަންގެ އަގުވައްޓާލުމަށްޓަކައި މިހާރު ކުރިއަށްގެންދާ ކަންތައްތަކަކީ އެއްވެސް ހާލެއްގައި ގަބޫލުކުރެވޭނެ ކަމެއް ނޫން ކަމަށެވެ. ރައީސް އޮފީހުގެ ތަރުޖަމާން މުއާޒްއާ ގުޅޭގޮތުން މައްސަލައެއް ފުލުހަށް ހުށަހެޅިކަން ހާމަކުރަމުން ޝަރީފް ވިދާޅުވީ، އޭނާ ދައްކާފައި ހުރި ވާހަކަތައް ހިމެނޭ ސީޑީއަކާއެކު މައްސަލައެއް ފުލުހަަށް ހުށަހަޅާފައިވާނެ ކަމަށެވެ.\n"ދެން މާދަމާ (މިއަދު) އަޅުގަނޑުގެ އަމިއްލަ ހައިސިއްޔަތަކުން އަޅުގަނޑަށްކޮށްފައިވާ ދޮގު ތުހުމަތު، ހަގީގަތާއި ހިލާފު ތުހުމަތުތައްކޮށްފައިވާތީވެ، އެކަމުގެ ބަދަލު ހޯދައިދިނުމަށް އެދި އަޅުގަނޑުގެ އަމިއްލަ ހައިސިއްޔަތަކުން ސިވިލް ކޯޓަށް ވައްދާނަން" ޝަރީފް ވިދާޅުވިއެވެ.\nޝަރީފް ވިދާޅުވީ، އިލެކްޝަން އާއި މެންބަރުންނާއި ބެހޭ ގޮތުން ދެކެވެމުން ދަނީ ހަގީގަތާއި ހިލާފު ވާހަކަތަކެއް ކަމަށެވެ. އޭގެ ތެރޭގައި އެއްވެސް ސައްހަ ވާހަކަތަކެއް ނުހިމެނޭ ކަމަށާއި، އެހެން ދައްކާ ވާހަކަތަކުގެ އޯޑިއޯ ކްލިޕްތަކާއި، ވީޑިއޯ ކްލިޕްތައް ތައްޔާރުކުރަމުން އަންނަކަމަށް ވެސް ޝަރީފް ވިދާޅުވިއެވެ.\n"އަދި އެކަމުގައި އަޅުގަނޑުމެން ޖަވާބުދާރީ ކުރުވާނީ މަގުމައްޗަށް ނުކުމެގެނެއް ނޫން. އަޅުގަނޑުމެން އެފަދަ ވާހަކަތަކަށް ޖަވާބުދާރީ ކުރުވާނީ ކަމާ ބެހޭ މުވައްސަސާތައް މެދުވެރިކޮށް" ޝަރީފް ވިދާޅުވިއެވެ.\nކޮމިޝަނާއި، ކޮމިޝަންގެ މެންބަރުންގެ އަގު ވެއްްޓޭގޮތަށް ވާހަކަދައްކާނަމަ ގާނޫނުގައި، އެބޭފުޅުންގެ އަބުރަށާއި، ނަފްސަށް އަރައިގަނެފައިނަމަ އެކަމުގެ ބަދަލުވެސް ހޯދާނެކަމަށް ޝަރީފް ވިދާޅުވިއެވެ.\nއޮކްޓޯބަރ 10, 2018 08:25\nޝަރީފޫ ކަލޭ އޮޅުވާނުލާ! ކަލޭ ތިހުރީ ޔާމީނަށްލިބުނު 26000 ވޯޓް ކައްވާލައިގެން!\nއޮކްޓޯބަރ 10, 2018 08:29\nތިވާހަކަތަކުންވެސް ސާފްކޮށް އެނގިގެން އެދަނީ ޝަރީފް ފައިސާއަށް ވިކިފައިވާ މިންވަރެވެ. އިންތިޚާބުބާއްވާން4ދުވަހަށްވަންދެން އެމްޑީޕީން ޝަރީފާދިމާލަށް ވަގަށްގޮވައި ކުނިހުތުރުގޮވިއިރު ކުއްލިއަކަށް އެއަޑު ކެނޑުނެވެ. ފުރަތަމަ އެފަރާތްތަކަދެކޮޅަށް ދަޢުވާކުރަން ފެނެއެވެ.\nއޮކްޓޯބަރ 10, 2018 08:37\nދޮގެއްނޫން އެއީ ތެދު! ﷲގަންދީ ހުވާކޮށްފަ ބުނެބަލަ އިންޑިޔާގެ ޖާސޫސީ އިދާރާގެ މީހުންނާ ގުޅިގެން ވޯޓްކަރުދާސް ޗާޕްކުރި އިރު މަކަރު ނަހަދާތޯ؟9މިލިޔަން ޑޮލަރު ބޭެރުގެ ބެންކަކަށް ޖަމާނުކުރަންތޯ!\nއޮކްޓޯބަރ 10, 2018 08:39\nއިންތިޚާބު ބާތިލް ކުރެވޭނެތޯ ނޫންތޯ އިނގޭނީ ހިޔަންޏަށް މުޑި ނަގައިގެން އީސީގެ މެމްބަރުން އޮޅުވާލަން ވެގެން ދައްކާ ވާހަކަ ތަކަށް ބޭސް ކޮށް ނޫނޭ އެކަން އިނގޭނީ އިންތިޚާބުގައި ބައިވެރިވި ދެ ކެންޑިޑޭޓުން ވެސް އިންތިޚާބުގެ ނަތީޖާ ގަބޫލުނުކުރާނަމަ ޖެހޭނީ ޝަރީއަތުން އެކަން ބަލާ ހުކުމެއް ނެރެން މަމެން ޕިންކީން ނަށް މަމެންގެ ވެރިކަމާއި ނުލާ ނޫޅެވޭނެއޭ މަމެން ހަލާކުވެދާނެއޭ ދިސް ލައިފް އިޒް ގޯން އިފް ވީއާރ ނޮޓް އިން ޕަވަރ ދިސް ލައިފް އިޒް ސްޕޮއިލްޑް އިފް.\nއޮކްޓޯބަރ 10, 2018 08:44\nޔާމީނަށް ނޭގި ޝަރީފް އިލެކްޝަނަށްލެވުނީ! ހަގީގަތަކީ އިންޑިޔާގެ އެދުމަކަށް ޝަރީފާދެކޮޅަށް އެމްޑީޕީން ބަޔާންތައް ނެރެމުންދިޔައީ! ބޭނުމަކީ ޝައްކު ވާނެހުރިހާ މަގެއް ބަންދުކުރުން! މަޖިލީހުގެ މެމްބަރުންނާއި ދެކޮޅަށްވެސް އިލެކްޝަނުން ފިޔަވަޅުއެޅީ އިންޑިޔާގެ އެދުމުގެމަތީން، 50000ވޯޓް އަނބުރާޖަހާލީ9މިލިޔަންާް!\nއޮކްޓޯބަރ 10, 2018 08:52\nކޮބާމައްސަލައަކީ! ކަލޯ މީފައްކާވެފަ އޮތްޑިމޮކްރަސީއެއް ނޫންތަ! ވީމާ ބުނާކޮންމެ އެއްޗަކީ ޚިޔާލްފާޅުކުރުމުގެ މިނިވަންކަން!\nއޮކްޓޯބަރ 10, 2018 08:56\nކިލޯ ތިވަރައް ތެޅޭނީ ކަމެއް ވީމަ ދޯ.\nދޮގު ތުހުމަތުވެއްޖެއްޔާ ފިލާ ތިތިބެނީ ކީއްވެހޭ؟ އާދެބަލަ ނިކަން ކުރިމަތިލައި، ތިމަންނަގެ ކުށެއްނެތްކަން ސާބިތުކޮށްދޭން. އެއީ ކެރޭ، ތެދުވެރިންގެ ގޮތަކީ.\nއޮކްޓޯބަރ 10, 2018 09:02\nއޮކްޓޯބަރ 10, 2018 09:09\nމަމެން ބޭނުންވެއޭ ޕްލޭފުލް ކޮންވަރޒޭޝަން އެއް އީސީ އާއި އެކު ބާއްވައިގެން ނަމަވެސް މިފަހަރު ވޯޓް ކަރުދާސް ތައް ޗާޕް ކުރި ތަނާއި އަދި ވޯޓް ކަރުދާސް ތަކުގައި ހުރި ސެކިއުރިޓީ ފީޗަރސް ތައް ޗެކް ކުރަން ކޮބާ ކޮންމެ ވޯޓް ކަރުދާސް ކޮޅަކަށް ދީފައި އިންނަ ބާރކޯރޑް އަކީ އެ ބާރކޯޑް ނެތް ނަމަ މަމެން ގަބޫލު ނުކުރާނަމޭ މިފަހަރުގެ ވޯޓް ކަރުދާސް ތައް ބާރކޯރޑް ރީޑަރ އަކުން ބަލައިގެންނޭ ހުރިހާ ވޯޓް ކަރުދާސް ތައް ގުނަން ޖެހޭނީ އޯލް އައި ނޯ އިޒް ދެފުށް ފެންނަ...\nއިންތިޚާބު ބާތިލްކުރެވޭވަރުގެ ކަމެއް އެބަ އޮތްތޭ ނެތްތޭ އެކަން ބަލާނީ ސްޕްރީމް ކޯޓުންނޭ މަމެން ޕިންކީން ބޭނުންވަނީ 2008 ގައި ރައީސް މައުމޫނު ދޫކޮށްލި ގޮތަށް މިފަހަރު މިކަން ދޫނުކުރަން އެއްގޮތަކަށް ވެސް މަމެން ޕިންކީން ނޭ މިފަހަރު މިވާހަކަ ދައްކަނީ މަމެން ވާހަކަ ދައްކާއިރު ތަމެން ޖެހޭނެއޭ އަޑުއަހަން ނާހާ ކީއްތޭ ކުރާނީ މީ މަމެންގެ ވެރިކަން އަދި މީ މަމެންގެ ގައުމު ވިއްޔާ ދޯ ވީއާރ ނައު ސްޕީކިންގް ސްޕީކިންގް ސްޕީކިންގް ވައި އާރ ޔޫ ޕްރިޓެންޑިންގް..\nއޮކްޓޯބަރ 10, 2018 09:19\nކޮންމެތާކަށް ޝަރީފް ދުރުވިޔަސް ވޯޓުން ވައްކަން ނުކުރާކަމަކަށްނުވާނެ އަދި ރިސްވަތު ނުހިފާކަމަކަށްވެސްނުވާނެ. ވަރައްސަލާމް\nއޮކްޓޯބަރ 10, 2018 09:48\nޝަރީފުއަށް އަނެއްކާވެސް ހާދަ ފައިސާއެކޭދޯ ތިލިބެނީ!\nއެހެންކަމަށްވަނީނަމަ މަގުމަތީގައި ދެއްކި ވާހަކައަކާމެދު މައްސަލަ ޖައްސަނީ ކީއްކުރަންތަ؟؟؟؟؟\nއޮކްޓޯބަރ 10, 2018 09:54\nޔާމީނުގެ އެންމެ ގާތް ރަޙުމަތްތެރިއެއްގެގޮތުގައި ހުރެފައި އެފަކީރަށް ދިން ލަނޑު ނިކަން ދެކިބަލަ!\nދޮގު ތުހުމަތު ކުރަނީ ދޯ އެ އޯޑިއޯގައި\nއޮކްޓޯބަރ 10, 2018 10:37\nޝަރީފް އަކީ އިތުބާރު ގެއްލިފަ ހުރި މީހެއް. ބަޔަކު އެކަމަށް ނޮގޮވިޔަސް އަމިއްލަ އަށް އިސްތިއުފާ ދިނުމަކީ އެންމެ ރަނގަޅުގޮތް!\nއޮކްޓޯބަރ 10, 2018 10:46\nތިޔަދައްކަނީ އެންމެމީހެއްގެ ވާހަކަ އޮޅުވާލި ވޯޓުން ކިތައްމީހުންގެ ހައްގު ގެއްލިފައިވާކަން ދެނަހުރިންތޯ؟ އެ އެންމެންދަނީ ހައްގު ހޯދުމަށް އަޑުއުފުލަމުން/ ސަރީފޫ ދެކޮޅުޖެހޭ ވާހަކަދައްކާ!މިހާރު ތިޔައުޅެނީ ބޯގޮވައިގެން!\nޝަރީފްއަޅުގަނޑު ޝަރީފްއަށްދަންނަވާލަންއޮތީ ހައްގުގެމަގުގަހުންނަވައްޗޭ ﷲއީ ސިއްރާއިފާޅުގައި ކުރާއެންމެހާކަންކަން ދެނެވޮޑިގެންވާ ރަސްކަލާންގެއޭ ރިސްވަތުމުޑުދާރުޢަމަލެއް ހިންގިފަވާނަމަ ދެންއިތުރަށް ގޯސްނުހައްދަވައި ﷲއަށްބިރުވެތިވެ ތަޢުބާވާށެވެ.\nއަނގަ ނުތަޅާ މިފަހަރު އެއޮތީ ވޯޓުން ކިތައްންމެ ރަނގަޅަކަށްވެސް ވައްކަންކޮށްފައި.\nއޮކްޓޯބަރ 10, 2018 13:12\nމިކަލޭގެ ދޮގު ހަދާއިރު މޫނު މައްޗަށް ރުލެއްވެސް ނާރާ. ޝަރީފު ނިކަން ބުނެބަލަ ކަލޭ އެއްބަނޑު އެއްބަފާ ކޮށްކޮމެންވެސް ތިޔަބުނާ ލާރިގަނޑު ކަލޭ އެކައުންޓަށް ޖަމާކުރިކަން އެނގިގެން ދެރަވެ ރޮއެ ހެދީ ހަމަ ދޮގު ތުހުމަތު ކުރީމަތޯ؟


Madivaru Airport ah commercial dhathuruthah fashan huhdha ah edhifaeh nuvey: Transport Authority\nމަޑިވަރު އެއާޕޯޓް: އެ އެއާޕޯޓްގައި ކޮމާޝިއަލް ދަތުރުތައް ފެށުމަށް އޮޕަރޭޓަރަކު ހުއްދަ އެއް އެދިފައި ނުވާ ކަމަށް ޓްރާންސްޕޯޓް މިނިސްޓްރީން ބުނެފި -- ފޮޓޯ: މޯލްޑިވިއަން\nކުރެއްދޫ ހޯލްޑިންގްސް އިން ޅ. މަޑިވަރުގައި ތަރައްގީކޮށްފައިވާ އެއާޕޯޓަށް ވިޔަފާރި އުސޫލުން ދަތުރުތައް ފަށަން އަދި ހުއްދައަށް އެދި ހުށަހަޅާފައި ނުވާ ކަމަށް ޓްރާންސްޕޯޓް އޮތޯރިޓީން ބުނެފި އެވެ.\nޓްރާންސްޕޯޓް އޮތރިޓީގެ އިސް އޮފިޝަލަކު އަވަސް އަށް ވިދާޅުވީ މަޑިވަރު އެއާޕޯޓަށް ވިޔަފާރި އުސޫލުން ދަތުރުތައް ފެށުމާ މެދު ގޮތެއް ނިންމޭނީ އެއާޕޯޓް ހިންގާ ކުރެއްދޫ ހޯލްޑިންގްސް އިން އެކަމުގެ ހުއްދަ އަށް އެދުމުން ކަމަށެވެ.\n"ކޮމާޝަލް ޕްލައިޓްތައް ފެށުމަށް އަޅުގަނޑުމެންނަށް ހުއްދަ ދެވޭނީ އޮޕަރޭޓަރު ހުށަހެޅީމަ. އަދި މިހާތަނަށް އޮޕަރޭޓަރު ހުށައެއްނާޅާ ލައިސަންސް ހޯދާކަށް،" އޮފިޝަލު ވިދާޅުވި އެވެ.\nމަޑިވަރު އެއާޕޯޓަށް މިދިޔަ މަހުގެ 25 ވަނަ ދުވަހު ޓެސްޓް ފްލައިޓް ޖެއްސީ މިދިޔަ އަހަރު ނިމުމުގެ ކުރިން އެއާޕޯޓް ހުޅުވުމަށް އެންގުމަށް ރައްޔިތުންގެ މަޖިލީހުން ނިންމުމެއް ނިންމާފައި ވަނިކޮށެވެ.\nސިޓީ ހޮޓަލާއެކު މަޑިވަރުގައި ރީޖަނަލް އެއާޕޯޓެއް އަޅަން ރާއްޖޭގެ އެންމެ ބޮޑު އެއް ކުންފުނި، ކްރައުން އެންޑް ޗަމްޕާ ކުންފުނީގެ ސަބްސިޑަރީއެއް ކަމަށްވާ ކުރެއްދޫ ހޯލްޑިންގްސްއާ ހަވާލުކުރީ މެއި 29، 2018 ގައެވެ\nކުރިން ސިފައިންގެ ޓްރެއިނިން މަރުކަޒެއް ހިންގި މަޑިވަރުގައި އެއާޕޯޓު ތަރައްގީކުރުމަށް ގާތްގަނޑަކަށް 50 މިލިއަން ޑޮލަރު އިންވެސްޓްކުރި ކަމަށް ކުރެއްދޫ ހޯލްޑިންސްއިން ކުރިން ބުނެފައިވެ އެވެ.\nމަޑިވަރު އެއާޕޯޓަކީ ރާއްޖޭގައި ހަދާފައިވާ ރީޖަނަލް އެއާޕޯޓުތަކެކޭ އެއް ސައިޒުގެ އެއާޕޯޓެކެވެ. މި އެއާޕޯޓުގެ މަސައްކަތް ކޮށްފައިިވަނީ ވެލާނާ އިންޓަނޭޝަނަލް އެއާޕޯޓް (ވީއައިއޭ)ގެ ގިނަ މަސައްކަތްތަކެއް ކުރާ، ޗައިނާގެ ބެއިޖިން އާބަން ކޮންސްޓްރަކްޝަން ގުރޫޕް (ބީޔޫސީޖީ) އިންނެވެ.\nމަޑިވަރު މޯޑިވްސް ސިވިލް އޭވިއޭޝަން އޮތޯރިޓީ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


Channel 13 ge noosveriyaa ah aniyaa kuri massala hushahalhaifi - vNews.mv\nޗެނަލް 13 ގެ ނޫސްވެރިޔާއަށް އަނިޔާކުރި މައްސަލަ ހުށަހަޅައިފި\nއައިޝަތު އިބްރާހީމް Male' | 09 January 2022, 12:49\nއިދިކޮޅު ކޯލީޝަނުން ކުރިޔަށް ގެންދާ "އިންޑިއާ އައުޓް" ހަރަކާތުން އިއްޔެ ބޭއްވި އެއްވުން ކަވަރުކުރަމުން ދިޔަ "ޗެނަލް 13"ގެ ނޫސްވެރިޔަކަށް ފުލުހުން އަނިޔާކޮށްފައިވާ ކަމަށްބުނެ އެ މައްސަލަ "ޗެނަލް 13"އިން ކަމާބެހޭ އިދާރާތަކަށް ހުށަހަޅައިފިއެވެ.\nވީނިއުސްއަށް މައުލޫމާތު ދެއްވަމުން "ޗެނަލް 13"ގެ ނިއުސް ހެޑް މަރިޔަމް އިއްސާދާ އިސްމާޢިލް ވިދާޅުވީ ނޫސްވެރިޔާއަށް އަނިޔާކުރި މައްސަލަ މިހާރު ވާނީ އިދާރާތަކުގެ ސަމާލު ކަމަށް ގެނެސްފައި ކަމަށެވެ.\nއެގޮތުން، ފުލުހުންގެ ސްޕެޝަލް ކޮމާންޑަށާއި ހިއުމަން ރައިޓްސް ކޮމިޝަނަށް މައްސަލަ ހުށަހަޅާފައިވާ ކަމަށާއި މިއަދުގެ ވަގުތެއްގައި ނެޝަނަލް އިންޓެގްރިޓީ ކޮމިޝަނަށާއި ކަމާގުޅުން ހުރި އެހެނިހެން އިދާރާތަކަށްވެސް މައްސަލަ ހުށަހަޅަން ތައްޔާރުވަމުން އަންނަކަމަށް އެޗެނަލްގެ ނިއުސް ހެޑް ވިދާޅުވިއެވެ.\nޗެނަލް 13ގެ ނޫސްވެރިޔާއަށް އަނިޔާވެފައިވަނީ އިންޑިއާ ސިފައިން ބޭރުކުރުމަށް ގޮވާލާ އިދިކޮޅު ކޯލިޝަނުން ބޭއްވި އެއްވުމުގެ ތެރެއިން އާންމުންގެ މީހަކަށް އަނިޔާލިބި، އިންދިރާ ގާންދީ މެމޯރިއަލް ހޮސްޕިޓަލްގައި ފަރުވާ ދެމުން ދަނިކޮށް، އެމަންޒަރު ކަވަރު ކުރުމަށް މަސައްކަތް ކުރަނިކޮށެވެ.\nމައުލޫމާތު ލިބިފައިވާ ގޮތުގައި އަނިޔާވެފައިވަނީވެސް ޗެނަލް 13 ގެ ނިއުސް ހެޑް މަރިޔަމް އިއްސާދާ އިސްމާއީލަށެވެ.\nނޫސްވެރިއަކަށް އަނިޔާކުރި ކަމަށް ބުނާ މައްސަލައާ ގުޅޭ ގޮތުން ފުލުހުންގެ ބަހެއް އަދި ނުލިބެ އެވެ.\nސޯޝަލް މީޑިއާގައި އާންމުކޮށްފައިވާ ވީޑިއޯތަކުން ފެންނަ ގޮތުގައި ހޮސްޕިޓަލް ތެރެއަށް ވަދެ ތިބި މީހުން ކޮންޓްރޯލްކުރަން، އައިޖީއެމްއެޗްގެ ސެކިއުރިޓީ ބަލަހައްޓާ ފުލުހުންގެ ސްޕެޝަން ކޮންސްޓަބްލަރީގެ ގިނަ ބަޔަކާއި ފުލުހުން ވެސް ހަރަކާތްތެރިވެފައިވެއެވެ. ހޮސްޕިޓަލަށް ވަތް ބައެއް މީހުންނާއި ސެކިއުރިޓީ ބަލަހައްޓާ މީހުންނާ ދެމެދު ދެބަސްވުން އުފެދި އެއްބަޔަކު އަނެއް ބަޔަކަށް ގަދަ ދައްކައި ހަމަނުޖެހުން ހިންގާތަން ވީޑިއޯ އިން ފެނެއެވެ.\nއިދިކޮޅު ޕީޕީއެމް ޕީއެސްނީ ކޯލިޝަނުން، ރާއްޖޭގައި އިންޑިއާ ސިފައިން ތިބުމާ ދެކޮޅަށް ކުރާ މުޒާހަރާތަކުގައި އެތައް ބަޔަކު ހައްޔަރުކުރި ނަމަވެސް އެންމެން މިހާރު ވަނީ ދޫކޮށްލައިފައެވެ. އެހެން ނަމަވެސް މުޒާހަރާގައި މީހުންނަށް އަނިޔާވާ ގޮތަށް ފުލުހުން ބާރުގެ ބޭނުންކުރާ ކަމުގެ ޝަކުވާ އަންނަނީ ކުރަމުންނެވެ. ފުލުހުން އަންނަނީ ގާނޫނުތަކާއި ގަވައިދުތަކާ ހިލާފަށް އަމަލު ނުކުރާ ކަމަށާއި ޝަކުވާއެއް އޮތް ނަމަ ކަމާބެހޭ އިދާރާތަކަށް އެކަން ހުށަހަޅަން އެދޭ ކަމަށް ބުނަމުންނެވެ.\nއިންޑިއާ ސިފައިން ރާއްޖެއިން ބޭރުކުރުމަށް ގޮވާލާ އިދިކޮޅުން އަންނަނީ ސިލްސިލާކޮށް ހަރަކާތްތައް ބާއްވަމުންނެވެ. އިދިކޮޅު ލީޑަރ އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް އިއްވި ޖަލު ހުކުމުން މިނިވަންވެ ވަޑައިގަތުމަށް ފަހުގައި މި ހަރަކާތްތައް ވަނީ އިތުރަށް ވަރުގަދަކޮށް ފުޅާކޮށްފައެވެ.\n"އިންޑިއާ އައުޓް" ހަރަކާތް ކުރިޔަށް ނުގެންދެވޭނެ ކަމަށާއި "އިންޑިއާ އައުޓް" ނުގޮވޭނެ ކަމަށް ސަރުކާރުން އަންނަނީ ބުނަމުންނެވެ. އަދި އެފަދަ ހަރަކާތްތައް ކުރިޔަށް ގެންދާނަމަ ފިޔަވަޅު އަޅާނެ ކަމަށްވެސް ސަރުކާރުން ވަނީ ހާމަކޮށްފައެވެ.